ފަހެ ތިޔަބައިމީހުން ތިޔަދަނީ ކޮންތާކަށް ހެއްޔެވެ؟ – Ilm\nއަލްބަރާއު ބުނު ޢާޒިބް ރަޟިޔަﷲ ޢަންހު ވިދާޅުވިއެވެ. “ނަބިއްޔު ޞައްލަﷲ ޢަލައިހި ވަސައްލަމްގެ އަރިހުގައި އަންޞާރުންކުރެ ބޭކަލެއްގެ ޖަނާޒާއަށް ތިމަންމެން ނުކުތީމެވެ. ދެން ތިމަންމެން އެތަނަށް ދިޔައިރު ވަޅުކޮނެ ނުނިމެއެވެ.\n“ދެން ރަސޫލުﷲ ޞައްލަﷲ ޢަލައިހި ވަސައްލަމް ޤިބްލައަށް ކުރިމަތި ލައްވަވައިގެން އިށީނދެ ވަޑައިގެންފިއެވެ. އެހިނދު ތިމަންމެންވެސް އެކަލޭގެފާނު ވަށައިގެން އިށީނދެއްޖައީމުއެވެ. ތިމަންމެން ބޯތައް މަތީގައި ދޫނި(ތަކެއް) ތިބިފަދައިން މަޑުމައިތިރި ކަމާއިއެކުއެވެ. އެވަގުތު އެކަލޭގެފާނު އަތްޕުޅުގައި ދަނޑިގަނޑެއް އޮތެވެ. (ފިކުރުކުރައްވާ ޙާލު) އެއިން ބިންމަތީ ޖައްސަވާލަ ޖައްސަވާލައްވައި އިންނެވިއެވެ. ދެން އެކަލޭގެފާނު އުޑަށް ބައްލަވައި، ބިމަށްބައްލަވާ ހައްދަވަން ފައްޓަވައިފިއެވެ. އަދި ތިން ފަހަރު އެކަލޭގެފާނުގެ ނަޒަރުފުޅު ހިއްލަވައި، ތިރިކުރައްވައި ހައްދަވައިފިއެވެ. ދެން އެކަލޭގެފާނު ޙަދީޘް ކުރެއްވިއެވެ. ހަމަކަށަވަރުން މުއުމިން އަޅާ ދުނިޔޭގެ ކަންތައްތަކުން ކެނޑި އާޚިރަތުގެ ކަންތައްތަކާއި ކުރިމަތިލާހިނދު އޭނާގެ ކައިރިއަށް، މޫނުހުދު(އަލި) މަލާއިކަތުންތަކެއް އުޑުން، ފައިބާވަޑައިގަންނަވާނެއެވެ. އެބޭކަލުންނާއިއެކު ސުވަރުގޭގެ ކަފުންތަކުންކުރެ ކަފުނެއް ވާނެއެވެ. އަދި ސުވަރުގޭގެ ޙަނޫޠުން ޙަނޫޠުވެސްވާނެއެވެ. އޭނާގެ ލޮލުކޮޅަށް ފެންނަހިސާބުގައި އިށީންދެ ތިއްބަވާނެއެވެ. ދެން މަލަކުލް މަވްތު ޢަލައިހިއްސަލާމް ވަޑައިގެން އޭނާގެ ބޯލާކޮޅުގައި އިށީނދެ އިންނަވާފައި ވިދާޅުވާނެތެވެ. އޭ ހެޔޮ ފުރާނަޔާއެވެ! ﷲގެ ޙަޟްރަތުން ފާފަފުއްސެވުމަށާއި، އެއިލާހުގެ ރުހިވޮޑިގަތުން ލިބުމަށް ނުކުންނާށެވެ! (ދެން) ޙަދީޘްކުރެއްވިއެވެ. އެހިނދު ފެންކަންވާރުގެ ތުނބުން ދިޔާތިއްކެއް އޮހިގެން އަންނަފަދައިން އެފުރާނަ ނުކުމެގެންއަތުވެދާނެއެވެ. ފަހެ، އެކަލޭގެފާނު އެފުރާނަ ނަންގަވައިފިހިނދު އެކަލޭގެފާނުގެ އަތްޕުޅުގައި އެސްފިޔަޖަހާހާ ހިނދުކޮޅަކުވެސް، އެބޭކަލުން އެފުރާނައެއް ނުބާއްވަވާނެއެވެ. ދެން މަލާއިކަތުން އެފުރާނަ ނަންގަވައ އެކަފުނުގެ ތެރެއަށާއި ޙަނޫތުގެ ތެރެއަށް ލައްވަވާނެއެވެ. ފަހެ، އެއީ ﷲ ތަޢާލާ ވަޙީކުރެއްވި ބަސްފުޅެވެ.” ތިމަން ﷲ ފޮނުއްވި ބޭކަލުން އޭނާ މަރުގަންނަވާނެއެވެ. އަދި އެކަމުގައި އެބޭކަލުން ފަރުވާކުޑައެއް ނުކުރައްވާނެއެވެ. “ދެން އެފުރާނައިން، ބިމުން ފެނިފައިވާ އެންމެ މީރުވަސްދުވާ ގޮމަކަސްތޫރީގެ ވަސް ނުކުމެދާނެއެވެ. (ދެން) ޙަދީޘްކުރެއްވިއެވެ. އަދި އެބޭކަލުން އެފުރާނަޔައިގެން މައްޗަށްއަރާ ވަޑައިގެންފާނެއެވެ. ދެން މިމީރުވަސްދުވާ (ހެޔޮ) ފުރާނަޔަކީ ކާކުގެ ފުރާނައެއްހޭ؟ ވިދާޅުނުވާ، މަތިވެރި މަލާއިކަތުންގެ (އެއްވެސް) ޖަމާޢަތެއްގެ އަރިހަކުން އެފުރާނައެއް ނުގެންދެވޭހުއްޓެވެ. އެހިނދު (ޖަވާބުގައި) އެބޭކަލުން ވިދާޅުވާނެއެވެ. އެވެނި މީހެއްގެ ދަރި މިވެނިމީހެކެވެ. ދުނިޔޭގައި އެމީހަކަށް ކިޔައިއުޅުނު ނަންތަކުގެތެރެއިން އެންމެ ރިވެތިނަމުންނެވެ. ދެން އެބޭކަލުންނަށް އެފުރާނަޔާއިގެން ދުނިޔެވީއުޑާއި ހަމައަށް (އެބަހީ : ފުރަތަމަ އުޑާހަމައަށް) ވާޞިލްވެވި ނިމެންދެން އެގޮތުގައި ވާނެއެވެ. އެއަށްފަހު، އޭނާއަށްޓަކައި އުޑުގެދޮރުކޮޅު ހުޅުވެވުމަށް އެދިވަޑައިގަތުމުން އެބޭކަލުންނަށް ދޮރުކޮޅު ހުޅުވިދާނެއެވެ. ދެންކޮންމެއުޑެއްގެވެސް އެއުޑެއްގެ ކުއްތަންވެގެންވާ މަލާއިކަތުން އެއާއި ޖެހިގެންއޮންނަ އުޑާއިހަމައަށް އެފުރާނަ ގެންދަވައިފާނެތެވެ. މިފަދައިން އެފުރާނަ ހަތްވަނައުޑާއި ހަމަޔަށް ގެންގޮސް ނިމިދާނެއެވެ. ދެން ﷲ ޢައްޒަވަޖައްލަ ވަޙިކުރައްވާނެތެވެ. ތިޔަބޭކަލުން ތިމަން ﷲގެ އަޅާގެފަތް (އެބަހީ : އޭނާގެ ނަން) “ޢިއްލިއްޔޫން” ގައި ލިޔުއްވާށެވެ!\nوَمَا أَدْرَاكَ مَا عِلِّيُّونَ ﴿١٩﴾ كِتَابٌ مَّرْقُومٌ ﴿٢٠﴾ يَشْهَدُهُ الْمُقَرَّبُونَ ﴿٢١﴾ [المطففون]\nމާނައީ: “އަދި ޢިއްލިއްޔޫން އަކީ ކޮންއެއްޗެއްކަން ކަލޭގެފާނަށް އަންގައިދިނީ ކޮންފަރާތެއް ހެއްޔެވެ؟ (އެއީ) ފާހަގަކުރެވިގެންވާ ފޮތެކެވެ. (ﷲއަށް) ކުއްތަންވެގެންވާ އަޅުތަކުން އެފޮތް ދެކެވަޑައިގެންނަވާނެތެވެ.”\nއެހިނދު އޭނާގެފޮތް ޢިއްލިއްޔޫންގައި ލިޔުއްވޭހުއްޓެވެ. އަދި ވަޙީ ކުރެއްވޭނެތެވެ. ތިޔަބޭކަލުން އޭނާ އެނބުރި ބިމަށްގެންދަވާށެވެ! ފަހެ، ހަމަކަށަވަރުން ތިމަން ﷲ އެމީހުން އެބިމުން އުފައްދަވައި، އަދި އެތަނަށް އެނބުރި އިޢާދު ކުރައްވައި، އަދިހަމަ އެތަނުން ދެވަނަ ފަހަރަށް އެމީހުން ނެރުއްވާނެކަމަށް ތިމަން ﷲ އެމީހުންނަށް ވަޢުދުވެވޮޑިގެންނެވީމެވެ. (ދެން) ޙަދީޘްކުރެއްވިއެވެ. އެއަށްފަހު އޭނާބިމަށް އެނބުރި ރުޖޫޢަކުރެއްވޭހުއްޓެވެ. އަދި އޭނާގެ ހަށިގަނޑަށް އޭނާގެފުރާނަ ރުޖޫޢަކުރެއްވޭހުއްޓެވެ. އަދި އޭނާގެ ހަށިގަނޑަށް އޭނާގެ ފުރާނަ ރުޖޫޢަކުރެއްވޭނެތެވެ. (ދެން) ޙަދީޘްކުރެވިއެވެ. އެހިނދު އޭނާގެ އެކުވެރީން އޭނާއަށް ފުރަގަސްދީ ދާހިނދު އެމީހުންގެ ފައިވާންތަކުގެ އަޑު އެމައްޔިތާއަށް އިވޭނެތެވެ. ދެން އޭނާގެ ކައިރިޔަށް ގަދަ ހަޅޭކުގެ ވެރި ދެމަލާއިކަތުން ވަޑައިގަންނަވާނެއެވެ. އަދި އޭގެ ދެބޭކަލުން އޭނާއަށް ބާރަށް ގޮވާލައްވަވާނެއެވެ. އަދި އޭނާ ބައިންދަވާނެއެވެ. ދެން އޭނާއަށް (ސުވާލުކޮށް) ވިދާޅުވާނެއެވެ. ކަލޭގެ ރައްބަކީ ކާކުހެއްޔެވެ؟ އެހިނދު (ޖަވާބުގައި) އޭނާ ދަންނަވާނެއެވެ. އަހުރެންގެ ރައްބަކީ ﷲއެވެ. ދެން ވިދާޅުވާނެއެވެ. ކަލޭގެ ދީނަކީ ކޮބައިހެއްޔެވެ؟ އެހިނދު އޭނާ ދަންނަވާނެއެވެ. އަހުރެންގެ ދީނަކީ އިސްލާމްދީނެވެ. ދެން އޭގެ ދެބޭކަލުން އޭނާއަށް ވިދާޅުވާނެއެވެ. ކަލޭމެންގެ ތެރެއަށް ފޮނުވުނު މިބޭކަލަކީ ކޮބައިހެއްޔެވެ؟ ދެން އޭނާ ދަންނަވާނެއެވެ. އެއީ ﷲގެ ރަސޫލު ޞައްލަﷲ ޢަލައިހި ވަސައްލަމްއެވެ. އެއަށްފަހު އެބޭކަލުން ވިދާޅުވާނެއެވެ. އަދި ކަލޭގެ ޢަމަލަކީ ކޮބައިހެއްޔެވެ؟ ދެން އޭނާ ދަންނަވާނެއެވެ. އަހުރެން ﷲގެ ފޮތް ކިޔެވީމެވެ. އަދި އެއަށްއީމާންވެ، ތެދުކުރީމެވެ. ދެން (އަނެއްކާވެސް ބާރަށް) އެބޭކަލުން ވިދާޅުވާނެތެވެ. ކަލޭގެ ރައްބަކީ ކާކުހެއްޔެވެ؟ އަދި ކަލޭގެދީނަކީ ކޮބައިހެއްޔެވެ؟ އަދި ކަލޭގެ ނަބިއްޔަކީ ކާކުހެއްޔެވެ؟ ފަހެ އެއީ މުއުމިނެއްގެ މައްޗަށް ހުށަހެޅޭ އެންމެ ފަހު އިމްތިޙާނެވެ. އަދި އެއީ ﷲ ޢައްޒަ ވަޖައްލަ ވަޙީކުރެއްވި ބަސްފުޅު ހިނގާ ވަގުތުވެސް މެއެވެ.\n(يُثَبِّتُ اللَّـهُ الَّذِينَ آمَنُوا بِالْقَوْلِ الثَّابِتِ فِي الْحَيَاةِ الدُّنْيَا) [إبراهيم :27]\nމާނައީ:”ދުނިޔެވީ ޙަޔާތުގައްޔާއި (އާޚިރަތުގައި) ﷲ ތަޢާލާ އީމާންވިމީހުންނަށް ތެދުބަހުން ޘާބިތުކަން ދެއްވާނެއެވެ.”\nއެހިނދު އޭނާ ދަންނަވާނެއެވެ. އަހުރެންގެ ރައްބަކީ ﷲއެވެ. އަދި އަހުރެންގެ ދީނަކީ އިސްލާމްދީނެވެ. އަދި އަހުރެންގެ ނަބިއްޔަކީ މުޙައްމަދު ޞައްލަﷲ ޢަލައިހި ވަސައްލަމްއެވެ. ދެން އުޑުން ގޮވާލައްވާ ފަރާތެއް ގޮވާލައްވާނެއެވެ. ހަމަކަށަވަރުން ތިމަން ﷲގެ އަޅާ ތެދު ހަދައިފިއެވެ. ފަހެ، ތިޔަބޭކަލުން އޭނާއަށް ސުވަރުގެއިން (ތަންމަތި) ފަތުރުއްވަވާށެވެ! އަދި ސުވަރުގެއިން (ގެނެވެ) ފޭރާން އޭނާ ލައްވާށެވެ! އަދި އޭނާއަށް ސުވަރުގެއަށް ދޮރެއް ހުޅުއްވާލައްވާށެވެ! (ދެން) ޙަދީޘްކުރެއްވިއެވެ. އެހިނދު އެތަނުގެ މީރުވަހާއި، ހުވަނދުގެވަސް އޭނާއާއި ހަމައަށް އަންނާނެތެވެ. އަދި އޭނާގެ ލޮލުކޮޅަށް ފެންނަ ހިސާބަށް އޭނާގެ ކައްވަޅު ތަނަވަސް ކުރެވޭނެތެވެ. (ދެން) ޙަދީޘްކުރެއްވިއެވެ. އެހިނދު މޫނުރިވެތި، ފޭރާންރީތި، ވަސްމީރު، މީހަކު އޭނާގެ ކައިރިޔަށް އައިސބުނާނެއެވެ. ކަލޭ އުފާވާ ކަންތަކުން ކަލެއަށް އުފާވެރިކަމުގެ ޚަބަރު ހުއްޓެވެ! ﷲގެ ޙަޟްރަތުންވާ ރުއްސެވުމުގެ ތެރެޔަށާއި އެތަނެއްގައި ދެމިހުންނަނިވި ނިޢްމަތްތައްވާ ސުވަރުގެތަކުގެ ވާހަކައިން އުފާވެރިކަމުގެ ޚަބަރު ހުއްޓެވެ! މިއީ ކަލެއަށް ވަޢުދުވެވުނު ކަމުގައިވީ ދުވަހެވެ. ދެން އެމައްޔިތާ އެމީހަކަށް ބުނާނެއެވެ. އަދި ތިބާއަށޯ! ފަހެ ﷲ ތަޢާލާ ތިބާއަށްވެސް އުފާވެރިކަމުގެ ޚަބަރު ދެއްވާނެތެވެ. ތިޔައީ ކާކުހެއްޔެވެ؟ ފަހެ ތިބާގެ ތިޔަ މޫނަކީ ހެޔޮކަމާއިގެން އަންނަ މޫނެކެވެ. ދެން އެމީހަކަށް ބުނާނެއެވެ. އަހަންނަކީ ކަލޭގެ ޞާލިޙް ޢަމަލެވެ. ފަހެ ﷲ ގަންދީ ބުނަމެވެ. ﷲއަށް ކިޔަމަންތެރިވުމުގައި އަވަސްވެ، އަދި އެއިލާހަށް އުރެދުމުގައި ލަސްވެ އުޅޭތީ ނޫން ގޮތެއްގައި ވަނިކޮށް، މަށަށް ކަލޭ އެނގިފައެއް ނުވެއެވެ. ވުމާއެކު ﷲ ތަޢާލާ ކަލެއަށް ހެޔޮޖަޒާ ލައްވާށިއެވެ. ދެން އޭނާއަށްޓަކައި ސުވަރުގެއިން ދޮރުކޮޅެއް ހުޅުއްވޭނެތެވެ. އަދި ނަރަކައިންވެސް ދޮރެއް ހުޅުއްވޭނެތެވެ. އަދި އޭނާއަށް ބުނެވޭނެއެވެ. ކަލޭ ﷲއަށް އުރެދޭ ކަމުގައިވީނަމަ ކަލޭގެ މަންޒިލަކަށްވީހީ މިތަނެވެ. (އެބަހީ : ނަރަކައެވެ.) ނަމަވެސް އެތަނުގެ ބަދަލުގައި ﷲ ތަޢާލާ ކަލެއަށް ވަނީ މިތަން (އެބަހީ : ސުވަރުގެ) ދެއްވާފައެވެ. ދެން ސުވަރުގޭގައިވާ ތަކެތި އޭނާ ދެކޭ ހިނދު އޭނާ ދަންނަވާނެއެވެ. އަޅުގެ ރައްބެވެ! ޤިޔާމަތް އަވަސް ކުރައްވައި ފާނދޭވެ! މިއަޅާގެ އަހުލުވެރިންނާއި، މުދަލުގެ ކައިރިއަށް އެނބުރި ދިޔުމަށްޓަކައެވެ. ދެން ބުނެވޭހުއްޓެވެ. ހިމޭންވާށެވެ!\nދެން ޙަދީޘްކުރެއްވިއެވެ. އަދި ހަމަކަށަވަރުން ކާފިރު (އަދި އެހެން ރިވާޔަތެއްގައި : ނުލަފާ) އަޅާ ދުނިޔޭގެ ކަންކަމުން ކެނޑި އާޚިރަތުގެ ކަންކަމަށް ކުރިމަތިލާހިނދު އޭނާގެ ކައިރިޔަށް އުޑުން ގަދަފަދަ ހަރުކަށި، މޫނުފުޅުތައް ކަޅު (އަނދިރި) މަލާއިކަތުންތަކެއް ފައިބައިވަޑައިގަންނަވާނެއެވެ. އެބޭކަލުންނާއިއެކު ނަރަކައިންގެނެވުނު ކުރަކި ބުރަބޮޑު ފޭރާންތަށް ވާނެއެވެ. ދެނ އެބޭކަލުން އޭނާގެ ލޮލުކޮޅަށް ފެންނަ ހިސާބުގައި އިށީނދެ ތިއްބަވާނެއެވެ. ދެން މަލަކުލްމަވްތު ވަޑައިގެން އޭނާގެ ބޯލާކޮޅުގައި އިށީންދެ އިންނަވައި ވިދާޅުވާނެއެވެ. އޭ ހިޑިމުޑުދާރު ފުރާނަޔާއެވެ! ﷲގެ ޙަޟްރަތުންވާ ކޯފާއާއި ނުރުއްސެވުމުގެ ތެރެއަށް ނުކުންނާށެވެ! (ދެން) ޙަދީޘްކުރެއްވިއެވެ. އެހިނދު އެފުރާނަ އޭނާގެ ހަށިގަނޑުތެރޭގައި ވަކިވަކިވެގަތުމަށްފަހު ތެތްވެފައިވާ ކެހެރިތަކުން ދޫތައްގިނައޫ ވަކިކޮށްގަންނަފަދައިން އެފުރާނަ (ހަށިގަޑުން ވީދަވައި) ވަކިކުރައްވާނެތެވެ. ދެން އެއާއި އެކު ލޭނާރުތަކާއި ހޮޅިތަށް ބުރިބުރިވާނެއެވެ. އަދި އުޑާއި ބިމާއިދެމެދުގައިވާ ކޮންމެ މަލާއިކަތަކު އޭނާއަށް ލަޢުނަތް ލައްވަވާނެއެވެ. އަދި އުޑުގައިވާ ކޮންމެ މަލާއިކަތަކުވެސްމެއެވެ. އަދި އުޑުގެ ދޮރުކޮޅުތައް ލެއްޕެވޭނެއެވެ. އެފުރާނަ އެބޭކަލުންގެ ފަރާތްޕުޅުން ނުއުފުއްލެވުމަށް ﷲ ތަޢާލާއަށް ނުދަންނަވާ އެއްވެސް ދޮރުކޮޅެއްގެ އަހުލުވެރިންނެއްނުވެއެވެ. ދެން މަލަކުލްމަވްތު އެފުރާނަ ހިއްޕަވާފާނެތެވެ. ދެން އެކަލޭގެފާނު އެފުރާނަ ހިއްޕަވައިފި ހިނދު އެކަލޭގެފާނުގެ އަތްޕުޅުގައި އެސްފިޔަޖަހާހައި ހިނދުކޯޅަކުވެސް ނުބާއްވަވައި އެކުރަކި ބުރަބޮޑު ފޭރާންތަކުގެ ތެރެއަށް ލައްވަވައިފާނެއެވެ. ދެން އެއިން ބިންމަތިން ފެނިފައިވާ އެންމެ ނުބައިވަސް އަރާނެއެވެ. އެހިނދު އެބޭކަލުން (އެބަހީ : ޢަޛާބުގެ މަލާއިކަތުން) އެފުރާނަޔާއިގެން މައްޗަށް އަރައިވަޑައިގަންނަވާނެއެވެ. ދެން މިއީ ކޮން މުޑުދާރު ފުރާނައެއްހޭ؟ ވިދާޅުނުވާ މަލާއިކަތުންގެ ޖަމާޢަތެއްގެ އަރިހަކުން އެފުރާނައެއް ނުގެންދެވޭނެއެވެ. އެހިނދު އެބޭކަލުން ދަންނަވާނެތެވެ. އެވެނި މީހެއްގެ ދަރި މިވެނި މީހެކެވެ. ދުނިޔޭގައި އުޅުނުއިރު އޭނާއަށް ކިޔާފައިވާ ނަންތަކުންކުރެ އެންމެ ހުތުރުނަމުންނެވެ. ދެން ދުނިޔެވީ އުޑާއިހަމަޔަށް ވާޞިލްވެ ވަޑައިގެންނެވިދާނެއެވެ. ދެން އެބޭކަލުން އޭނާއަށްޓަކައި (އުޑުގެ) ދޮރުކޮޅު ހުޅުއްވައިދެއްވުމަށް އެދިވަޑައިގަންނަވާނެއެވެ. ނަމަވެސް އޭނާއަށްޓަކައި ދޮރުކޮޅެއް ނުހުޅުވޭނެއެވެ.\n(لَا تُفَتَّحُ لَهُمْ أَبْوَابُ السَّمَاءِ وَلَا يَدْخُلُونَ الْجَنَّةَ حَتَّىٰ يَلِجَ الْجَمَلُ فِي سَمِّ الْخِيَاطِ ۚ وَكَذَٰلِكَ نَجْزِي الْمُجْرِمِينَ) [الأعراف: 40]\nމާނައީ:”އެމީހުންނަށްޓަކައި އުޑުގެ ދޮރުކޮޅުތަކެއް ނުހުޅުވޭނެތެވެ. އަދި ތިނޯހެއްގެ ފަގައިން ޖަމަލު ވަދެއްޖެއުމަށް ދާންދެން އެމީހުން ސުވަރުގެވެސް ނުވަންނަހުއްޓެވެ.”\n“(ومن يشرك بالله فكأنما خر من السماء فتخطفه الطير أو تهوي به الريح في مكان سحيق) [الحج: 31]\nﷲއަށް ޝަރީކު ކުރާމީހާއީ އުޑުން ވެއްޓިއްޖެފަދަ މީހެކެވެ. އެޙާލުގައިވަނިކޮށް ދޫނި އޭނާޖަހައިގެންފާނެތެވެ. ނޫންނަމަ ދުރުތާކަށް، ވައި، އޭނާ އެއްލާލައިފާނެތެވެ. “އެހިނދު އޭނާގެ ހަށިގަޑަށް އެފުރާނަ ރުޖޫޢަކުރެއްވޭނެއެވެ. (ދެން) ޙަދީޘްކުރެއްވިއެވެ. ފަހެ ހަމަކަށަވަރުން އޭނާގެ އެކުވެރިން އޭނާއަށް ފުރަގަސްދީ އެނބުރި ދާހިނދު އެމީހުންގެ ފައިވާންތަކުގެ އަޑު އެމައްޔިތާއަށް އިވޭނެއެވެ. ދެން އޭނާގެ ކައިރިޔަށް ގަދަ ހަޅޭކުގެވެރި ދެ މަލާއިކަތުން ވަޑައިގަންނަވާނެއެވެ. އަދި އޭގެ ދެބޭކަލުން އޭނާއަށް ބާރަށް ގޮވާލައްވަވާނެއެވެ. އަދި އޭނާ ބައިންދަވާނެއެވެ. ދެން އޭނާއަށް (ސުވާލުކޮށް) ވިދާޅުވާނެއެވެ. ކަލޭގެ ރައްބަކީ ކާކުހެއްޔެވެ؟ އެހިނދު (ބުނާނެ އެއްޗެއް ނޭނގިގެން ޖަވާބުގައި) އޭނާ ދަންނަވާނެއެވެ. ހާހް، ހާހް މަށަކަށް ނުއެނގެއެވެ. ދެން ވިދާޅުވާނެއެވެ. ކަލޭގެ ދީނަކީ ކޮބައިހެއްޔެވެ؟ އެހިނދު އޭނާދަންނަވާނެއެވެ. ހާހް، ހާހް މަށަކަށް ނުއެނގެއެވެ. ދެން އޭގެ ދެބޭކަލުން އޭނާއަށް ވިދާޅުވާނެއެވެ. ކަލޭމެންގެ ތެރެއަށް ފޮނުއްވުނު މިބޭކަލަކާއިމެދު ބުނަނީ ކީކޭހެއްޔެވެ؟ ދެން އެބޭކަލެއްގެ ނަންފުޅަކަށް އޭނާއަށް މަގެއް ނުދެއްކޭނެތެވެ. ދެން ބުނެވޭހުއްޓެވެ. މުޙައްމަދުތަ! އެހިނދު އޭނާ ދަންނަވާނެއެވެ. ހާހް، ހާހް އަޅުގަނޑަކަށް ނުއެނގެއެވެ. މީހުން އެހެން ބުނާތީ އަޑުއަހަމެވެ. (ދެން) ޙަދީޘްކުރެއްވިއެވެ. އެހިނދު ބުނެވޭނެއެވެ. ކަލެޔަށް އެނގުނު ކަމަކަށްނުވެއެވެ. އަދި ކަލޭ (ޤުރްއާން) ކިޔެވިކަމަކަށްވެސް ނުވެއެވެ. އެވަގުތު އުޑުން ގޮވާލައްވާފަރާތެއް ގޮވާލައްވާނެއެވެ. ހަމަކަށަވަރުން އޭނާ ދޮގުހަދައިފިއެވެ. ފަހެ ތިޔަބޭކަލުން އޭނާއަށް ނަރަކައިން (ގެނެވޭ ތަންމަތިތަށް) ފަތުރުއްވަވާށެވެ! އަދި އޭނާއަށް ނަރަކައަށް ދޮރެއް ހުޅުއްވައިދެއްވާށެވެ! އެހިނދު އޭނާއާއިހަމައަށް އެތަނުގެ ހޫނުން ހޫނުއަންނަހުއްޓެވެ. އަދި އެތަނުގެ ހޫނުވައިވެސްމެއެވެ. އަދި އޭނާގެ ކައްވަޅު އޭނާގެ މައްޗަށް ދަތިވެ (ދެފުށްޖެހި ފިތިބާރު) ވާނެއެވެ. އޭނާގެ އަރިކަށީގެ ކަށިތައް (ރޫޅި) އެއްކަށިގަނޑު އަނެއް ކަށިގަނޑުގެ ތެރެއަށް ވަދެއްޖެއުމަށްދާންދެނެވެ. ދެން އޭނާގެ ކައިރިއަށް މޫނުހުތުރު ފޭރާންހަޑި ވަސްނުބައި މީހަކުއައިސް (އެހެން ރިވާޔަތެއްގައި : އޭނާއަށް ސިފަޖެހި) ބުނާނެއެވެ. ކަލެއަށް ނުބައިކަން ދެނިވިކަންތަކުން އުފާވެރިކަމުގެ ޚަބަރު ހުއްޓެވެ. މިއީ ކަލެއަށް ވަޢުދު ވެވުނުކަމުގައިވީ ދުވަހެވެ. އެހިނދު އޭނާ ބުނާނެއެވެ. އަދި ކަލެޔަށޯ! ﷲ ކަލެއަށްވެސް ނުބައިކަންތަކުގެ ވާހަކައިން އުފާވެރިކަމުގެ ޚަބަރު ދެއްވާނެތެވެ. ތިޔައީ ކާކުހެއްޔެވެ؟ ފަހެ ތިޔަމޫނަކީ ނުބައިކަން ގެނެސްދެނިވި މޫނެކެވެ. ދެން އެމީހަކު ބުނާނެއެވެ. އަހަންނަކީ ކަލޭގެ މުޑުދާރު ޢަމަލެވެ. ފަހެ ﷲ ގަންދީ ބުނަމެވެ. ﷲ ތަޢާލާއަށް ކިޔަމަންތެރިވުމުގައި ލަސްވެ، އަދި އެއިލާހަށް އުރެދުމުގައި އަވަސްވެ އުޅޭތީ ނޫން ގޮތެއްގައި ވަނިކޮށް، މަށަށް ކަލޭ އެނގިފައެއްނުވެއެވެ. ވުމާއެކު ﷲ ތަޢާލާ ކަލެޔަށް ނުބައި ޖަޒާ މިންވަރުކުރައްވާށިއެވެ. ދެން އޭނާއަށްޓަކައި ކަނު ބީރު މަންމަން ބޭކަލަކު ފާކުރެއްވޭހުއްޓެވެ. އެބޭކަލެއްގެ އަތްޕުޅުގައި މުގުރުބުރިއެއް ވާނެއެވެ. އެއިން ފަރުބަދައެއްގައި ޖެހިއްޖެނަމަ އެފަރުބަދައެއް ވެއްފަށްވެދާހުއްޓެވެ. ދެން އޭނާ ވެއްޔަށް ވެއްޖައުމަށް ދާންދެން (ވަރުގަދަ) ޖެއްސެވުމަކުން ޖައްސަވައިފާނެއެވެ. ދެން ﷲ ތަޢާލާ އޭނާ ކުރިޔެކޭވެސް އެއްފަދައިން އެނބުރި ރުޖޫޢަ ކުރައްވާހުއްޓެވެ. އެއަށްފަހު އަނެއްކާވެސް ޖައްސަވައިފާނެއެވެ. އެހިނދު އޭނާ ހަޅޭލަވައިގަންނާނެއެވެ. އިންސާނާއި ޖިންނީން ފިޔަވައި އެހެން ކޮންމެ އެއްޗަކަށް އެއަޑު އިވޭނެތެވެ. ދެން އޭނާއަށް ނަރަކައިގެ ދޮރެއް ހުޅުއްވޭހުއްޓެވެ. އަދި ނަރަކައިގެ ތަންމަތިތަކުން (ތަންމައްޗެއް) ފެތުރުއްވޭނެތެވެ. އެހިނދު އޭނާދަންނަވާނެއެވެ. އަޅުގެ ރައްބު! ޤިޔާމަތް ޤާއިމް ނުކުރައްވާނދޭވެ!”


އެންޑްރޫ ޖެކްސަން - ވިކިޕީޑިއާ\nމިއީ އެމެރިކާގެ7ވަނަ ރައީސެވެ. އެންޑްރޫ ޖެކްސަން އަކީ އެމެރިކާގެ7ވަނަ ރައީސެވެ. ރައީސް ކަމުގައި ހުންނެވީ މާރޗް41829 ން މާރޗް41837 އަށެވެ. 1815 ވަނަ އަހަރު ކުރި ބެޓްލް އޮފް ނިއުއޯލިއަންސް ގައި ބައިވެރިވި އެމެރިކާގެ އަސްކަރިއްޔާގެ ކޮމާންޑަރުގެ އިތުރުން 1821 ވަނަ އަހަރު ފްލޮރިޑާގެ އަސްކަރީ ގަވަރުނަރުކަން ވެސް އެންޑްރޫ ޖެކްސަން ކުރައްވާފައި ވެއެވެ. އެންޑްރޫ ޖެކްސަން އަކީ މޮޑަން ޑިމޮކްރެޓިކް ޕާޓީގެ އެއް ބާނީ ވެސް މެއެވެ. ޖެކްސަނިއޮން ޑިމޮކްރަސީ ނިސްބަތްވަނީ އެންޑްރޫ ޖެކްސަންގެ ނަމާއެވެ. އެންޑްރޫ ޖެކްސަން އުފަންވެ ވަޑައިގަތީ މާރޗް 15 1767 ގައެވެ. އަވާހަރަވެފައިވަނީ ޖޫން 8 1845 ގައެވެ.\nއެމެރިކާގެ7ވަނަ ރައީސް\nމާރޗް41829 – މާރޗް41837\nމާރޗް 15، 1767\nލެންކަސްޓަރ ކައުންޓީ، ދެކުނު ކެރޮލީނާ\nޖޫން 8 1845 (78 އަހަރުގައި)\nރަޝޭލް ޑޮނެލްސަން ރޮބާޑްސް\n2 އަސްކަރީ ޙަޔާތް\n2.1 1812ވަނަ އަހަރުގެ ހަގުރާމަ\n2.2 ފުރަތަމަ ސެމިނޯލް ހަގުރާމަ\n3 1824 ވަނަ އަހަރުގެ އިންތިޚާބު\n4 1828 ވަނަ އަހަރުގެ އިންތިޚާބު\n5 އެމެރިކާގެ ރިޔާސަތުގައި 1829- 1837\n5.1 ފެޑެރަލް ދަރަނި\n5.2 ސްޕޮއިލް ނިޒާމް\n5.3 ގައުމީ ބޭންކް ހެއްދެވުމާއި އިދިކޮޅު ހެއްދެވުން\n5.4 އެންޑްރޫ ޖެކްސަން މަރާލުމަށް ދެވުނު ޙަމަލާ\n6 އަމިއްލަ ދިރިއުޅުން އަދި އާއިލާ\nއެންޑްރޫ ޖެކްސަން އުފަންވެފައިވަނީ މާރޗް 15 1767 ގައި ދެކުނު ކެރޮލީނާގެ ލެންކަސްޓަރ ކައުންޓީ ގައެވެ. އެންޑްރޫ ޖެކްސަން އަކީ ޢާއިލާގައި ހިމެނޭ3ފިރިހެނުންގެ ތެރެއިން އެންމެ ހަގު މީހާއެވެ. އެންޑްރޫ ޖެކްސަން އުފަންވެފައިވަނީ އޭނާގެ ބައްޕަ ދުނިޔެ ދޫކުރިތާ ދެތިން ހަފްތާއެއް ފަހުންނެވެ. ދެކުނު ކެރޮލީނާ އަދި އުތުރު ކެރޮލީނާގެ މީހުންވެސް އެންޑްރޫ ޖެކްސަން އަކީ އެތަނުގެ މީހެއް ކަމަށް ބުނެއެވެ. ނަމަވެސް އެންޑްރޫ ޖެކްސަން ގަބޫލުފުޅު ކުރައްވާގޮތުން އޭނާ އަކީ ދެކުނު ކެރޮލީނާ އަށް އުފަން ރައްޔިތެކެވެ. އުމުރުން 13 އަހަރުގައި އެމެރިކަން އިންގިލާބީ ހަގުރާމައިގައި މެސެޖް ރައްދުކޮށްދޭ މީހެއްގެ ބައި އަދާކޮށްފައި ވެއެވެ.\nއެދުވަސްވަރު އެންޑްރޫ ޖެކްސަން އަދި އޭނާގެ ބޭބެ ރޮބާރޓް ޖެކްސަން ކުށްވެރިންގެ ގޮތުގައި ހައްޔަރު ކުރެވުނެވެ. ޖަލުގައި ހޭދަކުރެއްވި ދުވަސްވަރު ދެމީހުންނަށް ވެސް ކަށިވިދުރި ޖެހުނެވެ. އަދި ބޭބެ ރޮބާރޓް ޖެކްސަން ޖަލުގައި ނިޔާވެ ދިޔައެވެ. އުމުރުން 15 އަހަރުގައި މަންމަ މަރުވެ ޔަތީމް މީހަކަށް ވެގެން ދިޔައެވެ.\n1787 ވަނަ އަހަރު އެންޑްރޫ ޖެކްސަން ޓިނެސީއަށް ދިޔައެވެ. އަދި އެތާގައި ގާނޫނީ ވަކީލެއްގެ ގޮތުން މަސައްކަތް ކުރެއވިއެވެ. 1790ގެ ފަހުކޮޅު ޓިނެސީ ގެ ފުރަތަމަ ކޮންގްރެސް މޭންގެ ގޮތުގައި އިންތިޚާބު ކުރެވުނެވެ. 1797 ގައި އެމެރިކާގެ ސެނެޓަރ ގެ މަގާމަށް އިސްކުރެވުނެވެ. 1798 ވަނަ އަހަރު ޓިނެސީގެ އެންމެ މަތީ ކޯޓްގެ ފަޑިޔާރު ކަމަށް އިސްކުރެވުނެވެ.\n1812ވަނަ އަހަރުގެ ހަގުރާމަEdit\n1801 ވަނަ އަހަރު އެންޑްރޫ ޖެކްސަން ގެ އަސްކަރީ ޙަޔާތް ފެށުނީއްސުރެ ޓިނެސީ އަސްކަރިއްޔާގެ ކާނަލްއެއްގެ މަގާމް އެންޑްރޫ ޖެކްސަން ފުރުއްވާފައި ވެއެވެ. 1812 ވަނަ އަހަރުގެ ހަގުރާމައިގައި 1813 ވަނަ އަހަރު ނޯރތް ކްރީކުންގެ ވެރިއަކަށް ޕީޓަރ މެކްކްއީން ހުންނަވައިގެން 400 ވަރަކަށް މީހުން މަރާލާފައި ވެއެވެ. މިހާދިސާ އަށް ދީފައިވާ ނަމަކީ ފޯރޓް މިމްސް ގަތުލު އާންމު އެވެ. އެންޑްރޫ ޖެކްސަން އަލަބާމާ އަދި ޖޯޖިއާގައި ތިބި ނޯރތް ކްރީކުންނާއި ދެކޮޅަށް ކެމްޕޭން ފެއްޓެވިއެވެ.\n1812 ވަނަ އަހަރުގެ ހަގުރާމައިގެ ތެރޭގައި ހިގި ހޯރސް ޝޫ ބޭންޑް ހަގުރާމަ ގައި އެންޑްރޫ ޖެކްސަން ވަނީ ރެޑް ސްޓިކް ގެ ނަންދީފައިވާ ނޯރތް ކްރީކުން ބަލިކުރައްވާފައެވެ. މިބުނި ހާދިސާގައި ނުވަތަ ހަގުރާމައިގައި ނޯރތް ކްރީކުންގެ 800 މީހުން މަރާލާފައި ވެއެވެ. މިކަމުގެ ތެރޭގައި ނޯރތް ކުރީކުންގެ ބާރުގެ ދަށުގައި އޮތް 20 މިލިއަން އޭކަރުގެ ބިން އެންޑްރޫ ޖެކްސަން ގެ ބާރުގެ ދަށަށް ގެންނަވައި ނޯރތް އަދި ސައުތު ކްރީކުންނާއި އެކު ޓްރީޓީ އޮފް ފޯރޓް ޖެކްސަން ގެ ނަންދެވުނު އެއްބަސްވުމުގައި ސޮއިކުރެއްވި އެވެ.\nފުރަތަމަ ސެމިނޯލް ހަގުރާމަEdit\nފުރަތަމަ ސެމިނޯލް ހަގުރާމައިގެ ދުވަސްވަރު ވެސް އަސްކަރިއްޔާގައި އެންޑްރޫ ޖެކްސަން ޚިދުމަތް ކުރައްވާފައި ވެއެވެ. އެގޮތުން މަސައްކަތްކުރެއްވީ 1817 ވަނަ އަހަރު ޖޭމްސް މޮންރޯއި ޖޯޖިއާގައި ތިބި ސެމިނޯލް އަދި ކްރީކް އިންޑިއަން މީހުންނާއި ދެކޮޅަށް ކެމްޕޭން ކުރެއްވުމަށް އަމުރު ކުރެއްވުމުންނެވެ.\n1824 ވަނަ އަހަރުގެ އިންތިޚާބުEdit\n1822 ވަނަ އަހަރު ޓިނެސީގައި 1824 ވަނަ އަހަރުގައި އޮތް އެމެރިކާގެ ރިޔާސީ އިންތިޚާބުގައި ކެންޑިޑޭޓެއްގެ ގޮތުގައި އެންޑްރޫ ޖެކްސަން ނޮމިނޭޓް ކުރުމަށް ކަނޑައެޅުއްވި އެވެ. ހަމަ މިހެން އެއަހަރު އަނެއްކާ ވެސް ސެނެޓަރ އަކަށް ހަމަޖެހިގެން ދިޔައެވެ. 1824 ވަނަ އަހަރު ޑިމޮކްރެޓިކް ރިޕަބްލިކަން ޕާޓީ އިން ކޮންގްރެސްގައި ވަކި މީހަކު ކޮންގްރެސް ގައި ވާހަކަ ދެއްކުމަށް ފަހު ރައީސްކަމާއި ނައިބު ރައީސް ކަމަށް ނޮމިނޭޓް ކުރުމަށް އޮންނަ އޮތުން ބޮއިކަޓް ކުރިއެވެ. އަދި ޕެންސިލްވީނިޔާ ގައި އޮތް ބައްދަލުވުމެއްގައި އެއަހަރުގެ ރިޔާސީ އިންތިޚާބުގައި ވާދަކުރައްވާ ކެންޑިޑޭޓަަކަށް އެންޑްރޫ ޖެކްސަން ހަމަޖެއްސެވި އެވެ. މިގޮތަށް ހަމަޖެހިގެން ދިޔައީ4މާރޗް 1824 ގައެވެ. 1824 ވަނަ އަހަރުގެ އިންތިޚާބުގައި ތަފާތު ސަބަބުތަކާހުރެ އެންޑްރޫ ޖެކްސަން އަށް ކާމިޔާބު ކުރެއްވި ފައެއް ނުވެއެވެ.\n1828 ވަނަ އަހަރުގެ އިންތިޚާބުEdit\n1828 ވަނަ އަހަރުގެ އެމެރިކާގެ ރިޔާސީ އިންތިޚާބުގައި ވާދަކުރެއްވުމަށް ދެވަނަ ފަހަރަށް ވެސް ޓިނެސީ އިން އެންޑްރޫ ޖެކްސަން ކަނޑައެޅުއްވި އެވެ. 1825 ވަނަ އަހަރު އެމެރިކާގެ ސެނެޓާރ އެއްގެ މަގާމުން އިސްތިއުފާ އެންޑްރޫ ޖެކްސަން ދެއްވާފައި ވެއެވެ. އެންޑްރޫ ޖެކްސަން އާއި އޭނާގެ ސަޕޯޓަރުންނަށް ތިއްބެވި ޖޯން ސީ ކެލްހޯން، މާޓިން ވެން ބިޔުރެން، އާއި ގުޅިވަޑައިގެން އެއަހަރުގެ އިންތިޚާބުގައި އެމެރިކާގެ6ވަނަ ރައީސެއްގެ ހައިސިއްޔަތުން މަގާމްގައި ހުންނެވި ޖޯން ކުއިންސީ އެޑަމްސް ބަލިކުރެއްވި އެވެ. އެންޑްރޫ ޖެކްސަން ގެ ސަޕޯޓަރުން އެމީހުން އަމިއްލައަށް ޖެކްސަންގެ މީހުން ނުވަތަ ޖެކްސަނިއަން އޭ ކިޔައި އުޅުނެވެ.\nއެމެރިކާގެ ރިޔާސަތުގައި 1829- 1837Edit\nއެމެރިކާގެ ރިޔާސަތުގައި އެންޑްރޫ ޖެކްސަން ހުންނެވި ދުވަސްވަރު އެމެރިކާގެ ފެޑެރަލް ސަރުކާރުގެ ފަރާތުން އެގައުމު ދަރާފައިވާ ދަރަނި ދައްކައި ޚަލާޞް ކުރުމަށް މަސައްކަތް ކޮށްފައި ވެއެވެ. މިއީ އެމެރިކާގެ ތާރީޚްގައި މިފަދަ ދަރަންޏެއް ދައްކައި އަދާކުރި ފުރަތަމަ ފަހަރު ކަމަށް ވެއެވެ.\nސްޕޮއިލް ނިޒާމްގެ މާނައަކީ ޕާޓީއަކުން އިންތިޚާބު ކާމިޔާބު ކުރެއްވުމަށް ސަރުކާރުގެ ވަޒީފާތައް އެޕާޓީ އިން ވޯޓް ދެއްވާ ފަރާތްތަކަށް ދިނުމަށް ކިޔާނަމެކެވެ. މާނައަކީ މީހާގެ ގާބިލިއްޔަތާއި ކުޅެދުންތެރިކަމަށް ބެލުމެއްނެތި މަގާމް ދިނުމެވެ. އެހެންކަމުން މިއީ ވަރަށް ބޮޑަށް ސިޔާސަތާއި ގުޅިފައި އޮންނަ ނިޒާމަކަށް ވެއެވެ. މިވައްތަރުގެ އަނެއް ނިޒާމަކީ މެރިޓް ނިޒާމް އެވެ. މެރިޓް ނިޒާމް ގައި ވަޒީފާ ދެނީ ކަމަށް ގާބިލު ކުޅެދުންތެރި މީހުންނަށެވެ. އެހެން ކަމުން މިއީ ސިޔާސަތާއި ގުޅިފައި އޮންނަ ނިޒާމެކޭ ނުބުނެވޭނެ އެވެ. އެންޑްރޫ ޖެކްސަންގެ ދުވަސްވަރު އޭނާގެ ޕާޓީއަށް އިޚްލާޞްތެރި ބޭފުޅުންނަށް ވަޒީފާތައް ދީފައިވާ ކަމަށް ބުނެވެއެވެ. އެހެންކަމުން އެންޑްރޫ ޖެކްސަން ގެ ދުވަސްވަރު ސްޕޮއިލް ނިޒާމް ގާއިމުކުރެއްވިކަމަށް ބެލެވެއެވެ.\nގައުމީ ބޭންކް ހެއްދެވުމާއި އިދިކޮޅު ހެއްދެވުންEdit\nއެންޑްރޫ ޖެކްސަން ގެ ރިޔާސަތުގައި އެމެރިކާގެ ދެވަނަ ގައުމީ ބޭންކް ހެއްދެވުމާ އިދިކޮޅު ހެއްދެވިއެވެ. ދެވަނަ ގައުމީ ބޭންކެއް އުފެއްދުމަށް ފުރަތަމަ ހުށަހަޅުއްވާފައިވަނީ އެމެރިކާގެ4ވަނަ ރައީސް ޖޭމްސް މެޑިސަން ގެ ދުވަސްވަރު 1816 ވަނަ އަހަރު އެވެ. ގައުމީ ދެވަނަ ބޭންކެއް ހެއްދެވުމަށް ވީޓޯ ކުރައްވަމުން އެންޑްރޫ ޖެކްސަން ލިޔުއްވި މެސެޖްގައި އެކަމާ އިދިކޮޅު ހައްދަވާ ސަބަބުތައް އަންނަނިވި ގޮތަށް ބަޔާން ކުރައްވާފައި ވެއެވެ.\nގައުމުގެ ފައިސާ އެއް މުއައްސަސާއެއްގައި ޖަމާވެފައި ހުރުން.\nބޭރުގެ އިންވެސްޓަރުންނަށް ގައުމުގެ އިގްތިޞާދު ކޮންޓްރޯލްކުރުމަށް މަގުފަހިވުން.\nމުއްސަދިން އިތުރަށް މުއްސަދިވެގެން ދިއުމަށް ބާރުއަޅައިދޭ ކަމަކަށްވުން.\nހުޅަގާއި ދެކުނުގެ ސަހަރު ތަކަށްވުރެ އުތުރު އިރުމަތީ ބިތުގެ ސްޓޭޓްތަކަށް އަހައްމިއްޔަތުކަން ދެވޭލެން ބޮޑުވުން\n27 މާރޗް 1834 ގައި ބޭންކް ހެއްދެވުމާއި ދެކޮޅަށް ގެންގުޅެއްވި ސިޔާސަތާއި ގުޅިގެން އެމެރިކާގެ ސެނެޓްގައި އެންޑްރޫ ޖެކްސަން ސެންސަރ ކުރެވުނެވެ. މާނައަކީ އެވާހަކަ ނުދެއްކޭނެ ގޮތް ހެދިގެން ދިޔައެވެ. ނަމަވެސް ފަހުން ސެނޭޓްގައި އެންޑްރޫ ޖެކްސަން އަށް ތާއީދުކުރާ މީހުން އިތުރުވެ މި ސެންސަރޝިޕް އުވާލެވުނެވެ.\nއެންޑްރޫ ޖެކްސަން މަރާލުމަށް ދެވުނު ޙަމަލާEdit\n30 ޖެނުއަރީ 1835 ގައި އެމެރިކާގެ ކެޕިޓޯލް ބިލްޑިންގ ގައި އެންޑްރޫ ޖެކްސަން މަރާލުމަށް ހަމަލާއެއް ދެވުނެވެ. އެއީ އެމެރިކާގެ ތާރީކްގައި އެތާގެ ރައީސަކު މަރާލުމަށް އެގޮތަށް ދެވިފައިވާ ފުރަތަމަ ޙަމަލާއެވެ. މިޙަމަލާ ދީފައިވަނީ ދެކުނު ކެރޮލީނާގެ ކޮންގްރެސްމޭން ވެރެން އާރް ޑެވިސް އަވަހާރަވުމުން ބޭއްވި ޖަނާޒާގައި ބައިވެރިވެ ވަޑައިގަތުމަށްފަހު ވަޑައިގަންނަވަނިކޮށް ރިޗަރޑް ލޯރެންސް ކިޔާ މީހަކު ފިސްޓޯލައެއް ބޭނުންކޮށްގެންނެވެ.\nއަމިއްލަ ދިރިއުޅުން އަދި އާއިލާEdit\nLast edited on 21 ޖުލައި 2014, at 19:21\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 21 ޖުލައި 2014، 19:21 ގައެވެ.


Mi aharu nimen vaairah United gadha hatharakah araane: Mourinho - One Online\nމެންޗެސްޓާ ޔުނައިޓެޑްގެ މެނޭޖަރު ހޯސޭ މޮރީނިއޯ\nމި އަހަރު ނިމެންވާއިރަށް ޔުނައިޓެޑު ގަދަ ހަތަރަކަށް އަރާނެ: މޮރީނިއޯ\nމި އަހަރުގެ ޑިސެންބަރު މަސް ނިމެންވާއިރަށް ޕްރިމިއާ ލީގުގެ ގަދަ ހަތަރަކަށް މެންޗެސްޓާ ޔުނައިޓެޑް އަރާނެ ކަމަށް އެޓީމުގެ މެނޭޖަރު ހޯސޭ މޮރީނިއޯ ބުނެފިއެވެ.\nއިނގެރޭސި ލީގުން ޔޫރަޕްގެ ޗެމްޕިއަންސް ލީގުގެ ޖާގަ ލިބެނީ ލީގު ނިމޭ އިރު، ތާވަލުގެ އެންމެ މަތީ އޮންނަ ހަތަރު ޓީމަށެވެ. މިވަގުތު ތާވަލުގެ އެންމެ ކުރީގައި އުޅޭ މެންޗެސްޓާ ސިޓީ އަށް 13 މެޗުން ލިބިފައިވަނީ 35 ޕޮއިންޓެވެ. ދެވަނައިގައި އޮތް ލިވަޕޫލަށް 33 ޕޮއިންޓު ލިބިފައިވާއިރު، ތިންވަނައިގައި ޓޮޓެންހަމް އޮތީ 30 ޕޮއިންޓާއެކުއެވެ. އަދި ހަތަރު ވަނައިގައި ޗެލްސީ އޮތީ 28 ޕޮއިންޓާއެކުއެވެ.\nމިވަގުތު ތާވަލުގެ ހަތް ވަނައިގައި އޮތް ޔުނައިޓެޑަށް މިހާތަނަށް ކުޅުނު 13 މެޗުން ލިބިފައިވަނީ 21 ޕޮއިންޓެވެ. އެހެންކަމުން، ޔުނައިޓެޑާއި ޗެލްސީ އާއި ދެމެދު7ޕޮއިންޓުގެ ފަރަގެއް އެބައޮތެވެ.\n"އަހަންނަށް އެނގޭ މިއީ ބޮޑު ފަރަގެއް ކަން، އެހެންނަމަވެސް، ޑިސެންބަރު މަސް ނިމެންވާއިރަށް އަހަރެމެންނަށް 8 މެޗު އެބަ އޮތް ލީގުގައި، އެއީ 24 ޕޮއިންޓު. އެހެންވީމަ، އެއީ ނުވާވަރުގެ ކަމެއް ނޫން". ލީގުގައި ރޭ ޕެލަސްއާއި ދެކޮޅަށް ނިކުތުމުގެ ކުރިން އޮތް ނޫސްވެރިންގެ ބައްދަލުވުމުގައި މޮރީނިއޯ ބުނެފައިވެއެވެ.\nލީގުގައި ޔުނައިޓެޑުން ވާދަވެރި މެންޗެސްޓާ ސިޓީ އާއި ދެކޮޅަށް ކުޅުނު މެޗުންވެސް ވަނީ ބަލިވެފައެވެ. އަދި އެ މެޗުގައި އަނިޔާވި، އެންތަނީ މާޝިއާލް އަށް މި ހަފްތާގައި ކްރިސްޓަލް ޕެލެސް އާއި ދެކޮޅަށް ކުޅޭ މެޗުގައި ކުޅެވޭނެކަމަށް މޮރީނިއޯ ވަނީ ބުނެފައެވެ. އަދި އަނިޔާގެ ސަބަބުން ފަހުން ކުޅުނު މެޗު ތަކުގައި ނުކުޅެވުނު ޕައުލް ޕޮގްބާ އާއި، ރޮމެލޫ ލުކާކޫ އާއި، މާކަސް ރަޝްފޯޑްގެ އިތުރުން މަރުއާން ފެލައިނީވެސް ފިޓުވެފައިވެ، ރޭ ޔުނައިޓެޑް ޕެލަސް އާއި ދެކޮޅަށް ކުޅުނު މެޗުން އެޓީމު ވަނީ 0-0 ގެ ނަތީޖާއަކުން އެއްވަރުވެފައެވެ.\nކުރިއަށް އޮތް ޑިސެންބަރު މަހުގައި ޔުނައިޓެޑަށް ވަރުގަދަ މެޗު ތަކެއް ލީގުގައި އެބަހުއްޓެވެ. އެގޮތުން، ޑިސެންބަރު5ވަނަ ދުވަހު އަމިއްލަ ދަނޑުގައި ޔުނައިޓެޑު ނިކުންނާނީ އާސެނަލް އާއި ދެކޮޅަށެވެ. އަދި 16 ޑިސެންބަރުގައި ލިވަޕޫލް އާއި ދެކޮޅަށް އެޓީމު ދަނޑުގައި ކުޅޭނެއެވެ. އަދި ޑިސެންބަރު 13 ވަނަ ދުވަހު ޗެމްޕިއަންސް ލީގުގައި ސްޕެއިންގެ ވެލެންސިއާ އާއި ދެކޮޅަށް ނިކުންނާނެއެވެ.\n"ސިޓީ ސޮއްސާލާފާނެ، ޔުނައިޓެޑުން ލީގުގެ އުންމީދު ގެއްލުވައެއް ނުލާ"\nޔުނައިޓެޑުން ފަހަތުން އަރައި ސްޕާސް ބަލިކޮށްފި


Dhiraagun fixed broadband package thakuge allowance ithurukoffi | Mihaaru\nދިރާގުން ފިކްސްޑް ބްރޯޑްބޭންޑް ޕެކޭޖުތަކުގެ އެލަވަންސް އިތުރުކޮށްފި\nމާލޭގެ އަމީނީ މަގުގައި ހުންނަ ދިރާގުގެ މައި އޮފީސް. އެ ކުންފުނިން ވަނީ އިންޓަނެޓް ޕެކޭޖުތަކުގެ އެލަވަންސް އިތުރުކޮށްފައި --ފޮޓޯ އަހްމަދު އަބްދުﷲ ސައީދު/މިހާރު\n01 ޖުލައި 2018 - 14:22\nދިރާގުން ފިކްސްޑް ބްރޯޑްބޭންޑް ޕެކޭޖުތަކުގެ އެލަވަންސް އިތުރުކޮށް، ކަސްޓަމަރުންގެ ފޯނަށް ޔޫސޭޖް ނޮޓިފިކޭޝަން ލިބޭނެ ގޮތް ހަމަޖައްސައިފި އެވެ. އޭގެ އިތުރުން މުޅިން އާ ޕެކޭޖެއް ވެސް އެ ކުންފުނިން ތައާރަފް ކޮށްފައިވެ އެވެ.\nރާއްޖޭގައި އެންމެ ފުޅާ ދާއިރާއެއްގައި އިންޓަނެޓްގެ ހިދުމަތްދޭ ކުންފުނިން ބުނީ ފިކްސްޑް ބްރޯޑްބޭންޑް ޕެކޭޖްތަކުގެ ތެރެއިން އެންމެ މަގުބޫލު ޕެކޭޖްތަކުގެ އެލެވަންސް އިތުރުކޮށްފައިވާ ކަމަށެވެ. އަދި އެ ބަދަލާއެކު ކަސްޓަމަރުންގެ މަހުފީ އިތުރު ނުވެ، އެ ޕެކޭޖަކަށް ލިބެންވާ އެލަވެންސް ވެސް އިތުރުކޮށްފައިވާ ކަމަށް ދިރާގުން ބުންޏެވެ.\n"ފިކްސްޑް ބްރޯޑްބޭންޑްގެ އެލަވަންސް ހުސްވާން ކައިރި ވުމުން އެސްއެމްއެސްއަކުން އަންގައި ދިނުމުގެ އިންތިޒާމު ވަނީ، ކަސްޓަމަރުންނަށް ނުހަނު ލުއި ފަސޭހަވާނެ ފަދަ ގޮތަކަށް ހަމަޖައްސާފައި. އެގޮތުން އެސްއެމްއެސް ނޮޓިފިކޭޝަން ލިބޭ ގޮތް ހެއްދެވުމަށް ބްރޯޑްބޭންޑް ޔޫސޭޖް ޕޯޓަލް އަށް ލޮގިން ކުރައްވައިގެން ފަސޭހަކަމާއެކު އެކްޓިވޭޓް ކޮށްލެވޭނެ،" އެ ކުންފުނިން ބުންޏެވެ.\nދިރާގުން ބުނީ އެ ޕޯޓަލް މެދުވެރިކޮށް ޔޫސޭޖް އެލަވަންސް ފަސޭހަކަމާއެކު މޮނިޓަކޮށް ބެލެހެއްޓޭނެ ކަމަށެވެ. އަދި ހަމަ އެއާއެކު ދިރާގު މޯބައިލް އެޕް މެދުވެރިކޮށް ވެސް އިންޓަނެޓް ޔޫސޭޖް ބެލޭނެ ކަމަށް ވެސް އެ ކުންފުނިން ބުންޏެވެ.\nދިރާގުން ފިކްސްޑް ބްރޯޑްބޭންޑް ޕެކޭޖުތަކަށް ގެނައި ބަދަލާ ގުޅިގެން ފިކްސްޑް ބްރޯޑްބޭންޑްގެ އެޑް އޮން ނުވަތަ ބޫސްޓަތަކަށް ވެސް ވަނީ ބަދަލުތަކެއް ގެނެސްފަ އެވެ. އެގޮތުން ހުރިހާ ބޫސްޓަރެއްގެ އެލަވަންސް ވެސް ވަނީ އިތުރުކޮށްފައި އެވެ. އަދި 900ރ. އަށް ލިބޭ 100 ޖީބީގެ ބޫސްޓަ މިހާރު ލިބިގެން 790 ރ.އަށް ލިބެ އެވެ.\nއެ ކުންފުނިން އަލަށް ތައާރަފު ކުރި ޕެކޭޖަކީ 30 ޖީބީގެ އެލަވަންސް އަކާއެކު 350 ރުފިޔާއަށް ލިބޭ ފައިބަ5އެމްބީޕީއެސްގެ ޕެކޭޖެކެވެ.\nދިރާގުން ބުނީ މުޅި ރާއްޖެއަށް ފައިބަ ބްރޯޑްބޭންޑްގެ ހިދުމުތް ފުޅާ ކުރުމުގެ މަސައްކަތް ކުރަމުން އަންނަ ކަމަށެވެ. އެގޮތުން 2016 ވަނަ އަހަރުން ފެށިގެން މާލެ، ވިލިމާލެ އަދި ހުޅުމާލޭގެ އިތުރުން ރާއްޖޭގެ 41 ރަށަކަށް ފައިބަގެ ހިދުމަތް ފޯރުކޮށްދީފައިވާ ކަމަށް އެ ކުންފުނިން ބުންޏެވެ.\nދިރާގުން ވަނީ ފައިބާ ބްރޯޑްބޭންޑްގެ އިތުރުން އޭޑީއެސްއެލް ގެ ހިދުމަތް ރާއްޖޭގެ އާބާދީގެ ބޮޑެތި ހުރިހާ ރަށަކަށް ވަނީ ފޯރުކޮށްދީފަ އެވެ.\n20 ކޮމެންޓް, 41 ރިއެކްޝަންސް\nޑޭޓާ ހަމަވީމާވެސް ކުރިން ލިބޭ 1 އެމްބީޕީއެސް. ކަސްޓަމަރުންގެ ލޮލުގައި އަނދުން އަޅުވާވަިއ އެ ސްޕީޑް ދައްކޮއްލީ 256 ކޭބީ އަށް.\nޖީބީ އެލަވެންވެސް އިތުރު ކުރިޔަސް ބޭސިކް ޕެކޭޗްތައް ސްޕީޑް އެވެރެޖްކޮއް5އެމްބީޕީ އެސް ވީމަ ކޮންޕެޓިޓާރސް ގެ ސްޕީޑައް ވުރެ ދައް .. އާރްއޯއެލް އިން6އެމްބީޕީއެސް 40 ޖީބީ އާއެކު ލިބޭ 399 އަކައް .. އޮފާރސްތައް އަދި މިއައްވުރެ ރަގަޅު ކޮއްފިޔާ ދިރާގައް ބަދަލު ކުރާނަން .. ދިރާގުގެ އިންޓަރނެޓް ބެކްބޯން އަދި އިންޓަރނެޓް ސްޓެބިލިޓީ އެހެން ފަރާތަކައް ވުރެ ރަގަޅު .. ދިރާގު ޓީވީ ވެސް 300 ރުފިޔާ މަހު ފީ އައްކައް ލިބޭތީ އޯކޭ..\nމިދިޔަމަހު އަޅުގަނޑުގެ ޕެކޭޖް ބަދަލު ކޮށްލީ 399 އަކުން 550 އަށް. 399ރ ގެ ޕެކޭޖްގައި މަހަކު ދެފަހަރު ބޫސްޓް ކޮށްގެން ގަތްގަނޑަކަށް މަހަކު ދައްކަންޖެހެނީ 600 އައީ 700 ވަރަކަށް ރުފިޔާ. 550ރ ބަދަލު ކުރީ އިތުރަށް ބޫސްޓް ކުރަން ނުޖެހޭނެކަމަށް. އެއީތެދެއް ބޫސްޓް އިތުރަށް ކުރާކަށް ނުޖޭހޭ. 550ރ ބަދަލު ކުރިމަހުގެ ބިލަށް 1200ރ. 399ރ ގެ ޕެކޭޖުން 550ރ ބަދަލު ކުރިއިރު ދިރާގު ކައުންޓަރުން އަހަލީން ކިހިނެއްތޯ މިޖާޖްކުރަނީ. އެތަނުން ބުނެދިނީ މަހުގެ މެދުން ބަދަލު ކުރީމަ ޖާދު ކުރާނީ 399/2 އާއި 550/2. ޖުމްލަ 474.5ރ. އެކަމަކު ބިލް ލިބުއިރު 1250ރ ކޮންތާކުން ކިހިނެތް އައި އަދަދެއްކަމަށްވެސް ރޭކާ ނުލި. 948=399+550 މިއުސޫލުން ބެއްޔަސް މިބިލުން ވާނުވާނޭނގޭ. އެނގޭކަމަކީ އަޑިނޭނގޭ ޗާރްޖެސް ތަކެއް ބިލުގައިވާކަން. ދަންނަވަށް މިއުޅޭ ވަހަކައަކީ އެއްޕެކޭޖުން އަނެއްޕޭކޭޖަށް ކޮންމެ ފަހަރަކު ބަދަލު ކުރުމަކީ އެޑްވާންސް ވައްކަމެއް ކޮށްލަން ލިބޭ ރަނުގެ ފުރުސަތު. ވާނުވާވެސް ނަންގާ ޖީބްކަނޑާލުން.\nފައިބަރަ ޕެކޭޖްތައްވެސް އެލަވެންސްކޮޅު ހުސްވީމް 1 އެމްބީޕީއެސް އަށް ވައްޓާލާ، ދެންނުވަނެ އެއްވެސް ކަމެއް. އެޑީއެސްއެލްގަ 512 ކޭބީޕީއެސް އަށް ދައްކޮއްލަނީ. މިހާރު ހުރިހާކަމެއްވެސް ކުރަނީ އިންޓަނެޓް އިން...ކިހިނެއްމިވަރުން މިކަން ކުރަނީ...\nއޯޝަން ފައިބަރ ކޭބަލް ލައިން އިންްޖިނޭރެއް\n8.9 ޓުރިލިއަން އެމް ބީ ޕީ އެސް ގެ ސުޕީޑުއިންސާނުންގެ ހަމަލޮށް ނުފެންނަވަރައް މަކުރޯ ލެވެލައް އިންޓަރނެޓުގެ ސުޕީޑު ދައްކޮށް ނަންގަވަމުން ގެންދަވާ އަގު ވަރައްބޮޑުކަމައް ފެނެއެވެ. ފައިބަރ ނެަޓުވޯކު ބޭނުންކުރާ އެހެނިހެން ގައުމު ތަކުން ފޯރުކޮށްދެމުންގެންދަވާ ސުޕީ އެތައް ތަނެއްމަތިކޮށް ހުރި އިރު އަގުވެސް ވަރައްބޮޑުތަން އަގުހެޔޮކަން ފާހަނގަ ކުރެވޭ... އަޅުގަނޑުގެ ރިކުއިސްޓެއް ރާއްޖޭގެ ނެޓުވޯކު ތަކުން މިކަންކަމައް އެކަށީގެންވާ ހައްލެއް ހޯއްދަވައި ދެއްވުމައް.. ކޮންމެ އަހަރީ ރިޕޯރޓުތަކުން ފައިދާ އެތަކެއް މިލިއަނުން ރާއްޖެ ފަދަ ކުޑަ ނެޓުވޯކުތަކުން ހޯދެނީ މިދެންނެވި ސަވަބުރަކުގެ ބޭނުން ގިފައިގެން ކަން ގަބޫލުކުރެވޭ..\nއެންގަޑު ކާންދީފައި ކަރުބުޑުގައި ހިފަނީދޯ.\nއެމެރިކާގެ ސާންތަ މާރިއާއިން ފެށިގެން މުޅިދުނިޔެ ވަށައިގެން އަޅާފައިވާ މެރިން ފައިބަރ ކޭބަލާއި ލޭންޑު އެއްގަމުމަގުން ފަރުބަދަ ތަކުގެ މަތީންނާއި ކޯރުތައް ހުރަސް ކޮށް އަޅާފައިވާ ކޭބަލުން އެއްވެސް ގޮތަކަށް ވެސް އަސްލު ސުޕީޑުކަމައްވާ 8.9 ޓުރިލިއަން އެމް ބި ޕީ އެސް ގެ ސުޕީޑޫ ކީއްވެތޯ މިހާދަށްކޮށް މިދެނީ ކީއްވެކަމެއް ވިސްނާ ވިސްނާ ނޭގުނެވެ. ޔާގީންވާ ކަމަކީ ފައިބަރ އޮޕުޓިކަލް ކޭބަލުގެ ޑާޓާ ޓުރާންސްފަރ ސުޕީޑަކީ އެކޭބަލްގެ ދިގުމިން ކިތަންމެ ދިގުކަމައްވިޔަސް ސުޕީޑަކަށް އެއްވެސް ބަދަލެއް އަންނަ އެއްޗެއްނޫން.. ވީމާ ސުޕީޑު މިހާރައްތުރެން މަތިކޮށް ތިޔަނަންގަވާ އަގުތައް ބޮޑުތަނުން ހެޔޮކޮށް އެލަވަންސް މަތިކޮށް ދުނިޔޭގެ އެހެނިހެން ނެޓުވޯކުތަކާއި އެއްހަމައެއްގައި ހިފެހެއްޓުމައް ދަންނަވަން...އަހަރީ ރިޕޯރޓު ބިލިއަނުން ފައިދާ ޖެހުމުގެ ބަދަލުގައި ޚިޒުމަތުގެ އަގުވެސް އެބަޖެހޭ ތިރިކޮށް ފެންވަރު ރަނގަޅު ޚިޒުމަތަކައް ބަދަލުވެ އަތްފޯރާ ފަށުގައި ބެހެއްޓުން..\nސުޕީޑު ދައްކޮއްލީ ދެންކޮންރަގަޅެއް.\nއުރީދޫ މީހުން ރައްޔިތުން ފެލުމުގައި... ވަރަށް ތަފާތު؟\nފެންވަރު ރަނގަޅު ހިދުމަތެއް އަދި އެކަށީގެންވާ އަގެއްގައި ބޭނުންނަމަ އުރީދޫ ހިޔާރު ކުރޭ.\nބޮލުގަ ރިއްސާ ތިހާވަރައް ތި ޕެކޭޖުތަކައް އިރުކޮޅަކާ ބަދަލު ނުކޮއްބަލަ ހަދަންވީ ގޮތެއް ނުހަދަންވީ ގޮތެއްނޭންގި ލާރި އަޅައިރައް އޮންނަނީ ހުސްވެފަ ބޯހަލާކު


Maseeh dhevvi roadha veellumah sarukaaru memberun vadainugai sababaa medhu suvaalu ufedhijje! | Mihaaru\nރައްޔިތުންގެ މަޖިލީހުގެ ރައީސް އަބްދުﷲ މަސީހް: އެމަނިކުފާނު، މަޖިލީހުގެ މެމްބަރުންނަށް ދެއްވި ރޯދަ ވީއްލުމަށް ވަޑައިގަތީ ވަރަށް މަދު މެމްބަރުންތަކެއް.\nމަސީހު ދެއްވި ރޯދަ ވީއްލުމަށް ސަރުކާރު މެމްބަރުން ވަޑައިނުގަތް ސަބަބާ މެދު ސުވާލު އުފެދިއްޖެ!\n13 ޖޫން 2017 - 23:18 52 comments\nރައްޔިތުންގެ މަޖިލީހުގެ 85 މެމްބަރުންނަށް، މަޖިލީހުގެ ރައީސް އަބްދުﷲ މަސީހު އިއްޔެ ބޭއްވެވި ރޯދަ ވީއްލުމަށް ސަރުކާރު ކޯލިޝަންގައި ހިމެނޭ ޕީޕީއެމާއި އެމްޑީއޭގެ ގިނަ މެމްބަރުން ވަޑައިނުގަތް ސަބަބާ މެދު ސުވާލު އުފެދިއްޖެ އެވެ.\nމަޖިލިސް މެމްބަރަކު ވިދާޅުވީ މަޖިލީހުގެ އިދާރާގައި ބޭއްވި ރޯދަ ވީއްލުމަށް ހުރިހާ މެމްބަރުންނަށް ވެސް މަސީހު ދައުވަތު ފޮނުއްވި ކަމަށެވެ. އެކަމަކު ރޯދަ ވީއްލުމަށް ވަޑައިގަތީ، ސަރުކާރު ކޯލިޝަންގައި ހިމެނޭ ޕީޕީއެމްގެ 44 މެމްބަރުންނާއި އެމްޑީއޭގެ ފަސް މެމްބަރުންގެ ތެރެއިން ވެސް ވަރަށް މަދު މެމްބަރުންތަކެކެވެ. އެ ރޯދަ ވީއްލުމުގައި ޖުމްލަ ބައިވެރިވެވަޑައިގަތީ އެންމެ 17 މެމްބަރުން ކަމަށް ވެ އެވެ.\nމަޖިލީހުގެ ރައީސް ދެއްވި ރޯދަ ވީއްލުމަށް އިދިކޮޅު މެމްބަރުން ވަޑައިނުގަތަސް، ސަރުކާރު ކޯލިޝަން މެމްބަރުން ވަޑައިނުގަތް ސަބަބާ މެދު ސޯޝަލްމީޑިއާގައި ދަނީ ސުވާލު އުފައްދަމުންނެވެ. މަޖިލީހުގެ ޗުއްޓީ ނިމި، ޖަލްސާތައް ފަށާފައިވުމާ އެކު ގިނަ މެމްބަރުން މާލޭގައި އެބަތިއްބެވި އެވެ.\nސަރުކާރު ކޯލިޝަންގެ މެމްބަރަކު ވިދާޅުވި ގޮތުގައި މަޖިލީހުގެ ރައީސާއި ޕީޕީއެމްގެ ބައެއް މެމްބަރުންނާ ދެމެދު ވަނީ ވަރަށް ބޮޑެތި ހިޔާލުތަފާތުވުންތަކެއް އުފެދިފަ އެވެ. މެމްބަރުން ވަޑައިނުގަތީ އެ ސަބަބާ ހެދި ކަމަށް ވުން ވެސް އެކަށީގެންވާ ކަމަށް އޭނާ ލަފާކުރައްވަ އެވެ. އެކަމަކު އެ ހިޔާލުތަފާތުވުން އުޅެނީ ކޮން ކަމަކާ ގުޅިގެން ކަމެއް އަދި މުޅިން ސާފެއް ނުވެ އެވެ.\nރައްޔިތުންގެ މަޖިލީހުގެ ރައީސް ކަމުގެ މަގާމުން މަސީހް ވަކިކުރަން އިދިކޮޅު ފަރާތްތަކުން ދެ ފަހަރަށް މަސައްކަތް ކުރި އެވެ. ފުރަތަމަ ފަހަރު، މަޖިލީހުގެ ބައެއް އުސޫލްތަކާ ހިލާފަށް ވޯޓު ނެގުން ކުރިއަށް ގެންދަން ސަރުކާރަށް ތާއީދުކުރާ މެމްބަރުން ނިންމުމުން، އެ މައްސަލަ ނާކާމިޔާބުވީ އެވެ. ދެ ވަނަ ފަހަރަށް މަޖިލީހަށް މައްސަލަ ހުށަހަޅާފައި ވަނިކޮށް، ރައްޔިތުންގެ މަޖިލިހުގެ ރައީސާއި ނައިބު ރައީސްގެ އިތުބާރު ނެތްކަމުގެ މައްސަލަ މަޖިލިހަށް ވެއްދޭނީ 42 މެމްބަރުންގެ ސޮޔާއެކު ކަމަށް ގަވާއިދަށް ވަނީ އިސްލާހު ގެނެސްފަ އެވެ.\nކުރިން އެކަމަށް ބޭނުންވަނީ 15 މެމްބަރުންނަށް ވުރެ މަދު ނޫން މެމްބަރުންގެ ސޮޔެވެ.\nޕީޕީއެމް/އެމްޑީއޭ ކޯލިޝަނުން، މަޖިލީހަށް ހުށަހެޅި ބޮޑެތި މައްސަލަތަކުގައި ކުރިން 54 ވޯޓު ހޯދާފައިވެ އެވެ. އެކަމަކު މަސީހުގެ އިތުބާރު ނެތް ކަމުގެ ވޯޓުގައި އެ އަދަދު ވަނީ ދަށްވެ، ސަރުކާރަށް މަޖިލީހުގައި އޮތް ސުޕަ މެޖޯރިޓީ ގެއްލިފަ އެވެ. މަސީހް ވަކިކުރެވޭނީ 42 މެމްބަރުންގެ ސޮޔާ އެކު ކަމަށް މަޖިލީހުގެ ގަވާއިދަށް ހުށަހެޅި އިސްލާހު ފާސްވީ ޕީޕީއެމާއި/އެމްޑީއޭ ކޯލިޝަންގެ 46 މެމްބަރުންގެ ވޯޓުންނެވެ.\nއިތުރު ލިޔުންތައް ރައްޔިތުންގެ މަޖިލިސް ޕީޕީއެމް އަބްދުﷲ މަސީހް މުހައްމަދު މަޖިލީހުގެ މެމްބަރުން އެމްޑީއޭ ދިވެހި ސަރުކާރު


Dho?! Roadha ah Dietitian Asiyage Lafaa- 5\nރޯދަ އަށް ޑައިޓީޝަން އާސިޔާގެ ލަފާ- 5\nމިއީ، "ދޯ"ގެ ލިޔުންތެރިޔާ އަދި އައިޖީއެމްއެޗްގެ ޑައިޓީޝަން އާސިޔާ އަބްދުއްރަހީމާ ކިޔުންތެރިން ކޮށްލަން ބޭނުންވާ ސުވާލުތަކަށް އޮތް ރަނގަޅު ފުރުސަތެކެވެ. ރޯދަ މަހަކީ، ތަފާތު ކެއުންތަކުން ސުފުރާމަތި ފަޅުފިލުވާލަދޭ މަހަކަށް ވާއިރު، ސިއްހީ ކެއުންތަކާއި، ކާނެ ގޮތްތަކާ ބެހޭ ގޮތުން ހިތުގައި ސުވާލެއް އޮތް ނަމަ އާސިޔާ ހުރީ ޖަބާވު ދޭން ތައްޔާރަށެވެ. އާސިޔާ އާ ކުރަން ބޭނުންވާ ސުވާލެއް އޮތް ނަމަ، ތިރީގައި އޮތް ކޮމެންޓް ބޮކްސްގައި ލިޔެފައި ފޮނުވާށެވެ. މިއީ، މިއަދުގެ ތިން ސުވާލާއި އޭގެ ޖަވާބުތަކެވެ. ކޮންމެ ދެ ދުވަހަކުން އެއް ދުވަހު ތިން ސުވާލަކައިގެން އާސިޔާ ބައްދަލުކުރާނެ އެވެ.\nސިސްޓް ހުންނަ މީހުން ރޯދަމަހުގެ ކެއުން ގެންގުޅެން ވީ ކިހިނެއް؟\nސިސްޓް ހުރި ކަމުގައި ވިޔަސް ބޮޑު އެހެން ބައްޔެއް ނެތް ނަމަ ރޯދަމަހުގެ ކެއުން ބަހައްޓަންވީ ހަމަ އެހެން މީހުން ވެސް ބަހައްޓަ ކަހަލަ ގޮތަކަށް.\nއަޅުގަނޑުގެ ހަތް އަހަރުގެ ދަރިފުޅުގެ އެލާޖީ ހުރޭ. ފުށް، މަސް އަދި ބިސް ފަދަ ތަކެއްޗަށް. ރޯދަ ވިއްލަން ރަނގަޅު ޑައިޓެއް ދެއްވާ.\nފުށް، ބިސް އަދި މަސް ފަދަ ތަކެއްޗަށް އެލާޖިކް ވާނަމަ އަދި އެހެން އިތުރު ތަކެއްޗަށް ވެސް އެލާޖިކްވުން އެކަށީގެންވޭ. މިފަދަ ކުދިންނަށް ޑައިޓެއް ކިޔައިދިނުމުގެ ބަދަލުގައި ބުއްދިވެރި ގޮތަކީ ޑައިޓީޝަނަކަށް އެލާޖީ ޓެސްޓް ރިޕޯޓާ އެކު ދަރިފުޅު ދައްކައިގެން މެޑިކަލް ނިޔުޓްރިޝަން ތެރަޕީ ހޯއްދެވުން.\nމާބަނޑު މީހުން ރޯދަމަހުގެ ކެއުން ބަހައްޓަންވީ ކިހިނެއް؟\nމާބަނޑު މީހުން ވެސް ރޯދަމަހު ކެއުން ބަހައްޓާނީ އެހެން މީހުނެކޭ އެއްކަހަލަ ގޮތަކަށް. ބަނޑަށް ފުރަތަމަ ތިން މަހު ކެއުން އިތުރު ކުރާކަށް ނުޖެހޭނެ. ބަނޑަށް3މަހާ6މާހާ ދޭތެރޭ ބޮޑު އެއް ކެއުން އިތުރު ކޮށްލާނީ (އެއީ ސޭންޑްވިޗަކާއި ކިރުތައްޓެއްގެ މިންވަރު). ބަނޑަށް6ފުރި7މަހަށް އެޅުމުން މި އަދަދަށް ލުއި އެއް ކެއުން އިތުރު ކޮށްލާނީ (އެއީ މުށެއްހާ ނަޓްސް). މާބަނޑުއިރު ހަކުރު/ ލޭ މައްޗަށް ދާނަމަ ނުވަތަ ހޮޑު ލެވޭނަމަ ކެއުމުގެ އާދަތައް ކޮންމެ ވެސް ވަރަކަށް ތަފާތު ކޮށްލަން ޖެހޭ. މިފަދަ މީހުން ޑައިޓީނަކާއި އެކު މަޝްވަރާ ކުރުމަށް ފަހު ކެއުންތައް ބައްޓަން ކޮށްލާނީ.


Insaafu - vNews.mv\nއަންވަރު އިބްރާހީމް 16 September 2018, 13:53\nމީހުންނަށް އަނިޔާ ކުރާ ވާހަކައާއި މީހުން މަރާ ވާހަކަދެއްކުމުން އަހަރެންގެ ހިތަށް އަބަދުވެސް ތަދުވެއެވެ. އެތަދު އިތުރަށް ބޮޑުވީ ކަތިވަޅިއެއްގެ ތޫނުކަން އަހަރެންގެ ހިތަށް ފޯރުމުންނެވެ. އިންސާނިއްޔަތާ ޚިލާފު ޢަމަލަކުން އަހަރެންގެ ހިތް ރޮއްވާލީމައެވެ. ދާއިމީ ލަކުނެއް އަހަރެންގެ ހިތުގައި ލީމައެވެ. ސުވާލަކީ މިހެން ވާންވީ ކީއްވެ ހެއްޔެވެ؟ އެފަދަ އަނިޔާއެއް އަހަރެންނަށް ލިބެންވީ ކޮން ސަބަބަކާ ހުރެ ހެއްޔެވެ؟\nހަގީގަތުގައި އަހަރެންގެ ހިތުގެ އެއްބަޔަކީ އަހަރެންގެ ބޭބެއެވެ. އާއިލާގެ އެންމެ ދޮށީ މީހަކީ ބޭބެ ކަމަށްވެފައި ހުރިހާ ކަމެއްހެން ކޮށްދެމުން ދަނީ ބޭބެ ކަމަށްވާތީ އެވެ. އަހަރެންގެ ބަލަދުވެރިޔަކީ ވެސް ބޭބެ ކަމަށްވާތީއެވެ. އާއިލާގައި ހުރި ހަމައެކަނި ފިރިހެނަކީ ވެސް ބޭބެ ކަމަށްވާތީއެވެ. ހަގަށް ތިބި ހުރިހާ ކުދިންގެ މުސްތަގުބަލާ ގުޅިފައިވާ ފަރާތަކީ ވެސް ބޭބެއެވެ. އަހަރެންނަށް ބޭބެ ޚާއްޞަވަނީ އާއިލާ މެންބަރުންގެ ތެރެއިން ބޭބެ އެންމެ ލޯބި ވަނީ އަހަރެން ދެކެކަން އަހަރެންނަށް ގަބޫލުކުރެވިފައި ވާތީ އެވެ. އެކަމަކު އެ ބޭބެއެއް މިއަދަކު ނެތެވެ. ދެން ނުވެސް ފެންނާނެއެވެ. ދެން ނުވެސް އަންނާނެ އެވެ. ކިހައި ދެރަ ހެއްޔެވެ؟\nރަޙުމު ކުޑަ ބައެއްގެ ޝިކާރައަކަށް ބޭބެ ވީ ފަހެ ކީއްވެ ހެއްޔެވެ؟ ބޭބެ ކުރީ ކޮން ކުށެއް ހެއްޔެވެ؟ ކޮން ޖެއްސުމެއް ހެއްޔެވެ؟ އެފަދަ އަނިޔާއެއް ދިނީ ކޮން ސަބަބަކާ ހުރެ ހެއްޔެވެ؟ ބޭބެގެ މަރުގެ ޚަބަރު ލިބުނު ދުވަހުއްސުރެ ވެސް މި ހިތުގެ ވިންދުތަކުން ކޮންމެ ދުވަހަކު އެ ސުވާލުތައް ތަކުރާރުކުރެ އެވެ. ލާ ކޮންމެ ނޭވާއަކުން އެ ސުވާލުތައް އަހަރެންގެ ހިތާ ކުރަމުންދެއެވެ. އެކަމަކު އަހަރެންގެ ހިތުން ދޭނީ ކޮން ޖަވާބެއް ހެއްޔެވެ؟ އެކަމާ ކުރާނީ ކީއް ހެއްޔެވެ؟\nކޮންމެ ފަތިހެއް އަހަރެންނާ ބައްދަލުކުރަނީ ބޭބެއަށް އިންސާފު ހޯދޭނެކަމުގެ އުންމީދު އަހަރެންނަށް ދެމުންނެވެ. ނަމަވެސް ކޮންމެ ރެއެއްގެ އަނދިރިކަން ފެތުރެނީ އެ އިންސާފުގެ މަގުގެ އަނދިރިކަން ބުނެދެމުންނެވެ. ތަސައްލީއެއް ލިބެން ނެތް މި ޚިޔާލުތަކުން ހިތުގައި އުފެދިގެން އަންނަނީ ނަފްރަތެވެ. ބޭބެގެ ހަނދާންތަކުން ހިތަށް ކުރަނީ އުނދަގުލެވެ.\nމިއަދުވެސް އަހަރެން އިނީ ނެގިމަޑުވެފައެވެ. ކޮޓަރީގައި ބިއްޖެހިފަ އެވެ. ކާހިތެއް ނުވެއެވެ. ބޯހިތެއް ނުވެއެވެ. ކަމެއް ކުރާ ހިތެއް ވެސް ނުވެއެވެ. ހަމަ ފިކުރު ކުރެވެނީއެވެ. އެހެން ދުވަސް ދުވަހަށްވުރެ ބޮޑަށް ހަނދާންވަނީއެވެ. ރޭ އިވުނު ވާހަކައެއްގެ ސަބަބުންނެވެ. އަޅެ ޓީޝާޓް ކުށްވެރިވާންވީ ކީއްވެ ހެއްޔެވެ؟ މާގިނައިން އެ ޓީޝާޓް ބޭބެ ލާތީ ހެއްޔެވެ؟ އެ ޓީޝާޓް ބޭބެއަށް މާ ރީތި ވީމާ ހެއްޔެވެ؟ އެ ޓީޝާޓްގައި ހުރި ޑިޒައިންގެ ސަބަބުން ހެއްޔެވެ؟ ފަހަރަކު ސުވާލެއް އައިސް އަހަރެންގެ ހިތުގައި ވަކި އަޅަން ފެށިއެވެ. ކޮންމެ ސުވާލަކުން އެތައް ވޭނެއް އަޅަން ފެށިއެވެ. އޭގެ ތަދު މުޅި ހަށިގަނޑަށް އިހުސާސް ވަމުންދިޔަ އެވެ. އޭގެ އަސަރުން ދެ ލޯ ތެންމާލި އެވެ.\n"ދެން ދައްތާ. ކެތްތެރިވެ ބަލަ؟ އަހަރެންހެން ހިތްވަރު ކޮށްބަލަ؟" އަހަރެންނަށް ވުރެ ދެ އަހަރު ހަގު އަންހެން ކޮއްކޮއަށް ކެތް ނުވެގެން އައިސް އަހަރެންނާ ވާހަކަދައްކަން ފެށި އެވެ. އޭރު އެ ކޮއްކޮގެ ދެ ލޯ ވެސް ވަނީ ތެމިފަ އެވެ.\n"ކިހިނެއް ކެތްކުރާނީ. އެއިވޭ ވާހަކަތަކުން ހަމަ ހިތްދަތިވަނީ. ބޭބެގެ ދުނިޔޭގައި ބޭބެ ދައްކާފައި ހުރި ވާހަކަތައް ހަނދާން ވުމުން ހަމަ ދެރަވަނީ" އަހަރެންނަށް ބުނެވުނީ ރޮމުން ކަހަލަ ގޮތަކަށެވެ.\n"އެ ޓީޝާޓް އިސްތިރިކުރި ދުވަހަކު ބޭބެ ގާތުގައި އަހަރެން ބުނިން އެ ޓީޝާޓް މާ ބާވެއްޖޭ. ދެން ލާނެކަމެއް ނެތޭ. ދެން އެ ވިދާލާނިއްޔޭ. އެކަމަކު ބޭބެ ބުނި އެއީ އެންމެ ރީތި ޓީޝާޓޭ. އެ ޓީޝާޓަށް ގޮތެއް ނުހަދާށޭ. އެއީ އެންމެ ލާހިތްވާ ޓީޝާޓޭ. އެއްޗެއްގެ މުހިންމު ކަން އެނގޭނީ އެ އެއްޗެއް އަތުން ބީވީމާއޭ" ބޭބެގެ އެ ވާހަކަތައް އަހަރެން ކޮއްކޮއާ ހިއްސާކުރީމެވެ.\n"ތި ޓީޝާޓްގެ ވާހަކަ އަހަރެންވެސް ދެއްކިން. އެކަމަކު ބޭބެ ބޭނުންވީ ހަމަ އެޓީޝާޓް. ހިތަށް އަރާ ކީއްވެބާއޭ؟ އެހައި ވަރުން އެ ޓީޝާޓް ރީތިވެގެން އެ އުޅުނީ ކޮން ކަމެއް ފޮރުވިފައި ވާތީ ބާއޭ؟" ކޮއްކޮ ސުވާލު އުފެއްދި އެވެ.\n"ކޮންމެ ކަމެއް ވެސް ހިނގަނީ ކޮންމެވެސް ކަމަކާ ގުޅިގެން. އެކަމަކު އެ ޓީޝާޓް ލާތާ އެތައް ދުވަހެއް. އެ ޓީޝާޓާ ގުޅިގެން އެއްވެސް ކަމެއް ހިނގާފައެއް ނެތް. އެ ޓީޝާޓް ކުއްވެރިވާންޖެހޭ ސަބަބެއް އަހަރެންނަކަށް ނުވިސްނޭ" އަހަރެން ބުނީމެވެ.\n"ތިއީތާ ސުވާލަކީ؟ އެހެން ބުނަންވީ ކީއްވެ؟" ކޮއްކޮ ވެސް ކުރީ އަހަރެންގެ ހިތުން ކުރަމުން ދިޔަ ސުވާލުތަކެވެ.\n"ކޮންމެ މީހަކު ކޮންމެ ވާހަކައެއް ދެއްކި ނަމަވެސް އަހަރެންނަށް ޔަގީންވަނީ ބޭބެއަކީ ކުށްވެރިއެއް ނޫންކަން. ބޭބެ ކުށެއް ނުކުރާނެ. ނުކުރާނެ. ނުކުރާނެ" ބަސްތައް ތަކުރާރު ކުރަމުން އަހަރެންނަށް ރޮއިގަނެވުނެވެ. ކޮއްކޮގައި ބައްދައިގަނެވުނެވެ.\nމެންދުރު ފަހުގެ ވަގުތުތައް އަހަރެން ގުނީ ބޭބެގެ ކޮޓަރީގަ އެވެ. އެ ކޮޓަރިއަށް ވަންނަން ހަމަ ބޭނުންވީ އެވެ. ބޭބެގެ މަތިން މާބޮޑަށް ހަނދާންވާތީ އެވެ. ސިކުނޑިއަށް ކުރަމުން ދިޔަ އުނދގޫތަކަށް ކެތް ނުކުރެވުމުންނެވެ.\nއެ ކޮޓަރީގައި ހުރި ކޮންމެ އެއްޗަކުން އެތައް ވާހަކައެއް ބުނެދެމުން ދިޔަ އެވެ. ކޮޓަރީގައި ހިފައިފައި ހުރި ވަހުން އަހަރެންގެ ހިތަށް ލިބުނީ އުފާވެރިކަމެވެ. ހީވީ ހަމަ ދެންމެ ސެންޓް ޖަހައިގެން ބޭބެ ނުކުތް ހެނެވެ. ކޮޓަރީގެ އެކި ދިމާއަށް ވަކިވަކިން ބަލަމުން އަހަރެން ގޮސް ހުއްޓުނީ ހުޅަނގު އުތުރު ބިތުގައި ހުރި އަލަމާރި ކުރިމަތީގަ އެވެ. އޮފު ހުދުކުލައިގެ އަލަމާރީގެ ދެ ދޮރުފަތް ހުޅުވާލުމާއެކު ލޮލުގައި އަޅައިގަތީ ބޭބެގެ އަންނައުނުތަކެވެ. މަޑު ނޫކުލައިގެ ގަމީހަކާއި ގޮޅި ޖެހި ކަނޑު ނޫ ގަމީހެއްގެ އިތުރުން ދެން ހުރީ މުޅިންވެސް ޓީޝާޓެވެ. ގިނައީ ނޫކުލައިގެ ޓީޝާޓެވެ. އެންމެ ފަހުން އަހަރެން އިސްތިރިކުރި ޓީޝާޓް ވެސް އެ ބެހެއްޓި ގޮތަށް އެ ބެހެއްޓިތާ ހުއްޓެވެ. އަނެއްކާ ވެސް ހަނދާންވީ އެ ޓީޝާޓް މަތިންނެވެ. މި ހުރިހާ ޓީޝާޓްތައް ހުއްޓާ އެ ޓީޝާޓް ހިފައިގެން ދިޔަ ސަބަބެވެ. އެ ޓީޝާޓަށް ލޯބި ކުރި ސަބަބެވެ. އޭގެ ޖަވާބެއް ނުވިސްނުނެވެ. ހިތަކަށް ނައެވެ. ހިތަށް އައީ ބޭބެ ދައްކާފައި ހުރި ވާހަކަތަކެވެ. ބޭބެގެ އުންމީދު ތަކެވެ.\n"އިރާދަކުރެއްވިއްޔާ މާލަސްތަކެއް ނުވެ ދެން މެރީ ކުރާނަން. މިހާރު މި ތައްޔާރުވަނީ އެކަމާ. ދެން އިސްތިރިކުރާކަށް ވެސް ކޮއްކޮއަކަށް ނުޖެހޭނެ. ދުވަހަކު ވެސް ނުޖައްސާނަން އިނގޭ" އިސްތިރިކޮށް އަލަމާރީގައި ޓީޝާޓްތައް އަޅުވަން ދިޔަ ދުވަހަކު ބޭބެ ދެއްކި ވާހަކަތަކެއް އައިސް އަހަރެންގެ ހަނދާނާ ކުޅެލިއެވެ. އެ ހަނދާނާއެކު އަހަރެންގެ ދެ ލޮލުގެ ކަޅި ގޮސް ހުއްޓުވީ އަލަމާރީގެ ދޮރުފަތުގައި ހަރުކުރެވިފައިވާ ފޮޓޯ ގަނޑަށެވެ. އެއީ ބޭބެގެ ލޯބިވެރިޔާ އެވެ. ބޭބެގެ އުންމީދުތަކެވެ. އެ އުންމީދުތައް ކަތިލައި ކޮށައިލީ ކީއްވެ ހެއްޔެވެ؟ އެ އުންމީދުތައް ވެއްޔާ މޮޑެލީ ކޮން ސަބަބަހާ ހުރެ ހެއްޔެވެ؟ ސިކުނޑިއަށް ހުށަހެޅެމުން ދިޔަ ސުވާލުތަކުން ހިތަކަށް ކެތެއް ނުކުރެވުނެވެ. އަލަމާރީގެ ދޮރު ލައްޕާލީމެވެ. އެ އަލަމާރީގައި ބޯ ޖައްސައިގެން އެތައް އިރަކު ވިސްނަން ހުރެވުނެވެ.\nބޭބެ ތައްޔާރުވަމުން ދިޔައީ ކައިވެންޏަށެވެ. އުއްމީދަކަށްވީ ވީހާވެސް އަވަހަކަށް ކައިވެނި ކުރުމެވެ. މާލެ ދިޔަ އެ ދަތުރުގެ އެއް ބޭނުމަކީ ވެސް އެއީ އެވެ. އެކަމަކު އެ ދަތުރުން ބޭބެއަށް ދިނީ ނާއުންމީދެވެ. ކުއްލި މަރުގެ ދަޢުވަތެވެ. އެކަން އެނގޭނަމަ ބޭބެ މާލެއަކަށް ނުދާނެ އެވެ. ނުވެސް ފޮނުވާނަމެވެ. ކަނޑުގެ ބިޔަ ރާޅުތަކާ ދެކޮޅަށް ހަނގުރާމަކޮށް ބޭބެ ފަތަހަ ހޯދިނަމަވެސް މާލޭގެ މަގުމަތީގައި ކުރި އެ ދަތުރުން ބޭބެއަކަށް ނަސްރެއް ނުލިބުނެވެ. އެ އަނިޔާތަކުން މިންޖެއް ނުވެވުނެވެ. އެ އިންސާނިއްޔަތު ކަމެއް ނެތް ހަލަތާކުން ސަލާމަތެއް ވެސް ނުވެވުނެވެ. އެ ހަށިގަނޑުން ފުރާނަ ނުކުމެގެން އެ ދިޔައީ އެތައް އުންމީދު ތަކަކާއެކުއެވެ. އެތައް ހުވަފެންތަކެއް ދެކެމުންނެވެ. އެތައް ބަޔަކު ރޮއްވާލަމުންނެވެ.\nބޭބެއެވެ. އަހަރެންނަކަށް ނޫޅެވޭނެ އެވެ. މި ހިތްދަތިކަމުގައި ކެތެއް ނުކުރެވޭނެ އެވެ. ބޭބެއާއެކު ގެންދާށެވެ. ތިޔަ އަނިޔާ ކުރީ ކޮން ބައެއް ހެއްޔެވެ؟ ބޭބެ ނޫން މީހަކު އަނިޔާކުރަން ނުފެނުނީ ހެއްޔެވެ؟ އެނގިގެން ވިޔަސް ނޭނގިވިޔަސް އެކަން ބޭބެއަށް މެދުވެރިވީ ކީއްވެ ހެއްޔެވެ؟ ހިތުން އުފެއްދި ޖަޒުބާތީ ސުވާލުތަކާއެކު އިންތިޒާރު ކުރެވުނީ އެ އިންސާފަށެވެ. އެކަމުގެ ބަދަލު ލިބޭނެ ވަގުތަކަށެވެ.\nއިހަށް ދުވަސް ފާއިތުވީއެވެ. އިއްޔެ ވެސް ނިމުނީ އެވެ. މިއަދު ވެސް އެހަރަ ނިމިގެންދަނީއެވެ. ދެން އޮތީ މާދަމާ އެވެ. އިންސާފާ ބައްދަލު ކުރާނެކަމުގެ އުއްމީދުގައި އަހަރެންގެ ދެ ލޯ މި މަރާލަނީ އެވެ.\nއެންމެ 26 މިލިއަން ޑޮލަރު؟؟؟؟؟ ހަމަ އޮޅުވާލަން ބޮޑުކުރަން 180 ކްރޯޑް އޯ\nމިސަރުކާރުން މިރާއްޖެ ދަރުވާ ހުސްކޮށްލަނީ އެންމެ6މަހުން. ޔާމީންވެއްޖެއާ5އަހަރުން 1.5 ބިލިއަން ރުފިޔާ. މިހާރު މިއޮތީ ލޯނު ނުނަގާ ތަރައްގީ ގެންނާނަމޭ ކިޔާފައި އެތައް ބިލިއަނުން ޑޮލަރުގެ ލޯނު ނަގާފައި. މިވާގޮތް ދިވެހިންނަށް ރޭކާލާނެބާ؟؟؟


Huthubaa gai dheenaa dhekolhu plan ehge vaahaka, MDP dhinee...\nރިޕޯޓު - ހުކުރު ހުތުބާ\nހުތުބާގައި ދީނާ ދެކޮޅު ޕްލޭނެއްގެ ވާހަކަ، އެމްޑީޕީން ދިނީ ވަރުގަދަ ރައްދެއް!\n30 އަހަރު ތެރޭގައި ދީންތައް ގެންނަން އަމާޒު ހިފާފައިވޭ: ހުތުބާ\nއެ ވާހަކަ ތަހުގީގު ކުރަން އެމްޑީޕީން ގޮވާލި\nމިނިސްޓަރާ ފުލުހުން ސުވާލު ކުރުމަށް އެދުނު\nކ. މާލެ 30 މާރޗް 2018 | ހުކުރު 20:39 12,146\nއިސްލާމީ މަރުކަޒު: ދިނާ ދެކޮޅު ޕްލޭނެއްގެ ވާހަކަ އާންމުކޮށްފައިވޭ - ރާއްޖެ އެމްވީ\nތެދު މަގުން އެއްކިބާކޮށް، ކަސިޔާރު މަގަކަށް ދިވެހިން ގެންދަން އުޅޭ ވާހަކައެވެ. ދީނާ ދުރަށް ދިވެހިން ޖައްސަން އުޅޭ ވާހަކައެވެ. ސުންނީންގެ ގޮތުގައި ދިވެހިން ތިބި ތިބުން ނިމުމަކަށް ގެންނަން އުޅޭ ވާހަކައެވެ. އެ ވާހަކަ އެންމެ ގިނައިން ދައްކަނީ އަޑު ހަރުކޮށް، ގޮންމުއް ކަވާފައި ޕޯޑިއަމްމަތީ ޖަހާ މީހުންނެވެ. ސިޔާސީ މީހުންނެވެ. ސިޔާސީ ރެލީތަކުގައި އެ އަޑު އަބަދުވެސް ގުގުމާފައި ހުރެއެވެ.\nއެކަމަކު މިފަހަރު ހުކުރު ދުވަހުގެ ހުތުބާގައި އެ ވާހަކަ ތަފްސީލުކޮށްދީފި އެވެ. ހުތުބާގައި ބުނެފައި ވަނީ ރާއްޖެއަށް އަމާޒުކޮށްގެން މަކަރުވެރި ހީލަތްތެރި ރޭވުންތަކެއް ބަޔަކު ރާވަމުންދާ ވާހަކައެވެ. އަމާޒަކީ ކުރިއަށް އޮތް 30 އަހަރު ދުވަހުގެ ތެރޭގައި ޣައިރު މުސްލިމުން ރާއްޖެއަށް ފާ ކުރުމެވެ. އަޑު އައްސަވާށެވެ.\n"އޭގެ އެއް ލަނޑުދަނޑިއަކީ ކުރިއަށް އޮތް އަހަރުތަކުގެ ތެރޭގައި ރާޢްޖޭގެ މުސްލިމުން ކޮޅެއް އިސްލާމްދީނުން ބޭރުކޮށް ރާއްޖޭގެ ސައްތައިން ސައްތަ އިސްލާމްވަންތަކަށް ނައްތާލުމެވެ. މިފަދަ ހަރަކާތްތައް ހިންގާ ފަރާތްތަކުން ބުނާ ގޮތުގައި ކުރިއަށް އޮތް ތިރީހަކަށް އަހަރުގެ ތެރޭގައި ރާޢްޖޭގައި ޣައިރު މުސްލިމުން އަޅުކަން ކުރާނެ ފައްޅިއެއް ހުންނަންޖެހޭއެވެ. އެބައިމީހުންގެ ދީން ރާއްޖޭގައި ފެތުރުމުގެ މަސައްކަތް ކުރަމުން ދަނީ ދިވެހި ބަސް ދަންނަ މީހުން ބޭނުންކޮށްގެންނެވެ. ގިނަ ފައިސާ އާއި ހަދިޔާ ދީގެން އެ މިހުން ލައްވާ ތަފާތު ދީންތަކުގެ ފޮތްތައް ދިވެހިބަކަށް ތަރުޖަމާ ކުރުވައިގެންނެވެ. އެ ފޮތްތައް ޗާޕުކޮށް ރާއްޖޭގެ ކަންކޮޅުތަކުަގއި ބަހައި ދިވެހިންގެ ހިތްތަކުގައި އިސްލާމް ދީނާމެދު ޝައްކާއި ވަހުމު އުފައްދައިގެންނެވެ،" ރާއްޖޭގެ ހުރިހާ މިސްކިތްތަކެއްގައި މިއަދު އިއްވި ހުތުބާގައި ބުނެފައިވެއެވެ.\nރާއްޖޭގެ ހުރިހާ މިސްކިތްތަކެއްގައި ހުކުރު ދުވަހު އިއްވި އެ ހުތުބާގައި ޣައިރު މުސްލިމުންގެ އެފަދަ ޕްލޭނެއްގެ ވާހަކަ އާންމު ކުރުމުން، ގިނަ ބަޔަކަށް ވަނީ ހައިރާން ކަމެއް ލިބިގެން ގޮސްފައެވެ. ފާޅުކަން ބޮޑު ގޮތެއްގައި މިސްކިތްތަކުގެ ތާޅަފިލިން އެ ވާހަކަ ގޮވަމުން، ތުއްުތު ދަރިން ވެސް އެ ވާހަކަ މިއަދު އެބަ ދައްކައެވެ. ސުވާލު ވެސް އެބަ ކުރެއެވެ. ކަން ހިނގަނީ އެ ބުނާ މަގުންކަމުގައިވާނަމަ، އެކަން މިއަދު އޮތީ ކިހާ ހިސާބެއްގައިތޯއެވެ؟ އެކަމުގައި ޝާމިލުވާ ފަރާތްތައް މުގުރުން ޖަހައި، ނިޔާ ކަނޑައަޅަން ތިބި ފަނޑިޔާރުންގެ ކުރިމައްޗަށް ހާޒިރުކުރެވިއްޖެތޯ އެވެ؟ އިންސާފުގެ ކުރި މައްޗަށް ހާޒިރުކުރެވިއްޖެތޯ އެވެ؟ ކަރުދާހުގައި ހަމައެކަނި ލިޔެލާ ހިޔާލީ ވާހަކައަކަށް އެކަން ނަހަދައި، އެއީ މި ފަސްގަނޑަށް ގައްދާރުވި ޚާއިނުން ގޮތުގައި ބަލައި، ޝަރީއްޔާ ތަންފީޒު ކުރަންވީ ނޫންތޯއެވެ؟\nއެކަމަށް ބާރު ލިބޭ ވާހަކަތަކެއް ސަރުކާރު ޖަވާބުދާރީ ކުރުމުގެ މަސައްކަތުގައި ދެމިއޮތް އެމްޑީޕީން ވަނީ ބުނެފައެވެ. ވަރުގަދަ ރައްދެއް އެ ޕާޓީން ވަނީ ދީފައެވެ.\nއެމްޑީޕީގެ ޗެއާޕާސަން ހަސަން ލަތީފު ކުރެއްވި ޓްވީޓެއްގައި ވިދާޅުވީ 100 ޕަސެންޓް މުސްލިމް ގައުމެއްގެ ގޮތުގައި ރާއްޖެ އޮންނަ އޮތުން ނިމުމަކަށް ގެންންނަން ބަޔަކު މަސައްކަތްތަކެއް ކުރަނީއޭ ޚުތުބާގައި ސިޔާސީ ބޭނުމަށް ހަމައެކަނި ކިޔައިލައިގެން ފަރުޖެއްސޭކަށް ނެތް ކަމަށެވެ. އެ ޚުތުބާ ތައްޔާރު ކުރި ވުޒާރާއާ ހިންގެވުމާ ހަވާލުވެ ހުންނެވި އިސްލާމިކް މިނިސްޓަރު ޑރ. އަހުމަދު ޒިޔާދު ބާގިރާ ފުލުހުން ސުވާލު ކުރަންޖެހޭ ކަމަށް ހަސަން ލަތީފު ވިދާޅުވެފައިވެއެވެ. އެ މައްސަލަ ސީރިއަސް މައްސަލައެއްގެ ގޮތުގައި ތަހުގީގު ކުރުމަށް ހަސަން ލަތީފު ވަނީ ގޮވާލައްވާފައެވެ.\nއެމްޑީޕީން ބުނި ގޮތުގައި ސިޔާސީ ބޭނުމަކަށް ޚުތުބާގެ ރާގު އެ ވަނީ ބަދަލުކޮށްފައެވެ. އެކަމަށް ބާރު ލިބޭ ކަންތައްތަކެއް މީގެ ކުރިން ވެސް ވަނީ ހިނގާފައެވެ. ސިޔާސީ ބޮޑު އެއްވުމަކާ ދިމާކޮށް، ޚުތުބާ ހާއްސަކޮށްފާނެ އެވެ. ހާކިމާއަށް ކިޔަމަންވުމަކީ ވާޖިބެއް ކަމަށް ބުނެފާނެއެވެ. އެކަމަކު އަނިޔާވެރި ވެރިއެއްގެ ކުރިމަތީގައި ހައްގު ބަސް ބުނުމުގެ މުހިއްމު ކަމަކަށް ޚުތުބާގައި ބަލައެއް ނުލައެވެ. ކޮރަޕްޝަންނާއި ފަސާދަ އާންމުވެ، ރައްޔިތުންގެ ހަޒާނާއިން ފައިސާ ގެއްލިދާއިރު، ވެރިން ރައްޔިތުންނަށް އަމާނާތްތެރިވުމުގެ މުހިންމުކަމަކަށް ބަލައެއް ނުލަފައެވެ. މުންކަރާތްތައް އާންމުވެ، ޒުވާން ޖީލު މަގުފުރެދިގެންދާއިރު، އެކަމަށް ވެސް ނަޒަރެއްކޮށް ނުލައެވެ.\nހުތުބާގެ ވާހަކަ ބާއްވާށެވެ. ދީނާ ދުރު، އިސްލާމީ އަހުލާގާ ބީރައްޓެހި ކަންކަން މިހާރު ވެސް ރާއްޖޭގައި އެބަ ހިނގައެވެ. ފާޅުގައި ދީނަށް ހަޖޫ އެބަޖަހައެވެ. މާތްﷲ އަށާއި ރަސޫލާ މުހައްމަދުގެ ފުރައްސާރަ އެބަ ކުރެއެވެ. ދިވެހި ބަހުން ލިޔެ، ކާޓޫނުވެސް އެބަ ކުރަހައެވެ. މެދުކަނޑުމެއް ނެތި އެކަން ކުރަމުންދާތާ އެތައް އަހަރެއް ވެފައިވާއިރު، އެކަން ކުރާ މީހުން ހޯދުމަށް ކުރެވުނީ ކޮން މަސައްކަތެއްތޯ އެވެ. ސިހުރު ފަންޑިތައިގެ އަވާގައި ޖެހި، އުރެދިފައި ތިބި މީހުންނަށް މަގު ދެއްކުނުތޯއެވެ.\nތާޅަފިލިތަކުން އެ ވާހަކަ ގޮވުން ފިޔަވައި، ސިޔާސީ ބޭނުމަކަށް އެ ވާހަކަ ޕޯޑިއަމްތަކުގައި އެމުނުން ފިޔަވައި ކުރެވުނީ ކޮން ކަމެއްތޯއެވެ. ހައްލެއް ނުހޯދުނު ކަމަކަށް، އަދި ނުހުއްޓުވުނު ކަމަކަށް ނިމުމެއް ނާންނާނެއެވެ. އެކަން ނުހުއްޓުވޭނަމަ ދުވަހަށްފަހު ދުވަހަކު ދިވެހިންގެ ގުޅުންތަކަށް ލިބޭނީ ނިމަކެތި ކަމެވެ. މިއީ ދެރަ ކަންތައްތަކެވެ. ދެރަވަރުގެ ކަންކަމެވެ.\nމި ދުވެސް ވެސް މި ޖީލާ އަރާ ހަމަކޮށްފި އެވެ. މިއީ ދިވެހިން ދެކެން ބޭނުންވި ދުވަސްތޯއެވެ؟ އެއް ސަފެއްގައި ސާބިތުވެ ތިބި ދިވެހިން ކޮބައިތޯ އެވެ.


މިޔަންމާ: ހަމަލާތަކުގައި މިހާތަނަށް 43 ކުދިން މަރުވެއްޖެ - DhiDaily\nމިޔަންމާ: ހަމަލާތަކުގައި މިހާތަނަށް 43 ކުދިން މަރުވެއްޖެ\nމިޔަންމާގެ މަދަނީ ސަރުކާރު ސިފައިން ނިކުމެ ބަޣާވާތަކުން ވައްޓާލުމުން ސިލްސިލާކޮށް ކުރަމުން އަންނަ މުޒާހަރާތަކުގެ ތެރެއިން މިހާތަނަށް 43 ކުޑަކުއްޖަކު މަރާލާފައި ވާކަމަށް ރިޕޯޓް ތަކުން ބުނެފިއެވެ.\nފެބްރުއަރީ މަހުގެ 01 ވަނަ ދުވަހު ގެނައި ބަޣާވާތާއި ދެކޮޅަށް މިޔަންމާގައި ކުރަމުން އަންނަ މުޒާހަރާގައި ސިފައިންނާއި އާއްމުން އަންނީ، ކުރިމަތި ލަމުންނެވެ. އަދި މިހާތަނަށް 521 މީހަކު ވަނީ މިޔަންމާގެ ސިފައިންގެ ހަމަލާތަކުގައި މަރުވެފައެވެ.\nބައިނަލްއަގްވާމީ ނޫސްތަކުގައި ބުނެފައިވާގޮތުގައި، އެގައުމުގެ އަސްކަރިއްޔާއިން މިހާރު މަގުތަކަށް ނިކުމެ، ފެންނަ ކޮންމެ މީހަކު މަރަން ފަށާފައިވާ ކަމަށެވެ. އަދި އިއްޔެވެސް އުމުރުން އެންމެ 1 އަހަރުގެ ކުއްޖެއްގެ ލޮލަށް ރަބަރު ވަޒަން ޖަހާފައި ވާކަމަށާއި، އެކުއްޖާއަށް ލިބުނު އަނިޔާތަކަށް ފަރުވާ ދެމުން ދަނިކޮށް މަރުވެފައި ވާކަމަށްވަނީ ބުނެފައެވެ.\nމީގެ އިތުރުން ގޭގެ ގޯތި ތެރޭ ހުރި އުމުރުން 13 އަހަރުގެ ކުއްޖެއްގެ ގަޔަށް އަމާޒުކޮށް ލައިވް ވަޒަން ޖެހި ކަމަށާއި، އެކުއްޖާވެސް މަރުވެފައި ވާކަމަށް ނޫސްތަކުގައި ވަނީ ބުނެފައެވެ.\nމިޔަންމާ ރައްޔިތުން މެދުކެނޑުމެއްނެތި މުޒާހަރާ ކުރަމުން ދާއިރު މިޔަންމާގެ އަސްކަރީ ލީޑަރު ޖެނެރަލް މިން އައުންގް ލަންގް ބުނެފައި ވަނީ އެގައުމުގައި މިނިވަން އިންސާފުވެރި އިންތިހާބެއް ބާއްވާނެ ކަމަށެވެ. ނަމަވެސް އިންތިހާބު ބާއްވާނީ ކޮންއިރަކުން ކަމެއް އޭނާ ނުބުނެއެވެ.


ބަންގާޅީންނާއި ނުލާ ދިވެހި ކުންފުނިތައް ނުހިންގޭ ސަބަބުތައް! | ތާޅަފިލި ބްލޮގް\nފަރުވާލެއް ދުރުވިސްނުމެއްނެތި ބަންގާޅީން އެތެކޮށް ގައުމުގެ އަމާންކަން ނަގާލާ ހިސާބަށް މިއަދު މި ވަނީ ގޮސްފައެވެ. ދިވެހިންގެ ވަޒީފާތައް ފޭރި، މަސައްކަތުގެ މާހައުލު ކިލަނބުކޮށް، މި މަގުބޫލު ދިވެހިރާއްޖޭގެ މަލަމަތި ފަޑުކޮއްފި!.\nސުމާރެއް ހަމައެއް ލަމައެއްނެތި، ކިރިޔާކަމެއް ކުރަންވީމަ ބަންގާޅީން އެތެރެކުރުން އަދި އެކަން އެގޮތަށްވާން ދޫކޮއްލާފައިއޮތް ސިޔާސަތުވެސް ބަދަލުކުރަން މާލަސްވެއްޖެއެވެ. މިއަދު ސަރުކާރުން ނިންމި ނިންމުމާއި ތާއިދުކުރާހާލު، ވިޔަފާރިވެރިންނަށް އަދިވެސް ބަންގާޅީމީހުންގެ ބޭނުން ނޮކޮއްނުވާ ނަޒަރަކުން މިނިސްޓަރު ވާހަކަ ދެއްކުވީތީ ހިތާމަކުރަމެވެ. ކީއްވެބާއޭ ދިވެހިންނަށްނުވާންވީ މިއީ ހިތައްއަރާ ސުވާލެކެވެ.\nތާޅަފިލިން މި ނަޒަރުހިންގާލަނީ ދިވެހިންނަށްވުރެ ބަންގާޅީންނަށް އިސްކަންދޭންޖެހޭ ސަބަބުތަކަށެވެ. ދިވެހިރާއްޖޭހެ ވަޒިފާއާއި ބެހޭގާނޫނުގައި ހަމަގައިމުވެސް އޮތީ ދިވެހިމީހާއަށް އިސްކަންދިނުމަށް ލަފާދީފައި ކަމުގައިވީއިރު އެގޮތަށް އެކަންތައްތައް ނުވާންވީ ސަބަބުވެސް ސާފުކޮއް ދިވެހިރައްޔިތުންނަށް އޮޅުންފިލުވަންޖެހޭނެތާއެވެ.\nދިވެހި މުވައްޒަފުން މަސައްކަތަށް ފަރުވާތެރިކަން ނުހުންނަނީއޭ، ހަރެއްނުލައޭ، ބުނާގޮތެއް ނުހަދައޭ، ފަރުވާކުޑައޭ މިއީ ބަންގާޅީން ބޭރުކުރުމާ ދެކޮޅު ދިވެހިން ވަރައްފޯރިއާއެކު ދައްކާވާހަކައެވެ. މީގައި ކޮންމެވެސް ވަރަކަށް ހަގީގަތް ވާނެކަމަށް “ތާޅަފިއްޔަށް” ގަބޫލުކުރެވެއެވެ. މިސާލަކަށް އޮފީހެއްގައި މަސަތްކަތް ކުރުމަށް ގެންނަ ބަންގާޅީމީހާ ކުރާނެ އެހެންކަމެއް އޮންނާނެހެއްޔެވެ؟ އޭނާ، ކަނޑައެޅިފައިވާ އޮފީސްވަގުތު ނިމުމުން އޮފީހުގައި މަޑުކޮށް އޮފީސް މަސައްކަތުގައި ވަގުތު ހޭދަކުރުމުން، ދިވެހިމީހާ އެގޮތަށް މަސައްކަތް ކުރާނޭ ކަމަށް ދެކިގެން ނުވާނެއެވެ. އޭނާގެ އާއިލާއެއްވެސް، ކުރާނެ އެހެންކަމެއްވެސް، ވަގުތުދޭންޖެހޭ ޒިންމާތައްވެސް ހުންނާނެއެވެ. ކަނޑައެޅިފައިވާ ވަގުތާއީ، މުސާރައާއި އެކަޝީގެންވާ ވަރައް މަސަތްކަތް ކުރުމަށްފަހު ދެން ބޮސްގެ ގޭގެ ބޮކި ބަދަލުކުރަންދާނެ ވަގުތު ނުވުމަކީ “ދިވެހިން ކަންނެތްވެ، ފަރުވާކުޑަ” ވުމެއްނޫނެވެ.\nބަންގާޅީމީހާއަށް ކުޑަމުސާރައެއްދީގެން، ކޭޝްފްލޯ ދަތިވީމަ މުސާރަނުދީ ހިފަހައްޓަހާލާ އެމީހުންނަށްވެސް ވަޒީފާއާއިބެހޭ ގާނޫނޫންދީފައިވާ ހައްގުތަކަށް އަރައިގަނެ ފަސޭހައިން ސަލާމަތްވުމަކީ ހަގީގަތުގައި ދިވެހިންގެ މައްޗަށް ބަންގާޅީންނަށް ވަޒީފާދިނުމުގެ އަސްލުކަމުގައި ގަބޫލުކުރަމެވެ. ރާއްޖޭގެ ނަންހިގާ ކޮންސްޓްރަކްޝަން ކުންފުނިތަކާއި، ރިސޯޓުދާއިރާގެ ކުންފުނިތަކުގެ މުވައްޒަފުން ހާއްސަކޮއް ބަންގާޅީން ،މުސާރަނުދީގެން ކޮންމެވެސް ވައްތަރެއްގެ ހަޅުތާލެއް ނުކުރާ ތަނެއް މަދުވާނެއެވެ. މިއީ ކޮންމެދުވަހަކު ގޮތަށް ފެނަނަ މަންޒަރެވެ. ބަންގާޅީނަށް މިރާއްޖޭގެ ވަކާލާތުކޮއްދޭނެ ލޯޔަރުންނުވާތާގަ މައްސަލަ ކޯޓަށްގެންދަން ކޮޕީނަގާނެ ޕާސްޕޯޓުވެސް އޮންނަނީ ކުންފުނިން ހިފަހައްޓާފައެވެ.\nރާއްޖޭގެ މަސައްކަތް ކުރާ ބަންގާޅީނަށްވެސް މިނިމަމް ވޭޖްއާއި އެއްގޮތަށް ހަމަ މުސާރަދޭން ކަނޑައަޅައި، ދިވެހިންނާއި އެއްގިންތިއެއްގައި ގާނޫނީ އެހީތެރިކަން ލިބޭނެ ފުރުސަތު ދެވޭދުވަހަކުން މުސާރައަށް މަކަރުހެދުމުގެ ނިޔަތުގައި ބަންގާޅީން ގެންނަ ކުންފުނިތަކަށް އެ ފުރުސަތެއް ނުލިބޭނެއެވެ.\nމަސައްކަތުގެ މާހައުލާއި، އާންމު ހާލަތު\n12 ފޫޓު 12 ފޫޓުގެ ކޮޓަރިއެއްގައި 12 ދިވެހީންނެއް ނޫޅޭނެއެވެ. އަދުގެ ހާލަތު ހުރިގޮތުންނާއި، ބަންގާޅީން އެގޮތަށް ރުހޭތީއާއި، ސިޔާސަތު އެގޮތަށް ތަންދީފައިއޮތުމުން މަދު ފައިސާއެއް ހަރަދުކޮއްގެން ވީހާވެސް ގިނަ ބަންގާޅީން ގެންގުޅުން އެއީ ވަޒީފާދޭ މީހުންގެ ވިސްނުމެވެ. މަސައްކަތުގެ މާހައުލު ކަނޑައެޅިފައިވާ މިންގަޑުތަކާއި ހިލާފުވެ، ސަލާމަތާއި ރައްކާތެރިކަމަށް ގެއްލުންވާމިންވަރަށް ވެއްޓޭއިރުވެސް ބަންގާޅީމީހާ މަސައްކަތަށް ނުކުންނަން ތައްޔާރުވެ ހުރުމަކީ ދިވެހިމީހާ އޮގެތަކަށް މަސައްކަތް ކޮއްދޭންޖެހޭ ސަބަބެއް ނޫނެވެ. ލިބެންވާ ހުރިހާ ހައްގެއް ދިވެއްސެއް ކަމުގައިވިޔަސް ބަނގާޅީއެއްކަމުގައި ވިޔަސް އަދި އެހެންގައުމެއްގެ މީހެއްގެ މީހެއްކަމުގައި ވިޔަސް ލިބެންޖެހޭ މިންވަރަށް ލިބެންވާނެއެވެ. އަދި ސިޔާސަތުން އެކަން ކަށަވަރު ކުރަންވާނެއެވެ.\nބަންގާޅީންނަށް އިސްކަންދޭ މައިގަޑު ސަބަބުތަށް އެވަނީއެވެ. ދެންއޮތީ ހަގީގަތުގައިވެސް ކަންނެތްކަމުން ބަންގާޅީން ގެންނަމީހުނެވެ. ސަލާމަތުންހުރެ، ގޭގެ ބަގީޗާއަށް ފެންދީ ކުނިކޮޅު އުކާލަން ބަންގާޅީން ގެންނަން ޖެހޭ ޖެހުމުގެ ބަލީގެ ފަރުވާއޮތީ މެންޓަލް ކްލިނިކްގަ އެވެ.\nބަންގާޅީންނަށް އިސްކަން ދެނީ ދިވެހިންނަށް ނުވާތީކީ ނޫނެވެ، ދިވެހިންނަށްވުރެ ކޯސްޓް އިފެކްޓިވް ވީމައެވެ. މި ކަމުގެ ހައްލު އޮތީ ސިޔާސަތު އިސްލާހުކޮށް އިންސާނީ ހައްގުތަކާއި އެހެނިހެން ހައްގުތަކަށް ފުށުނާރާނޭ ފަދައިން ގާނޫނުތަކާއި ގަވާއިދުތަށް ބަދަލުކޮށް އެންފޯސް ކޮއްގެންނެވެ. ބަންގާޅީން ގެންނަ ގެނައުމަކީ ގައުމަށްލިބޭ އާންމްދަނީއެއް ގޮތުގައި ސަރުކާރުން ދެކިގެން ނުވާނެވެ. ކޮންމެހެން ގެންނަން ޖެހިގެން މެނުވީ ނުގެނެވޭ ގޮތް ހަދަންވީއެވެ. މަގުމަތިން ސުވާލުކޮށް ވޯކްޕާމިޓް އޮތްތޯ ބަލަންވީއެވެ. ވަގުމީހުންނާއި، ފިލާއިގެން އުޅޭމީހުނާއި، ވަލުދޮރާށިން މީހުން އެތެރެކުރަން އެހީތެރިވާމީހުންނާއި ގާނުނު ގެނެސް ހަމަކުރަންވިއެވެ.\nމި ގައުމުގެ މޫރިތިކަމާއި ރީތިކަން މިތާނގެ މަލަމައްޗަށް ގެނުވޭނީ މިކަން މިގޮތަށް ކޮށްގެންކަން ކަށަވަރެވެ.\nބަންގާޅީ މީހުންގެވާހަކަ ދެއްކިއްޖެއެވެ. ދެންއޮތީ ދިވެހި ދަރީން ދަރަނިވެރިކޮށް އިންޑިއާ ލަންކާ މީހުން ޕްރޮފެޝަނަލް ޖޮބްސްތައް ފޭރިގެންއުޅޭވާހަކައެވެ.\nPrevPreviousހުޅުމާލޭގެ ހަދަމުންދާ އިމާރާތަކުން ބިދޭސީއަކު ވެއްޓި މަރުވެއްޖެ!\nNextއީ ސިގިރެޓްމަނާކުރުމާ ދިމާލަށް ކުރާ ދަތުރުNext


Gulhifalhu Hikkan Boskalis Aa Havaal Kuree Netherlands In Loan Nagaathee - Sarukaaru - Vaguthu\nގުޅިފަޅު ހިއްކަން ބޮސްކާލިސްއާ ހަވާލުކުރީ ނެދަލެންޑްސް އިން ލޯނެއް ނަގާތީ - ސަރުކާރު\nގުޅިފަޅު ހިއްކަން ބީލަމަށް ނުލައި 53 މިލިއަން ޑޮލަރު (817 މިލިއަން ރުފިޔާ) އަށް ނެދަލެންޑްސްގެ ބޮސްކާލިސްއާ ހަވާލުކުރި އެއް ސަބަބަކީ އެ ގައުމުގެ އައިއެންޖީ ބޭންކުން ލޯނެއް ނަގައިގެން އެ މަޝްރޫއު ހިންގަން ސަރުކާރުން ބޭނުންވުން ކަމަށް ފިނޭންސް މިނިސްޓަރު އިބްރާހީމް އަމީރު މިއަދު ވިދާޅުވެއްޖެ އެވެެ.\nގުޅިފަޅު މަސައްކަތް ބޮސްކާލިސްއާ ހަވާލުކުރުމުން ކުރިމަތިވެފައިވާ ފާޑުކިޔުންތަކަށް ޖަވާބުދާރީ ވުމަށް މިއަދު ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު އަމީރު ވިދާޅުވީ\nޑަޗް އައިއެންޖީ ބޭންކުން ލޯނު ހޯދުމުގެ ކަންކަން މިހާރު ވެސް ކުރަމުން އަންނަ ކަަމަށާއި އެ ލޯނު ވަރަށް އަވަހަށް ހަމަޖެހޭނެ ކަމަށެވެ.\nނޫސްވެރިންގެ ބައްދަލުވުމުގައި އިކޮނޮމިކް މިނިސްޓްރީގެ ސްޓޭޓް މިނިސްޓަރު މުހައްމަދު އިޔާދު ހަމީދު ވިދާޅުވީ، ގުޅިފަޅުން ބިން ހިއްކަނީ މާލޭގެ ވިޔަފާރި ބަނދަރު އެ ތަނަށް ބަދަލުކުރަން ކަމަށާއި އެއީ ވަރަށް އަވަހަށް ކުރަން ޖެހިފައިވާ މަސައްކަތެއް ކަމަށެވެ. އަވަސް ކަމެއްގެ ގޮތުގައި ވިޔަފާރި ބަނދަރުގެ މަަސައްްކަތް ކުރަން ޖެހެނީ މިހާރު ބޭނުން ކުރަމުން އަންނަ ބަނދަރުގެ ޖާގަ ކުޑަ ކަމުން ގިނަ ދަތިތަކެއް ކުރިމަތިވާތީ ކަމަށް ވެސް އޭނާ ވިދާޅުވި އެވެ.\nއޮކްޓޯބަރ 24, 2019 23:25\nހަމަ މިހާހިނދަށް ތިތަން ހިއްކަން ޖެހޭބާ؟\nތިއަށްވުރެ ފައިދާވާނެ ލޯނު ނަގައިގެން ހުޅުމާލޭގައި ގެދޮރު އެޅިޔަސް\nޢަލީ ވަހީދު ޓޫރިޒަމް\nއޮކްޓޯބަރ 25, 2019 00:24\nތިހަމަ ލާރިގަނޑު ކާލީ\nހުރިހާ އެއްޗެއް އެގޭ މީހުންނަށް އެގޭ. އޮލުވާލަން ނޫޅޭ. ބެހި މީހުންވެސް އެގޭ. އޮޅުވާލުމުގެ ބޭނުމެއް ނެތް. ގުދޯ ގުދޯ ގޮވާނެކަމެއް ނެތް.\nއޮކްޓޯބަރ 25, 2019 01:18\nތިޔަ ވިދާޅުވަނީ ނެދަލޭންޑްގެ ބޭންކަުން ލޯނުނަގައިގެން ބިންހިއްކުމުގެ މަސްރޫއު ހިނަގާ ވާހަކަތޯ ؟ ވީއިރު ކޮންފަޅެއް ދޭންޖެހޭވާހަކަ މިކިޔަނީ ؟ ތިޔަ ވިދާޅުވާގޮތުން ބިންހިއްކަން ލޯނުނަގަނީ އެކުންފުނިން އެމީހުން ބިން ހިއްކީމަ ދަވްލަތުން ދޭންޖެހޭނީ ލޯންއަދާ ކުރާ ޕޭމަންޓް ވީއިރު މިކިޔަނީ ކޮންފަޅެއްގެ ވާހަކަ ބާ ؟ ނުވަތަ ފަޅެއްދީފަ އެފަޅުހަދަން ދަވްލަތުން ލޯނު ނަގާދޭ ވާހަކަބާ މިކިޔަނީ އޮޅުން ބޮޅުން .\nއޮކްޓޯބަރ 25, 2019 09:50\nބްރިޖް އަޅަން ޗައިނާ އިން ލޯނުނެގި އިރުވެސް ބްރިޖް ހެދީ އިންޓަނޭޝަނަލް ބްޑަށް ހުޅުވައިލާއިގެން ކަންކަން ކުރަންވާ ތަރުތީބު އޮޅޭތީ ހޫނު ފެނަށް ވެއްޓެނީ ތިޔަ ވަރުގެ ލޯނެއް ދިވެހި ބޭންކް ނުލިބޭނެ ތޯ އަދި ފަހުން ފައިސާ ދައްކާ ގޮތަށް ތިޔަ ވަރު ކަމެއް އެމްޓީ ސީ ސީ އަށް ނުކުރެވޭނެތޯ ކަންކަން ކުރަން އޮންނަ މަގު ދޫކުރާތީ ކޮބާ ސަރުކާރު ހިންގަން ހަވާލު ވީމާ މިގަޮތަށް ވެސް ކަން ކުރަން ޖެހޭކަން މިހާރު އިނގޭދޯ އެކަމު އޭރު ގޮވި ޔާމިން ބިޑް ނުކޮށް ނުވަތަ އަގު ބޮޑު ކޮށް ކަން ކުރަނިއްޔޭ ކަން ކުރަން ކުރިމަތި ލީމާ މިހާރު އިނގޭ ދޯ ބޭނުން ވާހާ ގޮތަށް އަދި ނުކުރެވޭކަން ގަވާއިދާ ޚިލާފަށް އަގު ބޮޑު ކޮށްވެސް ކަން ކުރަން ޖެހޭކަން،،،،،\nއޮކްޓޯބަރ 25, 2019 11:43\nލޯން ނަގަނީ ކީއްކުރަން. ޔާމީން އަރާ ދަރުވާލާ ދަރަނި ކުރިވި ވާހަކަ ގޮވީ. ޗައިނާއިން ނަގާފައި ހުރި ލޯންތައް ގިނަ ކަމުން ޗައިނާ މޯޗައި އައިލެންޑްތައް ދީފައި ރަށްތަކުން ދިވެހިން ފައިބައިގެން ދާންޖެހިދާނެ ކަމަށްކީ ސަރުކާރެއް. ދެން އަނެއްކާ މިޖެހެނީ ނެދަލެންޑުން ލޯން ނަގާގެން ދެއްކެން ނެތިގެން ހޮޅިންނަށް މިގައުމު ދީފައި ފައިބައިގެންދާން. އޭރުން ހުސް މުރުތައްދު މުޖޫ ނައީމް މިގައުމުގައި އޮންނާނީ ޕްލަސް ވެލެޒިނީ އެންޑް ޝަހިންދާ ތިބޭނެ މަންދު ހޮހޮޅައިން މޭ ނެރިގެން\nއޮކްޓޯބަރ 25, 2019 12:14\nތިނޫން ކަމެއް މި އެމްޑީޕީ ސަރުކާރުން އެބަކުރޭތަ؟ މަހަކު 32 ލޯނު. އަތާފަޔާޖަހާދެން ވޯޓުދިންމީހުން. މިއޮތީ އިސްލާހަށް، ދަރިންގެ ބޮލުގަ ލޯނު ނާޅުވަން އެވާހަކަ ވިއްކައިގެން ވެރިކަމަށް އައި ބައިގަނޑުގެ ފެންވަރު.\nއޮކްޓޯބަރ 25, 2019 12:15\nލޯނުދޭތީދޭ ހަދިތާއަކީ ކޮރަޕްޝަން. އަމީރު އިސްތިއުފާ\nއޮކްޓޯބަރ 25, 2019 12:16


Shahruk Khan ge Dharifulhu Aryan Jalah laifi ޝާހްރުކް ޚާންގެ ދަރިފުޅު އާރްޔަން ޖަލަށް ލައިފި – Huvadhoo News Shahruk Khan ge Dharifulhu Aryan Jalah laifi Huvadhoo News\nޝާހްރުކް ޚާންގެ ދަރިފުޅު އާރްޔަން ޖަލަށް ލައިފި\nބޮލީވުޑްގައި ފިޔަޖަހަމުން އަންނަ މަޝްހޫރު ތަރި ޝާހްރުކް ޚާންގެ ދަރިފުޅު އާރްޔަން ޚާން މަސްތުވާތަކެތީގެ މައްސަލައިގައި ފުލުހުން ހައްޔުކޮށްފިއެވެ.\nމިމަހު3ވަނަ ދުވަހު ޕާޓީއެއްގެ ތެރެއިން މަސްތުވާތަކެތި ގެންގުޅުނުކަމުގެ ތުހުމަތުގައި އާރްޔަން ހައްޔަރުކޮށްފައިވާއިރު އޭނާ އަދިވެސް ހުރީ ޖަލުގައި ކަމަށް މީޑީޔާ ރިޕޯޓްތަކުގައި ބުނެފައިވެއެވެ.\nޖަލުގައި ހުންނައިރު އާރްޔަން އާއި ޖަލުގައި ތިބި އެހެން މީހުންނާ ތަފާތު ކުރާކަމަށާއި އޭނައަށް ކާންގެންދަނީ ގެއިން ތައްޔާރުކޮށްފައި ހުންނަ ބިރިޔާނީ ފަދަ ތަކެތި ކަމަށްބުނެ އާންމުން ދަނީ ނުރުހުން ފާޅުކުރަމުންނެވެ. އެހެންނަމަވެސް އާރްޔަން ޚާންއަށް ޖަލުގައި ކާން ދެނީ އޭނާގެ ގެއިން ގެންނަ ކާނާ ކަމަށް ބުނެ ދެކެވޭ ވާހަކަތަށް އެންސީބީން ވަނީ ދޮގުކޮށްފައެވެ.\nއެންސީބީ އާއި ހަވާލާދީ މީޑިޔާ ރިޕޯޓްތަކުގައި ބުނާގޮތުން އާރްޔަންއަށް ވެސް ކާން ދެނީ މުގުބަތާއި ޕޫރީޕާޖީ ކަމަށާއި އެއީ ޖަލަށް ކާނާ ތައްޔާރު ކުރަން ހަވާލުކޮށްފައި ހުންނަ ކެފޭއަކުން ހަދާ ކާނާ ކަމަށެވެ. އަދި އެހެންމީހުންނެކޭ އެއްފަދައިން އޭނައަށްވެސް ކާންދެނީ ކަރުދާސް ތައްޓެއްގައި ކަމަށާއި ގެއިން ކާނާ ގެނައުން މަނާކޮށްފައިވާކަމަށް އެންސީބީން ވަނީ ހާމަކޮށްފައެވެ.\nބޮލީވުޑް ތަރިންގެ ދަރިންގެ މިފަދަ މައްސަލަތައް ފެންމަތިވެފައިވާއިރު ދާދި އިހަކަށް ދުވަހު ބޮލީވުޑްގެ މަޝްހޫރު އެކްޓަރުން ކަމަށްވާ ކާޖޮލް އާއި އަޖޭ ދޭވްގަންގެ ދޮށީ ދަރިފުޅު ނީސާ ދޭވްގަންގެ ވާހަކަތައްވެސް މިވަނީ މީޑިޔާތަކުގައި ފެތުރިފައެވެ. ނިސާ ދޭވްގަން ހެދި ޓިކްޓޮކް ވީޑިޔޯއެއް މީސްމީޑިޔާގައި ދަނީ ދައުރުވަމުންނެވެ.\nހުދު ހެދުމެއް ލައިގެން، މަޑު މޭކަޕެއްގައި ނީސާ ޓިކްޓޮކް ކުޅެމުން ދިޔައީ ބެޑްރޫމެއް ތެރޭގައެވެ. ނީސާގެ އެކުވެރިޔާ އެނދުގައި އިން އިރު ނީސާ ހުރީ އެތާ ކައިރީގައި ކޮޅަށެވެ. އަދި ޓިކްޓޮކް ކުޅެން މިޔުޒިކް ފެށުމާ އެކު ނީސާ ނަށަން ފަށައެވެ. ނެށުމުގެ ފޯރީގައި އަތުން ހެދި ގޮތަކުން ނީސާއަށް ޖެހެނީ އޭނަގެ އެކުވެރިޔާގެ މޫނު މަތީގައެވެ. މިވީޑިޔޯއަށް ގިނަބަޔަކު ފާޑުކިޔަމުން ގެންދާއިރު އަނެއްބަޔަކު ދަނީ ނިސާއަށް ތައުރީފްކުރަމުންނެވެ.


Gellunu cycle fenunee 15,000 rufiyaa ah vikkaalan ulhenikoh | Mihaaru\nމާލޭގެ މަގެއްގެ ޓްރެފިކް: ގެއްލުނު ސައިކަލެއް ވިއްކާލަން ފޭސްބުކްގައި އިއުލާން ކޮށްފައި ވަނިކޮށް ވަނީ ފެނިފައި.\nގެއްލުނު ސައިކަލް ފެނުނީ 15،000ރ. އަށް ވިއްކާލަން އުޅެނިކޮށް\n11 ޖޫން 2019 - 17:31 15 comments\nޔަމަހާ ނޯވޯ މޮޑެލްގެ ސައިކަލު ގެއްލިގެން، އެ ހޯދަން އާއްމުންގެ އެހީތެރިކަމަށް ފުލުހުން މިއަދު އެދުނެވެ. ސައިކަލުގެ މައުލޫމާތާ އެކު މިއަދު ހެނދުނު ފުލުހުން ކުރި ޓުވީޓެއްގައި ބުނީ އެ ސައިކަލު ގެއްލުނީ ބާ ޖަމާލުއްދީން ސްކޫލްގެ އިމާރާތުގެ ކުރިމަތީގައި ބަހައްޓާފައި ހުއްޓާ، ރޭ ދަންވަރުގެ ވަގުތެއްގައި ކަމަށެވެ.\nއޭގެ ފަހުން ފަޅާ އެރީ އެ ސައިކަލް ގަންނާނެ ބަޔަކު ހޯދަން ފޭސްބުކް ގުރޫޕެއްގައި ބަޔަކު އިއުލާން ކޮށްފައި ވާ ކަމެވެ. ސައިކަލުގެ ފޮޓޯއާ އެކު، އެ އުޅަނދު ވިއްކާލަން އިއުލާން ކޮށްފައިވަނީ 15،000ރ. އަށެވެ. އެކަމަކު އެއްކޮށް ފައިސާ ދައްކާ ނަމަ 10،000ރ. އަށް ވެސް ދޭނެ ކަމަށް އިއުލާން ޖެހި މީހާ ބުންޏެވެ.\nސައިކަލު ވިއްކާލަން އިއުލާން ކުރީ އެ ވަގަށް ނެގިތާ މާގިނަ އިރެއް ނުވަނީހެވެ.\nއަގުހެޔޮކޮށް ވިއްކާ އެ ސައިކަލު ގަންނަން ގިނަ ބަޔަކު ޝައުގުވެރިކަން ފާޅުކުރި އެވެ. އޭގެ ތެރެއިން އެކަކު، އެހާ އަގުހެޔޮކޮށް ސައިކަލު ވިއްކަނީ ކީއްވެތޯ ސުވާލު ކުރުމުން، އިއުލާން ޖެހި މީހާ ބުނީ ބޭނުމަކީ އާ ސައިކަލެއް ގަތުން ކަމަށެވެ.\nއަދި ސައިކަލުގައި އެއްވެސް މައްސަލައެއް ނޫޅޭ ކަމަށާއި ޓެސްޓު ކުރަން ދުއްވާލަން ސައިކަލު ލިބިދާނެ ކަމަށް ވެސް ބުނެފައި ވެ އެވެ.\nމި އިއުލާން ޖެހުމާއެކު ބައެއް މީހުން ވަނީ އެކަން ފުލުހުންގެ ސަމާލުކަމަށް ގެނެސްފަ އެވެ.\nއިތުރު ލިޔުންތައް ކުށްކުރުން ފުލުހުން ވައްކަމާއި ފޭރުން ފޭސްބުކް


އަލިފާން ރޯވި ތަނަކީ "ހެޒެޑަސް" ޒޯނެއް، ރައްކާވެތިބުން މުހިއްމު: އީޕީއޭ\nމިދިޔަ ހުކުރު ދުވަހުގެ ރޭ އަލިފާނުގެ ހާދިސާ ހިނގި ސަރަހައްދުގެ ވައި ތަޣައްޔަރު ނޫން ކަމަށް ދެއްކި ނަމަވެސް، އެތަނަކީ އަދިވެސް "ހެޒެޑަސް" ނުވަތަ ނުރައްކާތެރި ޒޯނެއް ކަމަށް ރައްކާތެރިވެ ތިބުމަށް އެންވާރ...\nހުސައިން ވަސީމް6ގަޑިއިރު ކުރިން\nރ. ކޮތާފަރުން ވަގަށް ނެގި ހަތަރު އެއާކޮންޑިޝަނާ އެ އަތޮޅު މަޑުއްވަރީ ގެއެއްގައި ހުއްޓާ ފެނިއްޖެ އެވެ. ކޮތާފަރަކީ ޓޫރިސްޓު ރިސޯޓެއްގެ ގޮތުގައި ތަރައްގީ ކުރަމުން އަންނަ ރަށެކެވެ. އެހެން ނަމަވެސް އެރަށު...\nފުޓުބޯޅަ އަލުން ދިރުވޭނީ އަތޮޅުތަކުން: މަހުލޫފް\nފުން ވަޅުގަނޑެއްގެ ތެރެއަށް ވެއްޓިފައިއޮތް ދިވެހި ފުޓުބޯޅަ އަލުން ދިރުވޭނީ މާލޭން ބޭރަށް ވިސްނުން ފުޅާކޮށް އަތޮޅުތަކުގެ ތެރޭގައި މުބާރާތްތައް ބާއްވައިގެން ކަމަށް ކުޅިވަރާބެހޭ މިނިސްޓަރު އަހުމަދު މަހުލ...\nކެޔޮނިރު: އަފުން ފެހޭ ހާއި ހާއި އަރާގަތުންމާ! ލާށިގުދަހަ ކުމައްބަވޭ؟، ރައީސް ޔާމިނުގެ ސިޔާސީ ޗަރުކޭސް!\nމުހައްމަދު ބުޝްރީ6ގަޑިއިރު ކުރިން\nޒަމާންތަކެއް ކުރީން ފުއައްމުލަކުގައި އުޅުނު މީހެކެވެ. ތަރައްޤީގެ އަސަރު މިކުޑަކުޑަ ދިވެހި ރާއްޖެއަށް އައުމުގެ މާކުރިއެވެ. ފުއައްމުލަކު މޫދުގައި އަޅާފަ އޮތް ކުޑަ ބޮއްކުރައެއްގައި އިން މީހެކެވެ. ބޮއްކުރ...\nސާކް އާޓިސްޓް ކޭމްޕް ފަށައިފި\nޠާހިރާ އަޒްހާރު6ގަޑިއިރު ކުރިން\nސާކް ގައުމުތަކުގެ އާޓިސްޓުންގެ މެދުގައި ބާއްވާ ސާކް އާޓިސްޓް ކޭމްޕުގެ ނުވަވަނަ ކޭމްޕް ފަށައިފި އެވެ. މިއަހަރުގެ ސާކް އާޓިސްޓް ކޭމްޕް ހުޅުމާލޭގައި އިއްޔެއިން ފެށިގެން ކުރިއަށްދާއިރު ސާކުގެ ގައުމުތަކު...\nތޫފާން ހިކާ: ދިވެހި ނަމެއް، މާނައަކީ ކޮބާ؟\nއަރަބި ކަނޑުގައި އުފެދުނު ކޮޅިގަނޑު ބާރުގަދަ ތޫފާނަކަށް ބަދަލުވުމާއެކު، އެ ތޫފާނަށް ކިޔާފައިވާ ނަމަކީ ތޫފާން ހިކާ އެވެ. ފާހަގަކޮށްލަން ޖެހޭ ކަމަކީ މިއީ ދިވެހި ނަމެއް ކަމެވެ. ދިވެހި ބަހުގެ ރަދީފުގައިވ...\nތިލަފުށިން ކެމިކަލް ގުދަން ކުއްޔަށް ހިފުމަށް ފުރުސަތު ހުޅުވާލައިފި\nމާލޭގައި ކެމިކަލް ރައްކާކޮށްފައި ހުރި ގުދަންތައް ތިލަފުއްޓަށް ބަދަލުކުރުމަށް ބޭނުންވާ ފަރާތްތަކަށް އެ ފުރުސަތު ހުޅުވާލައިފި އެވެ. ތިލަފުށި ބަލަހައްޓަމުން ގެންދާ ގްރޭޓާ މާލޭ އިންޑަސްޓްރިއަލް ޒޯން ލިމ...\nޓެރަރިޒަމާ ދެކޮޅަށް އެމެރިކާގެ އެހީ ހޯދަން މަޝްވަރާކޮށްފި\nރާއްޖޭގެ ޑިމޮކްރަސީ ހަރުދަނާ ކުރުމާއި، އިގްތިސޯދު ވަރުގަދަ ކުރުމާއި، ޓެރަރިޒަމާއި ދެކޮޅަށް ކުރާ މަސައްކަތުގައި އެމެރިކާގެ އެހީތެރިކަން ހޯދުމާ ބެހޭ ގޮތުން މަޝްވަރާކޮށްފި އެވެ. އެ މަޝްވަރާތައް ކުރިއަށް...\nއަރަބި ކަނޑުގައި އުފެދުނު ސައިކްލޯނަކަށް ދިވެހި ނަމެއް!\nއަރަބި ކަނޑުގުގެ އުތުރުގައި އުފެދުނު ބާރުގަދަ ސައިކްލޯނަކަށް ދިވެހި ނަމެއް ކިޔައިފި އެވެ. އަރަބި ކަނޑުގައި އުފެދި، މަޑު މަޑުން ހުޅަނގަށް ދަތުރު ކުރަމުންދާ ސައިކްލޯނަށް ކިޔާފައިވާ ނަމަކީ "ހިކާ"އެވެ. މި...\nއެއް ވަނައަށް އަރަން ސެވިއްޔާއަށް ލިބުނު ފުރުސަތު ގެއްލިއްޖެ\nމުހައްމަދު ޝާން އަބްދުﷲ7ގަޑިއިރު ކުރިން\nސްޕެނިސް ލީގުގެ އެއް ވަނަ މަގާމަށް އެރުމަށް ސެވިއްޔާއަށް ލިބުނު ފުރުސަތު ގެއްލިއްޖެ އެވެ. އެފުރުސަތު ސެވިއްޔާއަށް ގެއްލުނީ ލީގުގައި ރޭ ރެއާލް މެޑްރިޑާ ދެކޮޅަށް ކުޅުނު މެޗުން 1-0 ލަނޑުން ބަލިވުމުންނެ...\nހުސައިން ހަބީބު 14 މިނެޓު ކުރިން\nއަލީ ސުލައިމާން 48 މިނެޓު ކުރިން\nޝަހީދާ އަބްދުﷲ ސައީދު 50 މިނެޓު ކުރިން\nއިސްމާއީލް ޝާހް (އިއްސެ) 57 މިނެޓު ކުރިން


ސަރުކާރުން ހުށަހެޅި 26 ބިލިއަން ރުފިޔާގެ ބަޖެޓު ކޮމިޓީން ފާސްކޮށްފި – Dhuvas Online\nސަރުކާރުން ހުށަހެޅި 26.8 ބިލިއަން ރުފިޔާގެ ބަޖެޓު، ބަޖެޓު ކޮމިޓީން މިއަދު ވަނީ ފާސްކޮށްފައި --\nސަރުކާރުން ހުށަހެޅި 26 ބިލިއަން ރުފިޔާގެ ބަޖެޓު ކޮމިޓީން ފާސްކޮށްފި\nއަންނަ އަހަރަށް ލަފާކޮށް ސަރުކާރުން ރައްޔިތުންގެ މަޖިލީހަށް ހުށަހެޅި 26.8 ބިލިއަން ރުފިޔާގެ ބަޖެޓު، ބަޖެޓު ދިރާސާ ކުރާ ކޮމިޓީން މިއަދު ފާސްކޮށްފި އެވެ.\nއެ ކޮމިޓީން ބަޖެޓު ފާސްކޮށްފައިވަނީ މާބޮޑު ބަދަލުތަކެއް ނުގެނެސް އެވެ. އަދި ސަރުކާރުން ހުށަހެޅި އަދަދަށްވެސް ބަދަލު ގެނެސްފައި އެއް ނުވެ އެވެ.\nބަޖެޓު ކޮމިޓީން ބަޖެޓު ފާސްކުރީ އެ ކޮމިޓީގައި ހިމެނިވަޑައިގެންނަވާ 19 މެންބަރުންގެ ތެރެއިން 15 މެންބަރުންގެ ތާއީދާއި އެކު އެވެ. އޭގެ ތެރޭގައި ހިމެމެނީ ޕީޕީއެމްއާއި އެމްޑީއޭގެ މެންބަރުންގެ އިތުރުން އެމްޑީޕީގެ ދެ މެންބަރެކެވެ.\nއަންނަ އަހަރަށް ލަފާކޮށްފައިވާ 26.8 ބިލިއަން ރުފިޔާގެ ބަޖެޓުގައި ދައުލަތަށް ލިބޭނެ ކަމަށް ލަފާކޮށްފައި ވަނީ 21.9 ބިލިއަން ރުފިޔާ އެވެ. އަދި ދައުލަތަށް ލިބޭ އާމްދަނީ އިތުރު ކުރުމުގެ ގޮތުން ބައެއް ޓެކްސްތަކާއި ފީތައް ނެގުމަށް ކަނޑައަޅާފައިވެ އެވެ.\nއޭޣެ ތެރޭގައި އެއާޕޯޓުން ފުރާ ކޮންމެ ފަސެންޖަރެއްގެ އަތުން 25 ޑޮލަރު އެއާޕޯޓު ޑިވެލޮޕްމަންޓް ޗާޖު (އޭޑީސީ) ގޮތުގައި ނެގުމާއި މާލޭގައި ދުއްވާ އެއްގަމު އުޅަނދުން ކޮންޖެސްޝަން ފީއެއް ނެގުމާއި ދުންފަތުގެ ބާވަތްތަކާއި އެނާޖީ ބުއިންތަކުގެ އިމްޕޯޓު ޑިއުޓީ ބޮޑުކުރުން ފަދަ ކަންކަން ހިމެނެ އެވެ.\nބަޖެޓުގައި ދިރާސާ ކުރި ކޮމިޓީން ވަނީ ބަޖެޓުގައި ހުރި ބައެއް މަޝްރޫތައް އުނިކޮށް މެންބަރުން ހުށަހެޅުއްވި 21 މަޝްރޫއުއެއް ބަޖެޓުގައި ހިމަނާފައި އެވެ. މި ބަަލު ގެނެސްފައިވަނީ އާއްމު ތަރައްގީގެ މަޝްރޫއުތަކަށް (ޕީއެސްއައިޕީ) އަންނަ އަހަރު ކަނޑައެޅި ބަޖެޓްގެ ޖުމްލަ އަދަދަށް ބަދަލު ނުގެނެސް އެ ބައިގެ ތެރެއިންނެވެ.\nމިއަދު ކޮމިޓީން ފާސްކުރި ބަޖެޓު ރިޕޯޓު މަޖިލީހަށް ހުށަހަޅާނީ އަންނަ ހޯމަ ދުވަހު އެވެ.


School thah hulhuvi iru aharemen thayyaaru tha? | Wathan.mv ސްކޫލްތައް ހުޅުވިއިރު އަހަރެމެން ތައްޔާރުތަ؟ | Wathan.mv\nސްކޫލްތައް ހުޅުވިއިރު އަހަރެމެން ތައްޔާރުތަ؟\n“ކްލާހަށް ދަރިވަރުން ގެނެސްގެން ކިޔަވައިދިނީމާ ދަރިވަރުންނަށް އެތައް އެޑްވާންޑޭޖްތަކެއް އެބަ ލިބޭ،” މާލެ ސަރަހައްދުގެ ސްކޫލްތައް އަލުން ހުޅުވުމާއި އަތޮޅުތަކުގެ ސްކޫލްތަކުގައި ކިޔަވައިދޭ ގަޑި އިތުރު ކުރުމާ ބެހޭ މައުލޫމާތު ދެއްވަމުން އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވި އެވެ.\nމިނިސްޓަރު ވިދާޅުވި ގޮތުގައި، އޮންލައިން ކްލާސްތަކުން ނުލިބޭ އެތައް ކަމެއް ދަރިވަރުން ސްކޫލަށް ހާޒިރުވުމުން ލިބެ އެވެ. އޭނާ ވިދާޅުވީ، ސްކޫލްތައް ބަންދުކޮށްފައި ހުރުމަކީ ކަންބޮޑުވެވަޑައިގަންނަވާ ކަމެއް ކަމަށެވެ. ހާއްސަކޮށް، އެންމެ ބޮޑު ކަންބޮޑުވުމަކީ، މިނިސްޓަރު ފާހަގަކުރެއްވި ގޮތުގައި، އެކަމުގެ އަސަރު ދަރިވަރުންގެ ކިޔެވުމާއި އެހެނިހެން ކަންކަމަށް ވެސް ކުރަމުން ދިއުމެވެ. އެގޮތުން، ދަރިވަރުންގެ ކިޔެވުމަށް ކޮށްފައިވާ އަސަރު ދެނެގަތުމަށް ކުރަމުން އަންނަ ދިރާސާ އިން މިހާރު ވެސް އެނގިފައިވާ ގޮތުގައި ދަސްކުރުމުގެ ބާރު ވަނީ ދަށަށް ދާން ފަށާފަ އެވެ.\nސްކޫލްތައް ހުޅުވައިގެން ކިޔަވައިދިނުން ކުރިއަށް ގެންދެވޭނެ މާހައުލެއް އުފެއްދުމުގެ މުހިއްމުކަން މިނިސްޓަރުގެ އެ ވާހަކަ އިން އެނގެ އެވެ. ދެވަނަ ފަހަރަށް ބަންދުކުރުމަށް ފަހު މާލޭގެ ސްކޫލްތަކުގެ މަތީ ގްރޭޑްތަކަށް އަލުން ކިޔަވައިދޭން ފަށާފައިވާއިރު، މިއީ ވިސްނާލުން މުހިއްމު ނުކުތާއެކެވެ. ކޮވިޑް-19 ފެތުރޭތީ ސްކޫލްތައް ބަންދުކުރުމަށް ފަހު މާލޭގެ ސްކޫލްތަކުގެ މަތީ ގްރޭޑްތަކުގެ ކިޔެވުން ފުރަތަމަ ފެށި މަޑުމަޑުން ގްރޭޑްތައް އިތުރުކުރަމުން ގެންދިއުމުގެ ޕްލޭނަކާ އެކުގަ އެވެ. އެކަމަކު، އެގޮތަށް ކަންތައް ނުވީ އޮގަސްޓް މަހު ރާއްޖޭގައި ކޮވިޑް ފެތުރުން ގާތްގަނޑަކަށް ކޮންޓްރޯލުން ނެއްޓިގެން ދިއުމުންނެވެ.\nފަސް އެނބުރި ބަލާލައި، އެ ފަހަރު އެ ގޮތަށް ކަންތައް ދިމާވާން މެދުވެރިވި ސަބަބުތަކާ މެދު ވިސްނައި ފިކުރު ހިންގާލުން މުހިއްމެވެ. އަލުން ސްކޫލްތައް ހުޅުވައި ގްރޭޑަކަށް ފަހު ގްރޭޑެއްގެ ދަރިވަރުން ސްކޫލަށް ގެންދިއުމަށްޓަކައި ފަހި މާހައުލެއް އުފެއްދުމަށެވެ. ދަރިވަރުންގެ ކިޔެވުމާއި ވިސްނުމުގެ ގާބިލުކަމަށް ކުރާ ނޭދެވޭ އަސަރު ކުޑަކުރުމަށެވެ.\nމިދިޔަ އޮގަސްޓް މަހު ރާއްޖޭގައި ކޮވިޑްގެ ހާލަތު ކޮންޓްރޯލުން ނެއްޓިގެން ދިޔައީ އަހަރެމެންގެ އުޅުން ބެހެއްޓުނު ގޮތުންނެވެ. ގްރޫޕް ހައިގެން މަސްދަތުރުތަކާއި ޕިކްނިކްތައް ދާން ފެށުމުންނެވެ. ޕާޓީކަށް މީހުން ތަންތަނަށް ޖަމާވާން ފެށުމުންނެވެ. ކެފޭ ރެސްޓޯރެންޓްތަކަށާއި ޓޭކަވޭ ހިދުމަތް ދޭ ތަންތަން ފުރިބާރުވެ، އެ އެ ތަންތަނުގައި ގިނަ އަދަދެއްގެ ބަޔަކު ވަގުތު ހޭދަކުރަން ފެށުމުންނެވެ. ބޭރުގައި އުޅޭއިރު ބަހައްޓަން ޖެހޭ ގައިދުރުކަން ނުބެހެއްޓޭ ގޮތަށް އެއްވުންތައް ބާއްވަން ފެށުމުންނެވެ. ރާއްޖެ އިން ފުރަތަމަ ކޮވިޑް ފެނުނު ދުވަސްވަރު އެ ބަލި ކޮންޓްރޯލްކުރަން އެންމެން ދިން ސަމާލުކަން މަޑުމަޑުން ގެއްލިގެން ގޮސް، ކޮވިޑްގެ މަތިން އަހަރެމެން ހަނދާން ނައްތާލުމުންނެވެ.\nއަނެއްކާ ވެސް ސްކޫލްތައް ހުޅުވާލިއިރު އަހަރެމެން މި ތިބީ އެ ކަމަށް ތައްޔާރަށްތޯ އަމިއްލަ އަށް ވަޒަންކޮށްލަން އެބަ ޖެހެ އެވެ. ކޮވިޑުން ރައްކާތެރިވުމަށްޓަކައި ބަހައްޓަން ޖެހޭ ހަމަތައް ހިފެހެއްޓޭ މިންވަރު ވަޒަންކޮށްލަން އެބަ ޖެހެ އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން މީގެ ހަފްތާއެއްހާ ދުވަސް ކުރިން ވެސް ކަންބޮޑުވުމާ އެކު ބުނެފައި ވަނީ، ބަލި ފެތުރުމަށް މަގުފަހިވާ ކަންތައްތައް މުޖުތަމައުގެ ތެރެއިން ވަރަށް ބޮޑަށް ފެންނަމުން ދާ ކަމަށެވެ. އެގޮތުން، އާއްމު ހިދުމަތް ދޭ ތަންތަނުގައި އެޗްޕީއޭގެ ގައިޑްލައިންތަކާ އެއްގޮތަށް އަމަލުކުރަމުން ދޭތޯ ނުވަތަ ނުދޭތޯ ބެލުމަށްޓަކައި ކުރިއަށް ގެންދާ އިންސްޕެކްޝަންގެ ހަތަރު ވަނަ ބުރުގައި ފެނުނު ކަންތައްތަކުގެ ތަފްސީލް ދެއްވަމުން ހެލްތު އިމަޖެންސީ އޮޕަރޭޝަން ސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވެފައި ވަނީ، އިންސްޕެކްޓްކޮށްފައިވާކަން ދައްކައި އޮޅުވައިލުމަށް އަމިއްލަ އަށް ސްޓިކާ ޖަހާފައިވާ ބައެއް ތަންތަން ވެސް ފާހަގަކުރެވިފައިވާ ކަމަށެވެ.\n“ރަނގަޅުކަމަށް ފާހަގަކުރެވޭ، އަޅުގަނޑުމެންގެ ގައިޑްލައިންތަކާ އެއްގޮތަށް ހުރި ކަމަށް ފާހަކުރެވޭ ތަންތަނަށް ދޭ ސްޓިކާ އަމިއްލަ އަށް އެ ބޭފުޅުން ތައްޔާރުކުރައްވައިގެން އިންސްޕެކްޓް ނުކުރަނީސް ތަތްކޮށްފައި އެބަހުރި،” އޭނާ ވިދާޅުވި އެވެ.\nދެން ފާހަގަކުރެވިފައި ވަނީ، ޑރ. ނަޒްލާ ވިދާޅުވެފައިވާ ގޮތުގައި، ހަމައެކަނި އިންސްޕެކްޓްކުރާ ގަޑީގައި ކަންތައްތައް ރަނގަޅަށް ބަހައްޓާފައި އެހެން ވަގުތުތަކުގައި ރައްކާތެރިކަމުގެ އުސޫލުތަކަށް އަމަލު ނުކުރާ މައްސަލަ އެވެ.\nމި ދެ ކަމުން ވެސް ދޭހަވަނީ އެއް ކަމެކެވެ. އެއީ މިފަދަ ހައްސާސް ކަމެއްގައި ވެސް އަމިއްލަ ނަފުސަށް ތެދުވެރި ނޫން ބަޔަކު މުޖުތަމައުގައި އެބަތިބި ކަމެވެ. މިއީ މިފަދަ ބަލިމަޑުކަމެއްގެ ތެރޭގައި ވެސް އަހަރެމެންގެ ވިސްނުމާއި އަމަލުތައް ގޮސްފައިވާ ހިސާބެވެ!\nސްކޫލްތައް ހުޅުވަން އަހަރެމެން ތައްޔާރުތޯ ކުރާ ސުވާލާ މި ކަންތައްތަކާ ގުޅެނީ ކިހިނެތްހޭ ހިތަށް އަރައިފާނެ އެވެ. އެކަމަކު، މިއީ ވަރަށް ބޮޑަށް ގުޅިލާމެހިފައިވާ ދެ ކަންތައްކަން ރަނގަޅަށް ވިސްނާލައިފި ނަމަ އެނގޭނެ އެވެ. ސްކޫލްތަކުގެ ދަރިވަރުން ވެސް ދިރިއުޅެނީ މި ކުޑަކުޑަ މުޖުތަމައުގެ ތެރޭގަ އެވެ. ހިނގަނީ އެއް މަގުތަކަކުންނެވެ. ދަނީ އެއް ތަންތަނަށެވެ. އެ ދަރިވަރުންގެ މައިންބަފައިން ނުވަތަ ބެލެނިވެރިން ވެސް ހިމެނޭނީ އުސޫލުތަކަށް އަމަލު ނުކުރާ ފިހާރަތަކާއި ކެފޭތަކަށް ޒިޔާރަތްކުރަން ތިބި ރައްޔިތުންގެ ތެރޭގަ އެވެ. މީގެ މާނަ އަކީ، ގޭތެރެ އިން ދަރިވަރުންނަށް ކޮވިޑް ޖެހުމުގެ މަގު ފަހިވުމެވެ. ބޭރުގައި އުޅޭ އުޅުމުގެ ތެރޭގައި ވެސް އެ ކުދިންގެ ހަށިގަނޑަށް ވައިރަސްގެ އަސަރު ކުރުމުގެ ފުރުސަތު އޮތް ކަމެވެ.\nއެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވީ، މާލޭގެ ސްކޫލްތައް ފުރަތަމަ ފަހަރު ހުޅުވިއިރު ވެސް ސްކޫލްތަކުގައި ވަރުގަދަ ސަމާލަތީ ފިޔަވަޅުތަކެއް އެޅި ކަމަށެވެ. އެ ފަހަރުގެ ތަޖުރިބާ އަކީ ސްކޫލްތަކުގެ ތެރެއިން ކޮވިޑް ފެތުރިގެން ނުދިއުމެވެ.\nޑރ. ނަޒްލާ ވެސް ވިދާޅުވި ގޮތުގައި، އޭރުގައި ދަރިވަރުންނާއި ޓީޗަރުންނަށް ސްކޫލްތެރެއިން ވައިރަސް އެރުމުގެ ކޭސްތަކެއް ފާހަގަވެފައެއް ނެތެވެ.\n“އަޅުގަނޑުމެންނަށް ހަމަ މަދު ކޭސްއެއް، ކޮމިއުނިޓީ ތެރޭގައި ބަލި އުޅޭތީ، ފެނުނު ކޮންމެވެސް ވަރަކަށް ކުދިން އަދި ޓީޗަރުން ވެސް ޕޮޒިޓިވި ތަން. އެކަމަކު، އެއީ ސްކޫލްތެރެ އިން ޓްރާންސްމިޓްވެގެންނެއް ނޫން،” އޭނާ ވިދާޅުވި އެވެ.\nޑރ. ނަޒްލާ ވިދާޅުވި ގޮތުގައި، ކުރިން ސްކޫލްތައް ހުޅުވިއިރު ކޮވިޑަށް ޕޮޒިޓިވްވި ޓީޗަރުންނާއި ދަރިވަރުންގެ ވެސް ކޮންޓެކްޓުންގެ ކެޓަގަރީ އަށް ފެތޭ ބަޔަކު ސްކޫލްތަކުގައި ނެތެވެ. މީގެ މާނަ އަކީ، ސްކޫލްތަކުގައި ރައްކާތެރިކަމުގެ ފިޔަވަޅުތައް ފުރިހަމަ އަށް ތަންފީޒުވެފައި އޮތުމެވެ.\nސްކޫލްތަކުގައި އަޅާފައިވާ ރައްކާތެރިކަމުގެ ފިޔަވަޅުތަކުގެ ތެރޭގައި ދަރިވަރުންނާއި ޓީޗަރުން ސްކޫލަށް ވަނުމުގެ ކުރިން ހުން ބެލުމާއި އަތް ސެނިޓައިޒްކުރުންހިމެނެ އެވެ. ކްލާސްތަކުގެ ތެރޭގައި ދަރިވަރުން އިށީނދެ ތިބޭ އެރޭންޖްމަންޓާއި ޓީޗަރުން ކިޔަވައިދިނުމުގައި ކްލާސް ތެރޭގައި އަމަލުކުރާ ގޮތްތައް ވެސް ހުރީ ގައިދުރުކަމަށް މަގުފަހިވާނެ ގޮތަށެވެ. އެހާ ފަރުވާތެރިވެގެން ދަރިވަރުން ސްކޫލްތަކަށް ގެންދާއިރު ގޭތެރޭގެ މާހައުލާއި ބޭރުތެރެ ވެސް އެގޮތަށް ތައްޔާރުވާން ޖެހެ އެވެ. ދަރިވަރުންނާ މުއާމަލާތްކުރަންޖެހޭ އެންމެން ވެސް ފަރުވާތެރިވެ، ރައްކާތެރިކަން އިސްކުރަން ޖެހެ އެވެ.\nއެހެން ނޫނީ ސްކޫލަށް ގެންދާ ގްރޭޑްތައް އިތުރުކުރުމުގެ ބަލުގައި ސްކޫލްތައް އަނެއްކާ ވެސް ބަންދުކުރަން ޖެހިދާނެ އެވެ. އެއީ ދަރިވަރުންނަށް ލިބޭނެ ވަރަށް ބޮޑު ގެއްލުމެކެވެ. އަހަރެމެންގެ ޅަ ޖީލުގެ ކުރިމަގަށް އެޅޭނެ ބޮޑު ހުރަހެކެވެ. އެކަން އެ ގޮތަށް ވިޔަ ނުދިނުމުގެ ހުރިހާ ބާރެއް އޮތީ ހަމަ އަހަރެމެންގެ އަތްމަތީގަ އެވެ!


ފުރަތަމަ ފަހަރަށް ވާޗުއަލްކޮށް ބާއްވާ ޤުރުއާން މުބާރާތް ހޯމަދުވަހު ފަށަނީ ފުރަތަމަ ފަހަރަށް ވާޗުއަލްކޮށް ބާއްވާ ޤުރުއާން މުބާރާތް ހޯމަދުވަހު ފަށަނީ\nކީރިތި ޤުރުއާން ކިޔެވުމުގެ ޤައުމީ މުބާރާތުގެ ކިޔެވުން ކުރިޔަށްދާގޮތް ބައްލަވާލެއްވުމަށް ރައީސް އިބްރާހީމް މުޙައްމަދު ޞާލިޙް ކުރެއްވި ޒިޔާރަތުގެ ތެރެއިން /ފައިލް ފޮޓޯ އަލީ ނަސީރު (ޕީއެސްއެމް ނިއުސް)\nވާޗުއަލްކޮށް ބާއްވާ ކީރިތި ޤުރުއާން ބަލައިގެން ކިޔެވުމުގެ މުބާރާތް ހޯމަދުވަހު ފެށުމަށް ނިންމައިފިއެވެ.\nޕީއެސްއެމް ނިއުސްއަށް މަޢުލޫމާތުދެއްވަމުން އިސްލާމިކް މިނިސްޓަރ ޑރ.އަޙްމަދު ޒާހިރު އަލީ ވިދާޅުވީ ވަރޗުއަލްކޮށް ބާއްވާ ޤުރުއާން ކިޔެވުމުގެ މިމުބާރާތް މިމަހުގެ 16 ވަނަ ދުވަހުގެ ހެނދުނު 9:30ގައި ފަށާނެކަމަށެވެ. މިމުބާރާތް ފައްޓަވައިދެއްވާނީ ރައީސުލްޖުމްހޫރިއްޔާގެ ނައިބް ފައިޞަލް ނަޞީމްކަމަށް މިނިސްޓަރ ވިދާޅުވިއެވެ.\nޤައުމީ ޤުރުއާން ކިޔެވުމުގެ މުބާރާތް ކޯވިޑް-19 ގެ މިހާލަތުގައިވެސް ބޭއްވުމަށް ނިންމާފައިވަނީ މި މުބާރާތަކީ ގިނަ ބައެއްގެ ތަރުހީބު ލިބޭ މުބާރާތަކަށް ވުމާއެކު މިހާލަތުގައިވެސް ކީރިތި ޤުރުއާނަށް އޮންނަ ލޯބި އިތުރުކުރުމަށްކަމަށް އިސްލާމިކް މިނިސްޓަރ ޑރ.އަޙްމަދު ޒާހިރު ވިދާޅުވިއެވެ.\nވަރޗުއަލްކޮށް ބާއްވާ މިފަހަރުގެ މުބާރާތް ކުރިއަށްގެންދިޔުމަށް ހަމަޖެހިފައިވަނީ އޮޑިޝަން ބުރަކާއި ފައިނަލް ބުރެއް ހިމެނޭގޮތަށް ދެ ބުރަކަށް ބަހާލައިގެންނެވެ. އިސްލާމިކް މިނިސްޓަރ ވިދާޅުވީ ހޯމަ ދުވަހު މުބާރާތް އިފްތިތާހްކުރުމަށްފަހު އޮޑިޝަނަށް ވީޑިއޯތައް ފޮނުވުމަށް ހުޅުވާލައްވާނެކަމަށެވެ. އަދި ވީޑިއޯތައް ފޮނުވުމަށް ގާތް ގަނޑަކަށް 10 ދުވަސް ލިބޭނެކަމަށާއި ފައިނަލަށް ދާ ކުދިންނަށް އެކަން އަންގަވާނެކަމަށްވެސް މިނިސްޓަރ ވިދާޅުވިއެވެ. މިފަހަރުގެ މުބާރާތުގައި ރާއްޖެއާއި ރާއްޖޭން ބޭރުގައި ތިބި ކުދިންނަށްވެސް ބައިވެރިވެވޭނެކަމަށް މިނިސްޓަރ ވިދާޅުވިއެވެ.\nއޮޑިޝަންގައި ވާދަކުރާ ފަރާތްތަކުގެ ތެރެއިން 80 މާކްސްއަށްވުރެ މަތިން މާކްސް ލިބޭ ހުރިހާ އެންމެން ފައިނަލް ބުރަށް ދަތުރުކުރާނެއެވެ. އެގޮތުން މުބާރާތް ބަހާލާފައިވާ 16 ކެޓަގަރީން ޖުމުލަ 640 ކުދިން ފައިނަލަށް ދާނެކަމަށް މިނިސްޓަރ ވިދާޅުވިއެވެ.\nމިއަހަރުގެ ޤައުމީ ޤުރުއާން ކިޔެވުމުގެ މުބާރާތް ވަރޗުއަލްކޮށް ބާއްވާއިރު މިއީ މިފަދަ ބޮޑު މުބާރާތެއް މިފަދަ ގޮތަކަށް ބާއްވާ ފުރަތަމަ ފަހަރެވެ.


2021 vana aharuge golden boy akee Pedri | Mihaaru\nމެސީ އަށް ފަހު ގޯލްޑެން ބޯއީ އެވޯޑް ހޯދި ފުރަތަމަ ބާސާ ކުޅުންތެރިޔަކަށް ޕެޑްރީ\nޕެޑްރީ މި ސީޒަނުގައި ބާސެލޯނާއަށް ކުޅެނީ.--\n22 ނޮވެމްބަރ 2021 - 17:57\nޔޫރަޕުގައި ކުޅޭ 21 އަހަރުން ދަށުގެ އެންމެ މޮޅު ކުޅުންތެރިޔާއަށް ދޭ ގޯލްޑެން ބޯއީ އެވޯޑް ބާސެލޯނާ އަދި ސްޕެއިނަށް ކުޅޭ 18 އަހަރުގެ މިޑްފީލްޑަރު ޕެޑްރީ އަށް ލިބިއްޖެ އެވެ.\nމިއީ އިޓަލީގެ "ޓުޓޯސްޕޯޓް" އިން 2003 ވަނަ އަހަރު ދޭން ފެށި އެވޯޑް ބާސެލޯނާގެ ކުޅުންތެރިޔަކު ހާސިލް ކުރި ދެވަނަ ފަހަރެވެ. މީގެ ކުރިން 2005 ވަނަ އަހަރު ގޯލްޑެން ބޯއީ އެވޯޑް ހާސިލް ކުރީ ލިއޮނެލް މެސީ އެވެ. އަދި ޕެޑްރީ އަކީ މި އެވޯޑް ހާސިލް ކުރި ސްޕެއިނުގެ ތިންވަނަ ކުޅުންތެރިޔާ އެވެ. މީގެ ކުރިން 2006 ވަނަ އަހަރު ސެސްކް ފެބްރިގާސް އާއި 2012 ވަނަ އަހަރު އިސްކޯ މި އެވޯޑް ހޯދި އެވެ.\nމި އަހަރުގެ ގޯލްޑެން ބޯއީ އެވޯޑަށް، ޕެޑްރީއާ އެކު ބާސެލޯނާއަށް ކުޅޭ ގަވީ ވެސް ވާދަކުރި އެވެ. މީގެ އިތުރުން ބެޔާން މިއުނިކަށް ކުޅޭ ޖަމާލް މުސިއާލާ އާއި ބޮރޫޝިއާ ޑޯޓްމަންޑަށް ކުޅޭ ޖޫޑް ބެލިންހަމާއި ޖޯ ރޭނާގެ އިތުރުން މެންޗެސްޓާ ޔުނައިޓެޑުގެ މޭސަން ގްރީންވުޑާއި އާސެނަލްގެ ބުޔާކޯ ސަކާ އާއި ޕީއެސްޖީއަށް ކުޅޭ ޕޯޗުގަލްގެ ނޫނޯ މެންޑޭޒް އަދި ރެއާލް މެޑްރިޑުގެ ރޮޑްރީގޯ އާއި، އާސެނަލް އިން ފްރާންސްގެ މާސޭއަށް ލޯނު އުސޫލުން ކުޅުނު ވިލިއަމް ސަލީބާ ވެސް މި އެވޯޑަށް ނޮމިނޭޓްވި އެވެ.\nޕެޑްރީ (26)، މިއަހަރުގެ ޔޫރޯ ފުޓުބޯޅަ މުބާރާތުގެ ސެމީ ފައިނަލުގައި އިޓަލީއާ ދެކޮޅަށް ކުޅެނީ.--\nފްރާންސްގެ ރެނެސް އިން މިސީޒަނުގައި ރެއާލް މެޑްރިޑަށް ބަދަލުވި އެޑުއާޑޯ ކަމަވިންގާ އާއި އޭސީ މިލާނަށް ކުޅޭ، އެޓީމުގެ ކުރީގެ ކެޕްޓަން ޕައޮލޯ މަލްޑިނީގެ ދަރިފުޅު ޑެނިއެލް މަލްޑިނީ ވެސް މި އަހަރުގެ ގޯލްޑެން ބޯއި އެވޯޑަށް ޝޯޓްލިސްޓުކުރި 20 ކުޅުންތެރިންގެ ތެރޭގައި ހިމެނެ އެވެ. މިދިޔަ އަހަރު ގޯލްޑެން ބޯއީ އެވޯޑް ހޯދީ ބޮރޫޝިއާ ޑޯޓްމަންޑަށް ކުޅޭ ނޯވޭގެ ތަރި އާލިން ބްރައުޓް ހާލަންޑެވެ.\nމިދިޔަ ސީޒަނުގައި ބާސެލޯނާގެ ސީނިއާ ޓީމުގައި ހިމެނިގެން އޭނާ ވަނީ ޓީމަށް މުހިއްމު ކުޅުމެއް ކުޅެދީފަ އެވެ. ކޮޕަ ޑެލް ރޭ މުބާރާތް ބާސެލޯނާ މިދިޔަ ސީޒަނުގައި ކާމިޔާބު ކުރިއިރު ޕެޑްރީ ވަނީ މުހިއްމު ދައުރެއް އަދާކޮށްފަ އެވެ.\nބާސެލޯނާ މިދިޔަ ސީޒަނުގައި ކުޅުނު 54 މެޗުގެ ތެރެއިން ދެ މެޗު ފިޔަވައި ހުރިހާ މެޗެއްގައި ވެސް ކުޅެ، ޕެޑްރީ ވަނީ މިއަހަރުގެ ޖޫން މަހު އޮތް ޔޫރޯ ފުޓުބޯޅަ މުބާރާތަށް ސްޕެއިންގެ ކޯޗު ލުއިސް އެންރީކޭ ނެގި ޓީމުގައި ވެސް ހިމެނިފަ އެވެ.\nއޭގެ ކުރިން ފީފާ ވޯލްޑް ކަޕް ކޮލިފައިންގައި މިއަހަރު ގްރީސްއާ ދެކޮޅަށް ސްޕެއިން ކުޅުނު މެޗުގައި ސީނިއާ ގައުމީ ޓީމަށް ކުޅެން ފެށި ޕެޑްރީ ވަނީ މިއަހަރުގެ ޔޫރޯ ފުޓުބޯޅަ މުބާރާތުގެ ސެމީ ފައިނަލަށް ދަތުރުކުރި ސްޕެއިން ޓީމުގައި މުހިއްމު ދައުރެއް އަދާކޮށްފަ އެވެ. ހުރިހާ މެޗެއްގައި ވެސް ފުރަތަމަ 11 ގައި ހިމެނިގެން ފުލްކޮށް ކުޅުނުއިރު، އޭނާ ބަދަލުކޮށްފައި ވަނީ އެންމެ މެޗެއްގަ އެވެ. އެއީ ކުއާޓާ ފައިނަލުގައި ސްވިޒަލޭންޑާ ދެކޮޅަށް ކުޅުނު މެޗުގެ 119 ވަނަ މިނިޓުގަ އެވެ.\nޔޫރޯ މުބާރާތުގެ އެންމެ މޮޅު ޒުވާން ކުޅުންތެރިޔަކަށް ވެސް ހޮވުނު ޕެޑްރީ އަކީ މުބާރާތުގެ "ޔޫއެފާ ޓީމް އޮފް ދަ ޓޯނަމެންޓް" ގައި ހިމެނުނު އެންމެ ޒުވާން އަދި ސްޕެއިންގެ ހަމައެކަނި ކުޅުންތެރިޔާ އެވެ.\nޔޫރޯ އަށް ފަހު ޕެޑްރީ ވަނީ ސްޕެއިންގެ 23 އަހަރުން ދަށުގެ ޓީމާ އެކު ޖަޕާނުގައި އޮތް އޮލިމްޕިކްސް މުބާރާތުގައި ވެސް ކުޅެފަ އެވެ. އޮލިމްޕިކުގައި ވެސް ސްޕެއިން ކުޅުނު ހުރިހާ މެޗެއްގައި ވެސް ޕެޑްރީ ކުޅުނެވެ. އޮލިމްޕިކް ރަން މެޑައްޔެއް ސްޕެއިން އަށް ނުލިބުނީ ފައިނަލުގައި ބްރެޒިލް އަތުން ބަލިވުމުންނެވެ.\nބާސެލޯނާ ފުޓްބޯޅަ ސްޕެއިން


ފުލުހުން ޢަމަލުކުރިގޮތާމެދު ކަންބޮޑުވޭ، އިންކުއަރީއަށް އެއްބާރުލުން ދޭނަން: ޙަމީދު ފުލުހުން ޢަމަލުކުރިގޮތާމެދު ކަންބޮޑުވޭ، އިންކުއަރީއަށް އެއްބާރުލުން ދޭނަން: ޙަމީދު\nފުލުހުން ޢަމަލުކުރިގޮތާމެދު ކަންބޮޑުވޭ، އިންކުއަރީއަށް އެއްބާރުލުން ދޭނަން: ޙަމީދު\nކޮމިޝަނަރ އޮފް ޕޮލިސް މުޙައްމަދު ޙަމީދު، - ފޮޓޯ: މަޖިލިސް\nބައިނަލްއަޤްވާމީ ޔޯގާ ދުވަސް ފާހަގަކުރުމަށް ބޭއްވި ހަރަކާތަށް ހުރަސްއަޅައި ހިންގި ހަމަނުޖެހުންތައް ކޮންޓްރޯލް ކުރުމުގައި ފުލުހުން ހަރަކާތްތެރިވި ގޮތާމެދު ސީރިއަސް ކަންބޮޑުވުންތަކެއް އެބަހުރިކަމަށާއި އެ މައްސަލަ ޚާއްޞަ އިސްކަމެއް ދެއްވައިގެން ބަލަމުން އަންނަކަމަށް ކޮމިޝަނަރ އޮފް ޕޮލިސް މުޙައްމަދު ޙަމީދު ވިދާޅުވެއްޖެއެވެ.\nޔޯގާ ހަރަކާތް ހިންގަމުން ދަނިކޮށް ގަލޮޅު ރަސްމީ ދަނޑަށް ބަޔަކު ދިދަތަކެއް ހިފައިގެން ވަދެ ހަމަނުޖެހުން ހިންގީ ފުލުހުން އެމީހުން ނުހުއްޓުވުމުންކަމަށް ބުނެ، ބައެއް ފަރާތްތަކުން އަންނަނީ ކަންބޮޑުވުން ފާޅުކުރަމުންނެވެ. އަދި ފުލުހުން އެ ސަރަހައްދުގައި ހަރަކާތްތެރިވި ގޮތާމެދު ބައެއް ފަރާތްތަކުން އަންނަނީ ސުވާލު އުފައްދަމުންނެވެ.\nޔޫތު މިނިސްޓްރީއާއި، ރާއްޖޭގައި ހުންނަ އިންޑިއަން ކަލްޗަރަލް ސެންޓަރުން އިންތިޒާމްކޮށްގެން ބޭއްވި ޔޯގާ ހަރަކާތުގައިި ޔޫތު މިނިސްޓަރ އަޙްމަދު މަޚްލޫފާއި، އިންޑިއާއިން ރާއްޖެއަށް ކަނޑައަޅާފައި ހުންނަވާ ސަފީރާއި، އެނޫންވެސް ބޭރުގެ ޑިޕްލޮމޭޓުން ތިއްބެވެ. އެ ހަރަކާތުގައި ބައިވެރިވި މީހުންގެ ހިތްތަކުގައި ބިރުވެރިކަން އުފެދޭގޮތަށް ބަޔަކު ވަދެ ހިންގި ހަމަނުޖެހުން ކަމާ ގުޅުންހުރި އިދާރާތަކުން އަންނަނީ ތަޙްޤީޤްކުރަމުންނެވެ.\nއެ މައްސަލާގައި ކަންބޮޑުވުން ފާޅުކުރައްވާ ކޮމިޝަނަރ އޮފް ޕޮލިސް މުޙައްމަދު ޙަމީދު ވިދާޅުވީ، ގިނަ ސެކިއުރިޓީތަކެއް ބްރީޗްވީގޮތާމެދު ސީރިއަސް ކަންބޮޑުވުންތަކެއް އެބަހުރިކަމަށެވެ. އެސަރަހައްދުގައި ފުލުހުން ހަރަކާތްތެރިވި ގޮތް ބެލުމަށް ޚާއްޞަ އިންޓަރނަލް ރިވިއުއެއް ހަދަމުން އަންނަކަމަށްވެސް ކޮމިޝަނަރ ވިދާޅުވިއެވެ. އަދި އެ އޮޕަރޭޝަނާއި ގުޅޭ ގޮތުން ކަމާބެހޭ އިދާރާތަކުން ހަދާ ކޮންމެ އިންކުއަރީއަކަށްވެސް ފުރިހަމަ އެއްބާރުލުން ފުލުހުންގެ އިދާރާއިން ދޭނެކަމުގެ ޔަޤީންކަން ކޮމިޝަނަރ އޮފް ޕޮލިސް މުޙައްމަދު ޙަމިދު ވަނީ ދެއްވާފައެވެ.\nގަލޮޅު ދަނޑުގައި ބޭއްވި ޔޯގާ ހަރަކާތް އިއްޔެ ހެނދުނު 06:30ގައި ފެށިއިރުވެސް އެ ހަރަކާތާއި ދެކޮޅަށް ބަޔަކު ދިޔައީ ދަނޑު ބޭރުގައި އަޑު އުފުލަމުންނެވެ. އަދި ފުލުހުންވެސް އެ ސަރަހައްދުގެ ސެކިއުރިޓީ ބަލަހައްޓަމުން ގޮސްފައިވެއެވެ. ނަމަވެސް ފުލުހުންގެ ބެރިކޭޑުތަކާއި ސަފުތައް ފޫއަޅުވާލާ ދަނޑަށް ވަދެގަނެ ބައެއް ތަކެއްޗަށް ގެއްލުންދީފައިވާ ކަމަށް މަންޒަރު ދުށް ބައެއް މީހުން ބުނެފައިވެއެވެ.\nގަލޮޅު ދަނޑު ސަރަހައްދުގައި ހިންގި ހަމަނުޖެހުންތަކާއި ގުޅިގެން ފުލުހުން ނެރުނު ބަޔާނެއްގައި ވިދާޅުވެފައިވަނީ ޔޯގާ ހަރަކާތަށް ހުރަސް އަޅައި އެހަރަކާތުގެ ބައިވެރިވި ބޭރުގެ ގައުމުތަކުގެ ސަފީރުންނާއި، ޑިޕްލޮމެޓުންނާއި، އަދި އާންމުންގެ މީހުންގެ ހިތްތަކުގައި ބިރުވެރިކަން އުފެދޭގޮތަށް އެތަނަށް ވަދެގަނެ، ބައެއް މީހުންނަށް ހަމަލަދީ ތަކެއްޗަށް ގެއްލުން ދީފައިވާ މައްސަލަ ސީރިއަސް މައްސަލައެއްގެ ގޮތުގައި ދިވެހި ފުލުހުންގެ ޚިދުމަތުގެ ސީރިއަސް އެންޑް އޯގަނައިޒް ކްރައިމް ޑިޕާޓްމަންޓުން ތަހުގީގް ކުރަމުން ދާކަމަށެވެ.\nމިޢަމަލު ހިންގުމުގައި ބައިވެރިވި މީހުންގެ މައްސަލަ ތަހުގީގްކޮށް ޤާނޫނީ ފިޔަވަޅު އެޅުމަށް ކުރަންޖެހޭ މަސައްކަތް ފުލުހުންގެ ޚިދުމަތުން ކުރަމުންދާކަމަށްވެސް ވަނީ ވިދާޅުވެފައެވެ. މިޢަމަލު ހިންގި މީހުން ބޭނުންކޮށްފައިވާ ބައެއް އާލާތްތައް ނެރެފައިވަނީ ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް)ގެ އޮފީހުންކަމަށް ފުލުހުން ވަނީ ވިދާޅުވެފައެވެ. ނަމަވެސް ޕީޕީއެމުންވަނީ މިހަރަކާތުގައި ބައިވެރިނުވާ ކަމަށް ބުނެ މިކަން ދޮގުކޮށްފައެވެ.


Sports corporation ge chairman ge maqaamah volley Hussein | Mihaaru\nމިދިޔަ އަހަރުގެ މިހާރު އެވޯޑްސް ހަފުލާ އަށް ފަހު ހުސެއިން (މ) ވޮލީބޯޅަ އެވޯޑް ހާސިލްކުރި ކުޅުންތެރިންނާ އެކު. ފޮޓޯ: އިމޭޖަސް އެމްވީ\nސްޕޯޓްސް ކޯޕަރޭޝަނުގެ ޗެއާމަނަކަށް ވޮލީ ހުސެއިން\n07 ފެބުރުއަރީ 2019 - 13:34\nމޯލްޑިވްސް ސްޕޯޓްސް ކޯޕަރޭޝަނުގެ ޗެއާމަންގެ މަގާމަށް ވޮލީބޯޅަ އެސޯސިއޭޝަނުގެ ކުރީގެ ޖެނެރަލް ސެކްރެޓަރީ ހުސެއިން މުހައްމަދު އިއްޔެ އައްޔަންކޮށްފި އެވެ.\nމަޝްހޫރު ފުޓްބޯޅަ ކޯޗު އިހުސާން އަބްދުލްގަނީ (ސާންތީ) ފުރުއްވަމުން ގެންދެވި މި މަގާމަށް ހުސެއިން ހަމަޖެއްސިކަން އިއްޔެ ޕްރައިވެޓައިޒޭޝަން ބޯޑުން ވަނީ އާއްމުކޮށްފަ އެވެ. މިއީ ނޮން އެގްޒެކެޓިވް މަގާމެކެވެ. ދުވަހުން ދުވަހަށް ކުންފުނި ހިންގުމުގެ ޒިންމާތައް ނަންގަވާނީ މެނޭޖިން ޑިރެކްޓަރެވެ.\nކުޅިވަރުގެ ގާނޫނުގެ ދަށުން އުފައްދާފައިވާ މި ކޯޕަރޭޝަނަކީ މަގުސަދުތަކުގެ ތެރޭގައި ރާއްޖޭގައި ކުޅިވަރުގެ އިންފްރާސްޓްރަކްޗާ ކުރިއެރުވުމާއި ސްޕޯޓްސް ޗެނަލް ތަރައްގީކުރުމާއި ކުޅިވަރު ކުޅޭ ފަރާތްތަކުގެ ގާބިލުކަން ކުރިއެރުވޭނެ ޕްރޮގްރާމްތައް ރާވައި ހިންގުމާއި ކުޅިވަރު ދާއިރާގައި ހަރަކާތްތެރިވާ ފަރާތްތައް އިތުރަށް ކުރިއަރާ ތަމްރީން ހޯދާނެ މަގު ފަހިކޮށްދިނުން ހިމެނެ އެވެ.\nމީގެ އިތުރުން އެ ކުންފުނީގެ ބެލުމުގެ ދަށުފައިވާ ކުޅިވަރު ވަސީލަތްތަކުގެ ބޭނުން ކްލަބްތަކާއި އެސޯސިއޭޝަންތަކަށް އަދަލުވެރި މިންގަނޑުން ހިފޭނެ މަގުފަހިކޮށްދީ އެނޫން ފަރާތްތަކަށް އެ މުދަލުން މުއާމަލާތްކޮށް ވިޔަފާރި އުސޫލުން މަންފާ ހޯދުން ވެސް ހިމެނެ އެވެ.\nއެ ކުންފުނީގެ އެންމެ އިސްވެރިޔާގެ މަގާމާ ހަވާލުވެވަޑައިގެންނެވި ހުސެއިން ވަނީ ވޮލީބޯޅަ އެސޯސިއޭޝަނުގެ ޖެނެރަލް ސެކްރެޓަރީގެ މަގާމް ދެ ދައުރު ފުރުއްވައިފަ އެވެ. ރައީސުލްޖުމްހޫރިއްޔާގެ އޮފީހުގައި ވެސް މަސައްކަތްކުރައްވާފައިވާ ހުސެއިން އަކީ ވޯލްޑް އެންޓި ޑޯޕިން ޖަމިއްޔާ އިން ދެކުނު އޭޝިއާ އަށް ކަނޑައަޅާފައިވާ ސަރަހައްދީ މެނޭޖަރު ވެސް މެ އެވެ.\nސްޕޯޓްސް މެނޭޖްމަންޓުގެ ދާއިރާ އިން މާސްޓާސް ކޯހެއް ފުރިހަމަކުރައްވައި އަދި އޭނާ ވަނީ ބައިނަލްއަގްވާމީ ގޭމްސްތަކުގައި ވާދަކުރި ރާއްޖޭގެ ކޮންޓިންޖެންޓްތަކުގެ ޗެފް ޑި މިޝަނަރުކަން ވެސް ކުރައްވައިފަ އެވެ. އޭނާ އަކީ ރާއްޖޭގައި މިވަގުތު ހުރި ހަމައެކަނި އެކްޓިވް ބީޗް ވޮލީބޯޅަ އިންޓަނޭޝަނަލް ރެފްރީ އެވެ. ބައިނަލްއަގްވާމީ ވަރަށް ގިނަ މުބާރާތްތަކެއްގައި އިންސާފުކުރައްވާފައިވެ އެވެ.\nއިތުރު ލިޔުންތައް މޯލްޑިވްސް ސްޕޯޓްސް ކޯޕަރޭޝަން


Viyafaarithakah kuri heydha 14.7% mathi vejje\nވިޔަފާރިތަކަށް ކުރި ހޭދަ 14.7 ޕަސެންޓް މަތިވެއްޖެ\nފިހާރައަކުން ބަޔަކު ވިޔަފާރި ކުރަނީ: އިގްތިސޯދީ ގެއްލުމުން އަރައި ގަންނަން ވިޔަފާރިތަކަށް ގިނަ އެހީތަކެއް ދޭ -- ފޮޓޯ: އަވަސް\nކޮވިޑް-19 ގެ މި ހާލަތުގައި ގެއްލުންވާ ވިޔަފާރިތަކަށް އެހީވާން ކުރި ހޭދަ 14.7 ޕަސެންޓް މަތިވެފައިވާ ކަމަށް ފިނޭންސް މިނިސްޓްރީން ބުނެފި އެވެ.\nފިނޭންސް މިނިސްޓްރީން އާއްމުކޮށްފައިވާ "ކޮވިޑް-19 ސްޕެންޑިން ރިޕޯޓް" ގައިވާ ގޮތުން މިދިޔަ މަހުގެ 29 ގެ ނިޔަލަށް ކޮވިޑް-19ގެ ކަންކަމަަށް ކުރި ހޭދައިގެ ތެރޭގައި ހިމެނޭ އިގްތިސޯދީ ބަޔަކަށް ޖުމްލަ 1.3 ބިލިއަން ރުފިޔާ ވަނީ ހޭދަކޮށްފަ އެވެ. މި އަދަދަކީ މިދިޔަ ހަފުތާގައި ވިޔަފާރި ތަކަށް ދިން އެހީއާ އަޅާ ބަލާއިރު 14.7 ޕަސެންޓުގެ އިތުރުވުމެކެވެ.\nސަރުކާރުން އިއުލާނު ކުރި 2.5 ބިލިއަން ރުފިޔާގެ އިކޮނޮމިކް ރިލީފް ސްކީމް (އީއާރުޕީ) ސްކީމް އިން މިދިޔަ ހަފުތާއާގައި އެންމެ ބޮޑު ހޭދައެއް ކޮށްފައިވަނީ ބޭންކް ތަކުން ރިކަވަރީ ލޯނަށް ކުރި ހޭދަ އަށެވެ. މި ބަޔަކަށް 153 މިލިއަން ރުފިޔާ ވަނީ ހޭދަވެފަ އެވެ. އަދި އިންކަމް ސަޕޯޓު އެލަވަންސުގެ ގޮތުގައި 10.8 މިލިއަން ރުފިޔާ ވަނީ ހޭދަވެފަ އެވެ.\nފިނޭންސުގެ މި ރިޕޯޓުގައިވާ ގޮތުން ކޮވިޑް-19 އިން ރައްކާތެރިވުމަށްޓަކައި ސިއްހީ ދާއިރާ އިން ކުރަމުން ގެންދާ މަސައްކަތް ތަކަށް މިހާތަނަށް 1.3 ބިލިއަން ރުފިޔާ ވަނީ ހޭދަވެފަ އެވެ. މިއީ ނިމިދިޔަ ހަފުތާގައި މި ބަޔަކަށް ހޭދަކުރި އަދަދަށް ބަލާއިރު 0.8 ޕަސެންޓުގެ އިތުރު ވުމެކެވެ. މި ބައިން އެންމެ ބޮޑު ހޭދައެއް ކުރަމުން ގެންދަނީ ނޭޝަނަލް ޑިޒާސްޓާ މެނޭޖުމަންޓް އޮތޯރިޓީ ( އެންޑީއެމްއޭ) އަށެވެ.\nއެ އޮތޯރިޓީއަށް ނިމިދިޔަ ހަފުތާގައި 7.5 މިލިއަން ރުފިޔާ ވަނީ ހޭދަވެފަ އެވެ. އެންޑީއެމްއޭ އަށް މިހާތަނަށް 787.4 މިލިއަން ރުފިޔާ ވަނީ ހޭދަކޮށްފަ އެވެ. އަދި ދެވަނަ އަށް އެންމެ ބޮޑު ހޭދައެއް ކުރަނީ ހެލްތް މިނިސްޓްރީ އަށެވެ. އެ މިނިސްޓްރީ އަށް 203.8 މިލިއަން ރުފިޔާ ހޭދަކޮށްފައިވެ އެވެ.\nސިއްހީ ކަންކަމަށް ކުރާ ހޭދައިގެ ތެރެއިން އެންމެ ބޮޑު ހޭދައެއް ކުރާ ބަޔަކީ ބޭނުންވާ ތަކެތި ރާއްޖެ ގެނައުމަށެވެ. މި ބަޔަކަށް މިހާތަނަށް 521.8 މިލިއަން ރުފިޔާ ހޭދަވެފައިވެ އެވެ.\nކޮވިޑް-19 އިން ރައްކާތެރިވުމަށްޓަކައި ކުރަމުން ގެންދާ ހޭދައިގެ ސިއްހީ ބަޔާއި އިގްތިސޯދީ ބައިއެއްކޮށް ބަލާނަމަ ޖުމްލަ ހޭދަ މިހާރު ހުރީ 2.6 ބިލިއަން ރުފިޔާގަ އެވެ.\nފިނޭންސް މިނިސްޓްރީ ދައުލަތުގެ އާމްދަނީ އަހުމަދު ނަސީމް + އިގްތިސޯދު މިނިސްޓްރީ އޮފް ހެލްތު ކޮވިޑް-19 އެކޮންމިކް ރިލީފް ޕެކެޖް ކޮވިޑާ ގުޅޭ ހިޔާނާތްތައް\nކޮވިޑަށް 16 މަސް: ހަރަދަށް ހަތަރު ބިލިއަން


Raajjey ge export aai import ves dhashah hingajje | Mihaaru\nޚަބަރު / ވިޔަފާރި\nމާލޭ ކޮމާޝަލް ހާބަރުގައި ކޮންޓެއިނާއެއް އުފުލަނީ. މި ޖޫންމަހު ރާއްޖޭގެ އެކްސްޕޯޓް އިމްޕޯޓް މިދިޔަ އަހަރާ އަޅާ ބަލާއިރު ދަށަށް ދިޔަ.\nކަސްޓަމްސް އިން މިއަދު އާއްމު ކުރި ޖޫން މަހުގެ ތަފާސްހިސާބުތައް ދައްކާ ގޮތުން 2018 ވަނަ އަހަރުގެ ޖޫންމަހާ އަޅާ ބަލާއިރު މި ޖޫން މަހު އިމްޕޯޓް ކުރި އަދަދު ވަނީ ފަސް ޕަސެންޓް ދަށަށް ގޮސްފަ އެވެ. އެގޮތުން މިދިޔަ އަހަރުގެ ޖޫންގައި 3.5 ބިލިޔަން ރުފިޔާގެ މުދާ އިމްޕޯޓްކޮށްފައި ވާއިރު މި އަހަރު އިމްޕޯޓްކޮށްފައި ވަނީ 3.3 ބިލިޔަން ރުފިޔާގެ މުދަލެވެ.\nމި އަހަރުގެ ޖޫންމަހު ރާއްޖެއިން އެކްސްޕޯޓް ކުރި މުދަލުގެ އަދަދު މިދިޔަ އަހަރަށް ވުރެ ދަށް ވެފައި ވަނީ ހަތް ޕަސެންޓުންނެވެ. އެގޮތުން މި އަހަރުގެ ޖޫން މަހު ރާއްޖެއިން 113 މިލިޔަން ރުފިޔާގެ މުދާ އެކްސްޕޯޓްކުރި ނަމަވެސް މި އަހަރު އެކްސްޕޯޓް ކުރީ 104 މިލިޔަން ރުފިޔާގެ މުދަލެވެ.\nއެކްސްޕޯޓް އިމްޕޯޓް ދަށަށް ދިޔަ ނަމަވެސް ކަސްޓަމްސް އިން ބުނީ މި އަހަރު އެ ދާއިރާއިން ދައުލަތަށް ލިބުނު އާމްދަނީ މިދިޔަ އަހަރަށް ވުރެ 13 ޕަސެންޓް އިތުރުވެފައިވާ ކަމަށެވެ. އޮގޮތުން މިދިޔަ އަހަރުގެ ޖޫން މަހު ލިބުނީ 235 މިލިޔަން ރުފިޔާގެ އާމްދަނީއެއް ކަމަށް ވިޔަސް މި އަަހަރު 266 މިލިޔަން ރުފިޔާގެ އާމްދަނީއެއް ލިބިފައިވާ ކަމަށް ކަސްޓަމްސް އިން ބުންޏެވެ.\nއެކްސްޕޯޓް އިމްޕޯޓް ދަށް ވި ނަމަވެސް އާމްދަނީ އިތުރުވީ ބެލެވޭ ގޮތުގައި ބައެއް ބާވަތްތަކުން ނަގާ ޑިއުޓީ ބޮޑުކޮށްފައި ވާތީ އެވެ.\nތަފާސްހިސާބުތައް ދައްކާ ގޮތުން މިދިޔަ މަހު، އަގުގެ ގޮތުން ރާއްޖެ އަށް އެންމެ ގިނަ މުދާ އިމްޕޯޓްކުރީ ޗައިނާ އާއި ޔުނައިޓެޑް އަރަބް އެމިރޭޓްސް (ޔޫއޭއީ) އިންނެވެ. އެ ދެ ގައުމުން އިމްޕޯޓްކުރި މުދަލުގެ އަދަދަކީ 19 ޕަސެންޓެވެ. ދެވަނަ އަށް އެންމެ ގިނަ މުދާ އިމްޕޯޓްކުރީ ސިންގަޕޫރުންނެވެ. އެއީ 13 ޕަސެންޓެވެ. ހަތަރު ވަނައަށް އެންމެ ގިނަ މުދާ އިމްޕޯޓްކުރީ އިންޑިއާއިނނެވެ. ފަސް ވަނަ އަކީ ސްރީލަންކާ އެވެ.\nއަގުގެ ގޮތުން ބަލާއިރު މިދިޔަ މަހު ރާއްޖޭން އެންމެ ގިނަ މުދާ އެކްސްޕޯޓް ކުރީ ޖަރުމަނުވިލާތަށެވެ. އެއީ ޖުމްލަ އެކްސްޕޯޓްގެ 42 ޕަސެންޓެވެ. ދެވަނަ އަށް އެންމެ ގިނަ މުދާ އެކްސްޕޯޓްކުރި ފަރަންސޭސިވިލާތަށް އެކްސްޕޯޓް ކުރީ 11 ޕަސެންޓް މުދަލެވެ. އަދި ތިން ވަނަ އަށް އެންމެ ގިނަ މުދާ އެކްސްޕޯޓް ކުރީ ޔޫއޭއީ އަށެވެ. ހަތަރު ވަނަ އަކީ އެމެރިކާ އަދި ފަސް ވަނައަކީ ކޮސްޓަރިކާ އެވެ.\nކަސްޓަމްސް އިމްޕޯޓް/އެކްސްޕޯޓް އިމްޕޯޓް މުދާ ރާއްޖޭގެ އިގްތިސާދު އިގްތިސާދު\n36 ކޮމެންޓް, 75 ރިއެކްޝަންސް\nއިމްޕޯޓް ދަށް ވުމަކީ ގައުމަށް ލިބުނު ކުރި އެރުމެއް، އޭގެ މާނަ އަކީ ރާއްޖޭޭގެ މީހުން ބޭނުން ވާ އެއްޗެހި ރާއްޖެ އިން ލިބެން ފެށި ކަމެވެ. ނަމަވެސް އެކްސްޕޯޓް ދަށް ވުމަކީ ގެއްލުމެކެވެ.\nދުނިޔޭގެ މާރކެޓު ތަކުގައި ހަރަދު ކުރުން މަދުވެ މީހުން ސޭވިން އަށް ވިސްނާ އިރު މިފަދަ ނަތީޖާ އަން ނާނީ، މިއީ ސަޕުރައިސް ވާން ޖެހޭ ކަމެއް ނޫން!\nއެކްސްޕޯޓް އެމްޕޯޓް %7 ދަށަށް ދިޔައިރު ކަސްޓަމަށް ލިބުނު އާމްދަނީ %13 އިތުރި ވާކަށް. މިހާވަށް އިމްޕޯޓް އެކްސްޕޯޓް ދައްވިއިރު ކޮންދިމާލަކުންތޯ %13 އާމުދަނީޔެ އިތުރުވީ.\nއަގުތައް ބޮޑު ކޮއްގެން، އިތުރު ހިޒުމައް ތައް ތާއާރަފު ކޮއްގެން.\nބޮލިކޮޅަކާ ދެތިން ޓަނުގެ ވަޅޯމަސް އެކްސްޕޯޓުކުރަނީ، އެވެސް ދަށަށް އެދަނީ. އެކަމަކު ބަރިބަރިއަށް ދަރަނިނަގައިގެން ސިންގަޕޫރު ހެދިގެން އެތިބެނީ. އެމީހުނަކީ ދުނިޔޭގަލެއްވިހާ އެއްޗެއް އުފައްދައިގެން އެކްސްޕޯޓުކޮށްގެން އެހިސާބަށް ގޮއްސަތިބި ބައެއް.\nފިނިހަކަ ދުވެލީގައި ރާއްޖެ މިއޮތީ އިންޑިޔާގެ ފަހަތުގައި، ހުރިހާ ކަމެއްވެސް ދެން ދާނީ ފަހަތަށް!\nމަމެންނަށް މެޑެލްޖަހާ ތަރައްގީގެ މޭސްތިރިންނަށް ވާންވެގެން ހިނގަމުންދިޔަ މަޝްރޫޢުތައް ހުއްޓާލުމުގެ ނަތީޖާ. 8 މަސްފާއިތުވެގެން ދިޔައިރުވެސް ކުރަންވީ ކޮންކަމެއްކަން ކުރަންވީ ކިހިނެއްކަމެއްކަންވެސް ނޭގޭ. ކުރެވޭހާވެސް ކަމަކީ ޖަލްސާތައްކުރުމާއި ދަތުރުތައްކުރުމާއި ކުރީގެ ސަރުކާރަށް ރައްދުވާގޮތަށް ފާޑުކިޔާ ޒިންމާތަކުން ރެކުން\nރައިސް ޔާމިންގެ ދައުރުގާ ރާއްޖޭގެ އިގްތިސޯދު ދިޔައީ ވަރައް ބާރަ ކުރިޔަ. ދިވެހިން ކައިގެން ބޮއެގެން ތިބީ.\nއަދި އިންޑިޔާގެ ކުންފުނިތަކަ މިރާއްޖޭގެ އަގުހުރި ތަންތަން ދިނީމަ. ދިވެހިން ބިކަވާގޮތްއަވަސް ވާނެ. ވިސްނާ ފިކުރުކުރާ ބަޔަކަ މިކަން އެގޭނީ.\nއަހާ... މި ފެންނަނީ ޖަޒީރާ ރާއްޖެ... އެެޖެންޑާ 19 ގެ އަޅުވެތި ކުރުމުގެ ބައި ހާދަ މަޑުން ތި ގެންދަނީ އިބޫ...\nޖަޒީރާ ރާއްޖޭގަ ދިއްލާނީ ފުޅިބައްތި އަންނާނީ މުންޑާ ކޮންޑުކެންޑި ފައިވާނަކައް ނާރާނެ މިސަލާލަކައް 1935_1965ގައި އޮތް ޖަޒީރާ ރާްްޖެއާ ދިމާލައް މިދަނީ އެހެންވީ އިންޕޯޓްވެސް އެކުސްޕޯޓްވެސް ދައްވާނެ މާގިނަ ތަކެއްޗެއްބޭނުމެއްނުވާނެ ވިހައިގެން ލިބޭ ހަދިޔާ ފޮށީގައި ހުންނާނެ އެމީހަކު ބޮޑުވެ ތަސައްރަފުދެން ދެން ބޭނުކުާނެ ސާމާނު އެއޮތީ އެއްފަހުން ހުރިހާ ކަމެއްނިމިފަ ވަރައް ވެދުން ޖަޒީރާ ރާއްޖެ ހޯދަން މަސައްކަތް ކުރި ދިންނައް


29 billion dollaru ge tax nudhakkaa kamah India ge aailaa akun bunefi | Mihaaru\n29 ބިލިއަން ޑޮލަރުގެ ޓެކްސް ނުދައްކާ ކަމަށް އިންޑިއާގެ އާއިލާއަކުން ބުނެފި\nއިންޑިއާގައި ގެންގުޅޭ ކަޅު ފައިސާ ސާފު ކުރުމަށް ބޮޑު ވަޒީރު ނަރެންދުރަ މޯދީ ވަނީ ތަފާތު ޕްރޮގްރާމްތައް ތައާރަފް ކުރައްވާފައި.\n05 ޑިސެމްބަރ 2016 - 15:29\nމުމްބާއީ (ޑިސެމްބަރު 5) - ހަތަރު މީހުން ހިމެނޭ އިންޑިއާގެ އާއިލާއެއްގެ އާމްދަނީން 29 ބިލިއަން ޑޮލަރުގެ ޓެކްސް ނުދައްކާ ކަމަށް އެ މީހުން ސަރުކާރަށް އަންގައިފި އެވެ.\nއިންޑިއާގެ މި އާއިލާގެ އާމްދަނީ އަކީ ހަގީގަތެއް ނަމަ އިންޑިއާގެ އެންމެ މުއްސަނދި މީހާ އަށް ވުރެ އެ މީހުންގެ މިލްކިއްޔާތުގައި ފައިސާ ގިނަ އެވެ. މުމްބާއީގެ ސައީދު އާއިލާ އިން ވަނީ ދެ ޓްރިލިއަން ރުޕީސް ޑިކްލެއާ ކޮށްފަ އެވެ. އެހެން ކަމުން މުކޭޝް އަމްބާނީގެ 21 ބިލިއަން ޑޮލަރަށް ވުރެ އެ މީހުންގެ މުއްސަނދިކަން ބޮޑެވެ.\nފިނޭންސް މިނިސްޓްރީން ބުނީ އެ އާއިލާގެ އާމްދަނީ ޑިކްލެއާކުރީ ޓެކްސް ނުދައްކާ ފޮރުވައިގެން ގެންގުޅޭ ފައިސާ އިން ޓެކްސް ދެއްކުމަށް ބޮޑު ވަޒީރު ނަރެންދުރަ މޯދީ ދެއްވި ފުރުސަތުގައި ކަމަށެވެ. ސަރުކާރުގެ މި ޕްރޮގްރާމުގެ ދަށުން ގުޖުރާތު ސްޓޭޓުގެ މަހުޖަނަކު ވެސް ވަނީ 138.6 ބިލިއަން ރުޕީސް ޑިކްލެއާކޮށްފަ އެވެ. އެކަމަކު ފިނޭންސް މިނިސްޓްރީން ވަނީ އެ ދެ ހުށަހެޅުން ގަބޫލް ނުކޮށްފަ އެވެ. އަދި އެ މައްސަލަ ތަހުގީގު ކުރުމަށް ފަހު އެ ދެ ހުށަހެޅުމުގައި މައްސަލަ އުޅޭ ކަމަށާއި އެއީ ސައްހަ ހުށަހެޅުމެއް ކަމާ މެދު ސުވާލު އުފެދޭ ކަމަށް ފިނޭންސް މިނިސްޓްރީން ވަނީ ބުނެފަ އެވެ. މިފަދަ ކަމެއް ކުރުމުގެ ފަހަތުގައި ވަނީ ކޮން ކަމެއްތޯ ވެސް ބަލާނެ ކަމަށް ފިނޭންސް މިނިސްޓްރީން ބުނެފައިވެ އެވެ.\nގުޖުރާތުން 138 ބިލިއަން ރުޕީސް ޑިކްލިއާ ކުރި މަހޭޝް ޝާހުއާ ޓެކްސް އޮފިޝަލުން ވަނީ ސުވާލު ކޮށްފަ އެވެ. އިންޑިއާގެ ބައެއް ޓީވީތަކަށް ޝާހު ބުނެފައި ވަނީ އެއީ އޭނާގެ ފައިސާ ނޫން ކަމަށާއި އެއީ ސިޔާސީ މީހުންނާއި ވިޔަފާރިވެރިންގެ ފައިސާ ކަމަށެވެ.\nކަޅު ފައިސާ ސާފު ކުރާނެ ކަމަށް އިންތިޚާބުގައި ވައުދުވެވަޑައިގެންނެވި ބޮޑު ވަޒީރު މޯދީ ސެޕްޓެމްބަރު މަހު ވަނީ ޓެކްސް ނުދައްކާ މީހުންގެ ފައިސާ ޑިކްލެއާ ކުރުމަށް ފުރުސަތު ދީފަ އެވެ. އެ ޕްރޮގްރާމުގެ ދަށުން ވަނީ 673.8 ބިލިއަން ރުޕީސް ހޯދައިފަ އެވެ. އެ ފައިސާ އިން ވަނީ 45 ޕަސެންޓުގެ ޓެކްސް ނަގައިފަ އެވެ. މޯދީ މިދިޔަ މަހު ވަނީ އިންޑިއާގައި ދައުރުވާ ފައިސާގެ 86 ޕަސެންޓް ކަމަށްވާ 500 އާއި 1،000 ރުޕީސްގެ ނޫޓް ކުއްލި ގޮތަކަށް އުވާލައިފަ އެވެ.\nއިންޑިއާ ޓެކްސް އިންޑިއަން ރުޕީ ފައިސާ\n1 ކޮމެންޓް, 12 ރިއެކްޝަންސް\nތެދެއް މިވަގުތަށް އެއީ ސިޔާސީ މީހުންގެ ފައިސާއެެެެެެެވެ.


1- ޕްލޭން ކުރުމާއި ސާރވޭ ކުރުމާއި ރަށުގެ ޗާޓާއި ބިމުގެ އަޑީގައި ވަޅުލެވޭ ހޮޅި، ކޭބަލްފަދަ ތަކެތީގެ ޗާޓް ތައްޔާރު.\n2- ކައުންސިލް އިދާރާއިން ހިންގުމަށް ބޭނުންވާ ޕްރޮޖެކްޓްތަކުގެ ޕްރޯޕޯސަލް ހެދުމާއި، ހުށަހަޅަންޖެހޭ ފަރާތްތަކަށް ހުށަހަޅައި ހުއްދަ ހޯދުން.\n3- ރަށު ތަރައްގީގެ ޕްލޭން އެކުލަވާލުމާއި ފޮނުވަންޖެހޭ ސަރުކާރުގެ ކަމާއިބެހޭ ފަރާތްތަކަށް ފޮނުވުމާއި ރެކޯޑްތައް ބެލެހެއްޓުން.\n4- ރަށުގެ ބިނާވެށި ޕްލޭން ތައްޔާރުކުރުން.\n5- ރަށުގެ ގިރަމުންދާ ސަރަހައްދުތައް ބަލައި އެކަމާއި ބެހޭ މަޢުލޫމާތު ކަމާގުޅޭ ހުރިހާ ދާއިރާތަކަށް ފޮނުވުމާއި އެކަން ހައްލުކުރަން މަސައްކަތް ކުރުން.\n6- ގޯތި ދޫކުރުމާއި ބިންބިމުގެ މައްސަލަތަކާއި ގުޅިގެން ތައްޔާރު ކުރަންޖެހޭ އެންމެހާއި ލިޔެކިއުންތައް ތައްޔާރު ކުރުން.\n7-6މީޓަރުން މައްޗަށް ޢިމާރާތް ކުރުމަށް ހުއްދަދެވިފައިވާ ސައިޓް ތަކުގައި މަސައްކަތް ކުރިޔަށްގެންދަނީ ޢިމާރާތް ކުރުމުގެ ޤާނޫނާއި ޤަވާއިދުތަކާއި އެއްގޮތަށްތޯބަލައި އެތަނެއްގައި ސަލާމަތީ ރައްކާތެރިކަމަށް އެކަށިގެންވާ ފިޔަވަޅު އަޅާފަ ހުރިތޯބަލައި ޤަވާއިދަށް ފެއްތުން.\n8- ރަށުގެ މަގުތަކުގައި ހިންގާ މީހުންނާއި ދުއްވާތަކެއްޗަށް ދަތިވާ ގޮތަށް ޤަވާއިދާ، އުޞޫލާއި ޙިލާފަށް ގައުއެޅުމާއި ގަސް ހެދުމާއި ތަކެތި ބަހައްޓާ ފަރާތްތައް ބަލައި އެފަދަ ކަންކަން ހުއްޓުވުމަށް ފިޔަވަޅު އެޅުން.\n9- ބަނދަރާއި، އިޖްތިމާޢީ ސަރަހައްދުތަކުގައި ޤަވައިދާ ޙިލާފަށް ބަހައްޓާ ތަކެތި ނެގުމާއި އެކަންކަން އިސްލާޙް ކުރުމަށް ފިޔަވަޅުއެޅުން\n10- ކައުންސިލް އިން ފާސްކުރާ ނިންމުންތައް ތަންފީޒުކުރުމަށް ފުރިހަމަޔަށް އެއްބާރުލުންދީ، އެފަދަ ނިންމުންތައް ތަންފީޒުކުރުމުގައި އިދާރީ ގޮތުން ކުރަންޖެހޭ އެންމެހައި ކަންތައް ސެކެރެޓްރީ ޖެނެރަލްގެ ނުވަތަ ސުޕަވައިޒަރުގެ ލަފަޔާއި އިރުޝާދުގެ މަތިން ކުރުން.\n11- ކައުންސިލް އިދާރާގެ މަސައްކަތްތަކާއި ކައުންސިލްގެ ނިންމުންތައް ތަންފީޒުކުރުމާއި ގުޅޭ އެންމެހައި ކަންކަމުގައި ކައުންސިލަށާއި ކައުންސިލް ސެކްރެޓަރީ ޖެނެރަލަށް ފުރިހަމަޔަށް ޖަވާބު ދާރީވުން.\n12- ކައުންސިލް އިދާރާގެ ރަސްމީ މަސައްކަތާއި ގުޅޭ ގޮތުން ޙަވާލު ކުރެވޭ އެންމެހާ މަސައްކަތްތައް ކުރުން.\nބިޒްނަސް އެޑްމިނިސްޓްރޭޝަން، ބިޒްނަސް މެނޭޖްމެންޓް އަދި ޕްރޮޖެކްޓް މެނޭޖްމަންޓް ގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ޙާސިލްކޮށްފައިވުން\nމަޤާމަށް އެދި ހުށަހަޚަންޖޭހޭ ތަކެތި ހުށަހަޅާނީ 23 ސެޕްޓެމްބަރު 2020 ވާ (ބުދަ) ދުވަހުގެ 13:00 ދުވަހުގެ ކުރިން ފާދިއްޕޮޅު ކުރެންދޫ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް މެދުވެރިކޮށްވެސް ބަލައިގަނެވޭނެއެވެ. އީ-މެއިލް އެޑްރެހަކީ: [email protected] ނުވަތަ [email protected] އަށެވެ. އަޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅާފި ނަމަ، އެ ކަނޑައަޅާ ދުވަހުގެ ޢަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ 2020 ސެޕްޓެމްބަރ 24 އާއި 2020 ސެޕްޓެމްބަރ 30 އާއި ދެމެދު ހައްދުންމަތީ މާމެންދޫ ކައުންސިލް އިދާރާ ނުވަތަ އިދާރާއިން ކަނޑައަޅާ ތަނެއްގައެވެ. ވުމާއިއެކު، މިވަޒީފާއަށް ކުރިމަތިލާ ފަރާތްތަކުން، އެތާރީޚްތަކުގައި އިންޓަރވިއުއަށް ޙާޟިރުވުމަށް ތައްޔާރުވެ ތިބުން އެދެމެވެ. އިންޓަރވިއު ބާއްވާނެ ތަނާއި ދުވަހަށް ބަދަލު އަތުވެއްޖެނަމަ އެކަން ހުރިހާ ފަރާތްތަކަށް އެންގޭނެއެވެ.\nމި އިޢުލާނާއި ގުޅިގެން މަޢުލޫމާތު ސާފުކުރުމަށް ގުޅާނީ ރަސްމީ ގަޑީގައި މި އިދާރާގެ 6620450 ނަންބަރު ފޯނަށެވެ. އީމެއިލް ކުރާނީ [email protected] އަށެވެ.\nސުންގަޑި: 23 ސެޕްޓެންބަރު 2020 0000


ޤާނޫނު ނަންބަރު 2013/10 (އާބިޓްރޭޝަނުގެ ޤާނޫނު) ގެ 75 ވަނަ މާއްދާގައި ބަޔާންކުރާ މޯލްޑިވްސް އިންޓަރނޭޝަނަލް އާބިޓްރޭޝަން ސެންޓަރުގެ އިމާރާތް ފޮޅާ ސާފުކުރުމާއި ގުޅޭ އެންމެހައި ކަންކަން ކުރުމަށްޓަކައި މަސައްކަތު މީހެއް ގެ މަޤާމަށް ކުރިމަތިލުމުގެ ފުރުޞަތު ހުޅުވާލައި އާންމުކޮށް އިޢުލާންކުރަމެވެ.\nފޯނު އެލަވަންސް: 250 (ދުއިސައްތަ ފަންސާސް) ރުފިޔާ\nވެރިންގެ ރޫމްތަކާއި، ބޯޑު މެމްބަރުންގެ ރޫމްއާއި، މުވައްޒަފުންގެ ކެރަލްތައް ސާފުކޮށް ބެލެހެއްޓުން.\nއޮފީހުގެ އެންމެހާ ފާޚާނާތައް ސާފުކޮށް، ޓިޝޫ ފަދަ ތަކެތި ހުސްވިޔަނުދީ ބެލެހެއްޓުން.\nއޮފީހުގެ އިމާރާތް ހިމެނޭ އެންމެހައި ތަންތައް ފޮޅާ ސާފުކޮށް ބެލެހެއްޓުން.\nސައިކޮޓަރި ސާފުކޮށް ތަރުތީބުކޮށް ބެލެހެއްޓުން.\nމީޓިންގތަކަށް ސައި / ކޮފީ / ޖޫސް ފަދަ ތަކެތި ތައްޔާރު ކުރުމާއި، މީޓިންގރޫމް ސާފުކޮށް ބެލެހެއްޓުން.\nކޮފީ މެޝިން ސާފުކޮށް ބެލެހެއްޓުން.\nއެކި ސެކްޝަނުގެ މަސައްކަތްތަކާއި ގުޅިގެން އެއްތަނުން އަނެއްތަނަށް ގެންދަން ޖެހޭ ތަކެތި ގެންދިޔުމާއި ތަރުތީބު ކުރުން.\n1. ލިޔަން ކިޔަން އެގުން\nޕަބްލިޝްކުރި ގަޑި: 1345


ޒައިނަބުގެ ޤާތިލް އިމްރާން: މިވަރުގެ ނުބައި އިންސާނަކު ދުށިންތަ؟ – Faanooz\nޒައިނަބުގެ ޤާތިލް އިމްރާން: މިވަރުގެ ނުބައި އިންސާނަކު ދުށިންތަ؟\nJanuary 26, 2018 | ޒިދާން މުޙައްމަދު\nޕާކިސްތާނުގައި ރަހުމުކުޑަ ގޮތަކަށް މަރާލެވި ގޮނޑަށް އެއްލާލައިފައި އޮއްވާ މީގެ ދުވަސްކޮޅެއް ކުރިން ފެނުން އުމުރުން7އަހަރުގެ ޒައިނަބު އަންސާރީގެ ޤާތިލަކީ ކާކުކަން އިނގޭހެއްޔެވެ؟ އެއީ ޕާކިސްތާނަށް އުފަން އުމުރުން 25 އަހަރުގެ އިމްރާންއެވެ. މީއީ އާދަޔާ ޚިލާފަށް ނުބައި އިންސާނެކެވެ. މީނަގެ ނުބައި ނުލަފާކަން މި ލިޔުމުންވެސް އިނގިގެން ދާނެކަން ކަށަވަރެވެ. އިމްރާނު ވަނީ ތަހުޤީގުގައި މިކަމަށް އިއުތިރާފުވެފައެވެ.\nޒައިނަބުގެ ޤާތިލް އިމްރާން\nޕާކިސްތާން ފުލުހުންގެ ބެލުމުގެ ދަށަށް މިހާރު ގެންގޮސްފައިވާ އުމުރުން ފަންސަވީސް އަހަރުގެ އިމްރާން ކިޔައިދިން ގޮތުގައި އޭނާއަކީ ވަރަށްގިނައިން ޒައިނަބު ދިރިއުޅޭ ގެޔަށް ގޮސް އުޅޭ މީހެކެވެ. ޒައިނަބު ގެއްލިގެން ފުލުހުންނަށް ރިޕޯޓު ކުރި ރެޔަކީ ޒައިނަބު ބޮޑުދައިތަ ގެޔަށް ޤުރުއާން ކިޔަވަންދިޔަ ރެޔެކެވެ. އިމްރާނަށް ޒައިނަބު ފެނުނީ އެރޭ ގާތްގަނޑަކަށް ހަތްގަޑި ފަނަރަހާއިރު އެކަނިމާއެކަނި މަގުމަތިން ހިނގާފައި ދަނިކޮށް ކަމަށް އިމްރާން ބުނެފައިވެއެވެ.\nޒައިނަބު އެންމެ ފަހުން ނަގާފައިވާ ފޮޓޯ\nޒައިނަބު ފެނުމާއެކު އެކިކަހަލަ ވާހަކަ ދައްކައިގެން ޒައިނަބު ހައްލާލައިގެން މީހުން ނޫޅޭ ހިސާބަކަށް މިސްރާބު ޖެހި ކަމަށް އިމްރާން ކިޔައިދިނެވެ. އޭނާ ޒައިނަބު ގޮވައިގެން މިސްރާބުޖެހީ އެހިސާބު ގަނޑުގައި އޮންނަ ކުނިގޮނޑާ ދިމާއަށެވެ. މިއަމަލު ހިންގާ އެތުއްތު ކުއްޖާ މިދުނިޔެއާއި ވަކިކޮއްލީ މިބުނާ ކުނިގޮނޑު ކައިރީގއެވެ. އޭނާ ބުނިގޮތުގައި ރޭޕްކޮށްލުމަށް ފަހު ޒައިނަބު މަރާލީ ކަރުގައި ހިފައި ނޭވާ ހާސްކޮށްލައިގެންނެވެ. އަދި މަރާލުމަށް ފަހު ތުއްތު ޒައިނަބުގެ ފުރާނަނެތްެ ހަށިގަނޑު އެކުނިގޮނޑަށް އެއްލާލުމަށްފަހު އޭނާ ދިޔައީ އޭނާގެ ގެއަށް ކަމަށް އިމްރާނު ބުނެފައިވެއެވެ. ޒައިނަބު ގެއްލިގެން އާއިލާއިން ހޯދަން ފެށުމުން އެކަމުގައި އޭނަވެސް ބައިވެރިވިއެވެ. އެއީ އެކަމަކީ އޭނަ ކުރިކަމެއް ކަމަށް ޝައްކު އުފެދިދާނޭތީ އެކަމާ ބިރުންނެވެ.\nމިއީ ހަމައެކަނި ޒައިނަބުގެ ޤާތިލެއް ނޫނެވެ. މީގެ ކުރިންވެސް އެކި ފަހަރުމަތިން 10 ކުދިން ރޭޕްކުރުމަށްފަހު މީނާ މަރާލިކަމަށް ތަހުޤީޤީ ޓީމަށް ވަނީ ކިޔައިދީފައެވެ. އޭނާ ބުނެފައި ވަނީ އެ 10 ކުދިންގެ ތެރެއިން ބަޔެއް ކުދިން ރޭޕްކޮށްލާފައިވާނީ ޒައިނަބުވެސް ގެންދިޔަ ކުނިގޮނޑާ ކައިރި ސަރަހައްދުގައި ކަމަށާއި އަނެއްބައި ކުދިން ގޮވައިގެން ގޮސް އެ އަމަލު ހިންގީ އަލަށް އާބާދުވާ ހިސާބުގައި ހުންނަ ފަޅު ސަރަހައްދުގައި ކަމަށެވެ. އަދި ގިނަކުދިން ރޭޕްކޮށް އެކަން ފަޅާއަރާފާނެތީ މަރާލުމަށް ފަހު އެތަނުގައި ވަޅުގަނޑެއް ކޮނެ ވަޅުލީ ކަމަށްވެސް އޭނާ ކިޔައިދިނެވެ.\nމިފަދަދަ އިންސާނިއްޔަތު ކަމެއްނެތް ރަހުމު ކުޑަ އިންސާނަކު ދުށީމުުހެއްޔެވެ؟ އޭނަގެ ސަބަބުން ކަރުނަ އަޅާ ރޯންޖެހިފައި އެވަނީ ކިތަށް އާއިލާއަށް ހެއްޔެވެ؟ އަޅުގަނޑުގެ ދުއާއަކީ މަރުހޫމާއިންނަށް ސުވަރުގެ މިންވަރު ކުރައްވާ، ޤާތިލަށް ހައްޤު އަދަބު ދެނިޔެއާއި އާހިރަތުގައިވެސް މިންވަރު ކުރެއްވުމެވެ.\nރިޕޯޓް: ޒިދާން މުޙައްމަދު – ފާނޫޒް\nMihaar mi emoji thakuge thafseel liyefa bahattan vejje..\nKonkahala janavaareh eyna emme rangalhu vaany dhany jassaa maraalun eves emmen kurimatheega


Blackberry in Twitter ah dhauvaakoffi | Mihaaru\nބްލެކްބެރީން ވަނީ ޓްވިޓާ އަށް ދައުވާކޮށްފައި.\nބްލެކްބެރީން ޓްވިޓާ އަށް ދައުވާކޮށްފި\nއުސޫލުތަކާ ހިލާފަށް ޓްވިޓާ އިން، ކެނެޑާގެ ބްލެކްބެރީ ކުންފުނީގެ މެސެޖިން އެޕްލިކޭޝަންގެ ޓެކްނޮލޮޖީތައް ބޭނުންކުރާ ކަމަށް ބުނެ އެ ކުންފުނިން ޓްވިޓާ އަށް ދައުވާކޮށްފި އެވެ.\nލޮސް އެންޖެލިސްގެ ޑިސްޓްރިކްޓް ކޯޓަށް ބުދަ ދުވަހު ބްލެކްބެރީން ހުށަހެޅި މައްސަލާގައި ބުނެފައި ވަނީ ކަސްޓަމަރުންނަށް ވެސް އޮޅުވައިލުމުގެ ތެރެއިން ޓްވިޓާ އިން އެ ކުންފުނީގެ ހަ ޓެކްނޮލޮޖީއެއް މިހާތަނަށް ބޭނުންކޮށްފައިވާ ކަމަށެވެ. އޭގެ ތެރޭގައި މެސެޖިން ތުރެޑާއި ނޮޓިފިކޭޝަން ފީޗާތަކާއި އިޝްތިހާރު ކުރަން ބޭނުންކުރާ އުކުޅުތައް ވެސް ހިމެނޭ ކަމަށް ބްލެކްބެރީން ބުންޏެވެ.\n"ޓްވިޓާ އިން ވަނީ އަހަރެމެންގެ ހައްގުތަކަށް އަރައި ގަނެ، އޭގެ ތެރެއިން ކާމިޔާބީތަކެއް ވެސް ހޯދާފައި،" ދައުވާގައި ބްލެކްބެރީން ބުންޏެވެ. "އަދި މިކަމުގެ ސަބަބުން އަހަރެމެންނަށް ވަނީ ފޫނުބެއްދޭ ވަރުގެ ގެއްލުންތަކަކާ ވެސް ކުރިމަތިލާން ޖެހިފައި."\nޓްވިޓާގެ ސީއީއޯ ޖެކް ޑޯޒީ.\nބްލެކްބެރީން ޓްވިޓާ އަށް ދައުވާކުރި ނަމަވެސް މި މައްސަލައާ ގުޅިގެން ޓްވިޓާ އިން މިހާތަނަށް ރަސްމީކޮށް އެއްވެސް ވާހަކައެއް ނުދައްކަ އެވެ. އަދި މީޑިއާތަކުން ސުވާލު ކުރުމުން އެ ކުންފުނީގެ ތަރުޖަމާން ވަނީ ވާހަކަ ދައްކަން ދެކޮޅު ހަދައިފަ އެވެ.\nމިދިޔަ އަހަރު ބްލެކްބެރީން ވަނީ ހަމަ މިކަހަލަ މައްސަލައެއްގައި ފޭސްބުކާއި ސްނެޕަށް ވެސް ދައުވާކޮށްފަ އެވެ.\nދެހާސް ސޯޅަ ވަނަ އަހަރުން ފެށިގެން ބްލެކްބެރީން ސްމާޓްފޯނުގެ ވިޔަފާރި ހުއްޓައިލުމަށް ފަހު، ކުންފުނި މިހާރު އަމާޒު މިހާރު ހުރީ ސޮފްޓްވެއާ އާއި މޮބައިލް ޑިވައިސްތައް މެނޭޖް ކުރުން އަދި ސެލްފް-ޑްރައިވިން ކާރުގެ ވިޔަފާރި ކަހަލަ ދާއިރާތަކަށެވެ.\nއިތުރު ލިޔުންތައް ބްލެކްބެރީ ކެނެޑާ ލޮސް އެންޖެލިސް ޓްވިޓާ ސްމާޓް ސޮފްޓްވެއާ ސޯޝަލް މީޑިއާ އެމެރިކާ